eMISAL

MARSO 2025

An mga pag-ampo ngan prepasyo han Santos nga Misa in kinuha ha Dayaw, nga ginhihimo ngan ginpapagawas kada duha kabulan han Archdiocesan Commission on Worship, Archdiocese of Palo.

An mga pagbasa ngan salmo responsorio in kinuha ha Baraan nga Biblia, Binisaya (Samar-Leyte) Version.

AN MGA MAHISULOD

1 Marso 2025 | Sabado han Ikapito nga Seman han Katuigan

2 Marso 2025 | Ikawalo nga Domingo han Katuigan

3 Marso 2025 | Lunes han Ikawalo nga Semana han Katuigan

4 Marso 2025 | Martes han Ikawalo nga Semana han Katuigan

5 Marso 2025 | Miercoles han Pamuring

6 Marso 2025 | Jueves kahuman han Miercoles han Pamuring

7 Marso 2025 | Viernes kahuman han Miercoles han Pamuring

8 Marso 2025 | Sabado kahuman han Miercoles han Pamuring

9 Marso 2025 | Syahan nga Domingo han Cuaresma

10 Marso 2025 | Lunes han Syahan nga Semana han Cuaresma

11 Marso 2025 | Martes han Syahan nga Semana han Cuaresma

12 Marso 2025 | Miercoles han Syahan nga Semana han Cuaresma

13 Marso 2025 | Jueves han Syahan nga Semana han Cuaresma

14 Marso 2025 | Viernes han Syahan nga Semana han Cuaresma

15 Marso 2025 | Sabado han Syahan nga Semana han Cuaresma

16 Marso 2025 | Ikaduha nga Domingo han Cuaresma

17 Marso 2025 | Lunes han Ikaduha nga Semana han Cuaresma

18 Marso 2025 | Martes han Ikaduha nga Semana han Cuaresma

19 Marso 2025 | Solemnidad: San Jose, bana han Mahal nga Birhen Maria

20 Marso 2025 | Jueves han Ikaduha nga Semana han Cuaresma

21 Marso 2025 | Viernes han Ikaduha nga Semana han Cuaresma

22 Marso 2025 | Sabado han Ikaduha nga Semana han Cuaresma

23 Marso 2025 | Ikatulo nga Domingo han Cuaresma

24 Marso 2025 | Lunes han Ikatulo nga Semana han Cuaresma

25 Marso 2025 | An Pagbasabot han Katawo han Ginoo

26 Marso 2025 | Miercoles han Ikatulo nga Semana han Cuaresma

27 Marso 2025 | Jueves han Ikatulo nga Semana han Cuaresma

28 Marso 2025 | Viernes han Ikatulo nga Semana han Cuaresma

29 Marso 2025 | Sabado han Ikatulo nga Semana han Cuaresma

30 Marso 2025 | Ikaupat nga Domingo han Cuaresma

31 Marso 2025 | Lunes han Ikaupat nga Semana han Cuaresma

AN PAGKASUNOD-SUNOD HAN SANTOS NGA MISA

I. MGA RITO HA PAGTIKANG

II. LITURHIYA HAN PULONG

III. LITURHIYA HAN YUKARISTIYA

Syahan nga Prepasyo han Cuaresma

Ikaduha nga Prepasyo han Cuaresma

Ikatulo nga Prepasyo han Cuaresma

Ikaupat nga Prepasyo han Cuaresma

Ikatulo nga Prepasyo han Domingo han Katuigan

Ikaupat nga Prepasyo han Semana han Katuigan

Ikalima nga Prepasyo han Semana han Katuigan

Prepasyo han Virgen Maria

Prepasyo han mga Apostol

Prepasyo han mga Martir

Prepasyo han mga Magmarangno han Singbahan

Prepasyo han mga Virgen ug Relihiyoso

Prepasyo han mga Baraan

Prepasyo han mga Patay I

Prepasyo han mga Patay II

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

III. LITURHIYA HAN YUKARISTIYA

IV. RITO HAN PAGTAPOS

MGA MISA HIN PATAY

Rito ngan Misa hin Paglubong

Lain nga Pag-ampo ha Paglubong

Lain nga mga Pagbasa ha Misa hin Patay

Syahan

Ikaduha

Ikatulo

Lain nga Paghubad han Mt 1:16, 18-21, 24

1 MARSO 2025

SABADO HAN IKAPITO

NGA SEMANA HAN KATUIGAN

berde | busag

PAG-AMPO HA PAGTIKANG

Makagarahum nga Dyos,

igbuot nga ha dayuday nga pamalandong

han naangay para ha amon

nakapahimuot kami ha imo

dida hin pagsunod han imo kaburot-on

ha pulong ug buhat.

Pinaagi han amon Ginoo Jesucristo,

imo Anak, nga upod ha imo

ug han Espiritu Santo,

buhi ug naghahadi,

Dyos ha dayon nga katuigan.

Amen.

PAGBASA I

Sir 17:1-15

Pagbasa tikang han basahan han Sirac.

Niyan ginhimo han Ginoo in mga tawo tikang han tapotapo. Ngan ginpabalik liwat hin katapotapo an kada usa ha ira. Gin-igoan la niya hira hin panahon hin pag-ukoy, kundi gintagan niya hira hin gahom pagdumara han ngatanan ha tuna. Ginhimo niya hira nga maladawon sugad ha iya ngan gintagan niya hira han iya kalugaringon nga kusog. Ginbuot niya nga an ngatanan nga iba nga mga binuhat mahadlok ha ira; gintagan niya hira hin gahom hin pagdumara, han ngatanan nga mga mananap ug katamsihan. Gintagan niya hira hin mga dila, mga mata, mga durunggan, mga hunahuna ngan mga konsyensya. Ginpuno niya hira hin hibaro ngan pagsabot ngan ginpakita ha ira an kalainan han maupay ngan maraot. Gintagan niya hira han iya kalugaringon nga pagsabot ha pagpakita ha ira han pakaharangdon han iya mga binuhat. Pagdadayawon nira an iya baraan nga ngaran ngan igpapasangyaw an kagamhanan han ngatanan nga iya mga buhat. Iginhatag niya ha ira an hibaro ngan gintagan hira hin Balaod nga burabod hin kinabuhi. Naghimo hiya ha ira hin dayon nga ginsaaran ngan iginpadayag ha ira an iya mga sugo. Hinkit-an nira an kamaanyag han iya pagkaharangdon, ngan hinbatian nira an himaya han iya tingog. Ginpahimatngon niya hira supak han diri pagkamatadong ngan gintutdoan an kada tawo kon uunanhon niya pagdumara han iba. Dayuday nakita an Ginoo han ginbubuhat han mga tawo; waray paagi nga makakatago ka ha iya.

An pulong han Ginoo.

SALMO RESPONSORIO

Sal 103:13-14, 15-16, 17-18

(b) Waray pagkatapus an pagkamaupay

han Ginoo hadton nahadlok ha iya.

1. Sugad nga an amay han iya anak maloloy-on,

amo man an Ginoo hadton ha iya mahadlokon.

Maaram hiya kon ano an iya ginhimo ha aton,

nga tapotapo kita, hiya nanunumdom. (b)

2. An kinabuhi han tawo sugad la hin banwa,

bukad ha kapatagan nga namumukad na.

Paghuypa han hangin, nawawara dayon,

ngan diri na gud ini hira kikitaon. (b)

3. Kundi an gugma han Ginoo nagpapadayon,

han mga tawo nga ha iya mahadlokon;

ngan magpapadayon an iya kaupayan,

ngadto han ngatanan nga mga katulinan,

ngadto han nagtutuman han ginsaaran,

ngan hadton nasugot han iya kasugoanan. (b)

PAGBASA II

Mc 10:13-16

Pagbasa tikang han santos nga Ebanghelyo sumala kan San Marcos.

May nagdara hin kabataan ngadto kan Jesus basi agbayan ini hira niya, kundi ginsaway han mga tinun-an adto nga mga tawo. Han pakakita ni Jesus hini, nasina hiya ngan nagsiring ha iya mga tinun-an, “Pabay-i niyo nga dumaop ha akon an kabataan! Ayaw niyo pagdid-i hira, kay sugad ha ira la an makakaangkon han Ginhadian han Dyos. Tigamni ini niyo: an bisan hin-o nga diri nakarawat han Ginhadian han Dyos sugad hin gutiay nga bata, diri gud makakasulod ngadto.” Ngan ginkugos ni Jesus an kabataan, gin-agbayan niya, ngan ginbendisyonan niya hira.

An Ebanghelyo han Ginoo.

Ginoo,

ha amon pagsaurog

han imo mga misteryo

dida hin kaanga yan nga buhat,

nangangamuyo kami

basi an amon ginhahalad

ha pag pasidungog han imo kaharangdon

magdara ha amon ngadto han katalwasan.

Pinaagi kan Jesucristo nga amon Ginoo.

Amen.

Ikaupat Prepasyo han Semana han Katuigan

Ikalima Prepasyo han Semana han Katuigan

PAG-AMPO HUMAN PANGARAWAT

Makagarahum nga Dyos,

makatagamtam unta kami

hin hingpit nga katalwasan

nga saad ha amon

hini nga santos nga yukaristiya.

Pinaagi kan Jesucristo nga amon Ginoo.

Amen.

2 MARSO 2025

IKAWALO NGA DOMINGO HAN KATUIGAN

berde

PAG-AMPO HA PAGTIKANG

Ginoo,

igbuot nga an imo larang

hin kalinaw para ha amon

amo an magdumara

han lakat han kalibutan

basi an imo Singbahan maglipay

dida  hin murayaw

nga pagsingba ha imo.

Pinaagi han amon Ginoo Jesucristo,

imo Anak, nga upod ha imo

ug han Espiritu Santo,

buhi ug naghahadi,

Dyos ha dayon nga katuigan.

Amen.

PAGBASA I

Sir 27:4-7

Pagbasa tikang han basahan han Sirac.

Kinikita an mga sayop han tawo dida han iya pagyakan. Sugad ini hin pagsara diin nahilalain an hugaw. An imo panhunahuna magpapakita han imo kinaiya sugad nga dida han hudno hikikit-an an karat-an han mga daba nga ginbabangga. Hisasabotan kon maupay ba an pagtimangno han kahoy pinaagi han iya mga bunga ngan makakasabot ka han pagbati han tawo pinaagi han iya pagpahimutang hini nga iya pagbati. Ayaw gud pagdayaw bisan kan kanay kon diri ka anay makabati han iya pagyakan; amo ini an tinuod nga pagsari ha iya.

An pulong han Ginoo.

SALMO RESPONSORIO

Sal 92:2-3, 13-14, 15-16

(b) Ginoo, kamakaruruyag

hin pagpasalamat ha imo.

1. Kamakaruruyag hinin aton buhat,

ngadto ha Ginoo hin pagpasalamat;

pagkanta hin mga pagdayaw ha imo,

pagtahod han Gilalabawi nga Dyos ko.

Pagsangyaw ha aga han dayon gugma mo,

ha ab-i han kamatinumanon nimo. (b)

2. Nalangbo daw lubi an mga magtadong,

matubo daw tuog didto ha Libano.

Daw kakahuyan ha balay han Ginoo,

nga narampag dida han kanan Dyos Templo. (b)

3. Nabunga pa bisan kon mga lanyog na,

ngan pirme magdig-on ngan dahonan hira.

Tigaman ini matadong an Ginoo,

waray sayop hiya nga panalipod ko. (b)

PAGBASA II

1 Cor 15:54-58

Pagbasa tikang han Syahan nga Surat ni San Pablo ngadto han mga taga Corinto.

Sanglit kon mahinabo na ini nga an may pagkadunot mabalhin na ngadto hin waray pagkadunot, ngan an may-ada kamatayon ngadto hin waray na kamatayon, matutuman na an siring han Kasuratan:

“Nabungkag na an kamatayon;

hingpit na an pagdarag-an!”

“Hain na, kamatayon, an imo pagdarag-an?

Hain na, kamatayon, an imo kamalara?”

An kamalara han kamatayon natikang han sala, ngan an gahom han sala natikang han Balaod. Kundi salamat han Dyos nga naghatag ha aton han pagdarag-an pinaagi han aton Ginoo Jesu-Cristo!

Sanglit, hinigugma ko nga kabugtoan, tindog kamo nga makusog ngan waray pagkawaring. Dayuday pagmaduroto kamo ha iyo pag-alagad han Ginoo, kay sayod man kamo nga diri gud makakawang an iyo pagkabudlay ha pag-alagad han Ginoo.

An pulong han Ginoo.

PAGBASA III

Lc 6:39-45

Pagbasa tikang han santos nga Ebanghelyo sumala kan San Lucas.

Ngan iginsumat ni Jesus ha ira ini nga pananglitan: “Diri makakagtugway in buta hin igkasi buta; kon buhaton niya ini, mahuhulog hira nga duha ngadto ha kali. Waray tinun-an nga labaw han iya magturutdo; kundi masusugad han iya magturutdo an tagsa nga tinun-an, kon tapos na an iya pag-aram. “Kay ano nga asay mo kinikita an poling ha mata han imo bugto, kundi diri ka nanginginano han nabalabag ha imo kalugaringon nga mata? Uunanhon nimo pagsiring ha imo bugto, ‘Tugoti daw ako pagkuha han poling ha imo mata,’ nga diri ka ngani nakita han nabalabag ha imo kalugaringon nga mata? Salingkapaw! Kuhaa anay an nabalabag ha imo kalugaringon nga mata, ngan niyan makakakita ka na hin pagkuha han poling ha mata han imo bugto.

“Diri nahatag hin maraot nga bunga in maupay nga kahoy, o nahatag hin maupay nga bunga in maraot nga kahoy. Kinikilala an tagsa nga kahoy pinaagi han iya mga bunga; diri ka naburo hin mga igos tikang hin mga sapinit, o nagtitirok hin mga ubas tikang hin mga niyutiyo. Nagpapagawas an tawo nga maupay hin mga kaupayan tikang han manggad hin mag-upay nga mga butang han iya kasingkasing; an maraot nga tawo, tikang han iya manggad hin magraot nga mga butang. Kay iginyayakan han baba an nakakapuno han kasingkasing.

An Ebanghelyo han Ginoo.

PAG-AMPO HA PAGHALAD

O Dyos,

nahatag ka hin mga upa

nga ihahalad ha imo ngaran

ngan kinakarawat nimo ini nga tigaman

han amon mahigugmaon nga pagsingba.

Ha imo kalooy,

igbuot nga an halad namon

maghatag ha amon hin upa nga dayon.

Pinaagi kan Jesucristo nga amon Ginoo.

Amen.

Ikatulo Prepasyo han Domingo han Katuigan

PAG-AMPO HUMAN PANGARAWAT

Ginoo,

kami nga nabusog

dida han imo sasaro

han katalwasan

nangangamuyo han imo kalooy

basi kami nga imo ginpapakaon

dinhi ha kalibutan

makaangbit han kinabuhi

nga dayon didto ha langit.

Pinaagi kan Jesucristo nga amon Ginoo.

Amen.

3 MARSO 2025

LUNES HAN IKAWALO

NGA SEMANA HAN KATUIGAN

berde

PAG-AMPO HA PAGTIKANG

Ginoo,

igbuot nga an imo larang

hin kalinaw para ha amon

amo an magdumara

han lakat han kalibutan

basi an imo Singbahan maglipay

dida  hin murayaw

nga pagsingba ha imo.

Pinaagi han amon Ginoo Jesucristo,

imo Anak, nga upod ha imo

ug han Espiritu Santo,

buhi ug naghahadi,

Dyos ha dayon nga katuigan.

Amen.

PAGBASA I

Sir 17:20-24

Pagbasa tikang han basahan han Sirac.

Waray mga sala nira nga natatago ha iya; hinkikit-an niya an ngatanan nga ira mga sala. Kon nahatag kita ngadto han mga kablas, gin-iisip ini han Ginoo nga birilhon sugad ka mahal hin mapulsanon nga singsing. Minahal niya an kamaloloy-on han tawo sugad han kinabuhi ngahaw. Maabot an adlaw nga paghuhukman niya an mga magraot ngan kakastigohon hira. Kakarawton nira an angay para ha ira. Kundi tutugotan han Ginoo adton mga nagbabasol nga makabalik ngada ha iya. Dayuday gintatagan niya hin kadasig adton mga nawawad-an hin paglaom.

An pulong han Ginoo.

SALMO RESPONSORIO

Sal 32:1-2, 5, 6, 7

(b) Paglipay ngan pagrayhak ha Ginoo

kamo nga mga magtadong.

1. Malipayon adton mga ginpasaylo,

han ira mga sala ug mga pag-ato.

Palaran an tawo nga diri paghukman,

han Ginoo han iya mga karat-an;

ngan waray dida ha iya kinabuhi,

an mga paglimbong, mga pagtiyupi. (b)

2. Niyan ngada ha imo akon gintug-an,

waray ko tagoa mga kasaypanan;

karuyag ko gud hin pagtug-an ha imo,

ngan an mga sala ko imo ginpasaylo. (b)

3. Adton mainampoon nimo nga mga tawo,

kon may kinahanglan, nag-ampo ha imo;

kon umabot in lunop hin kakurian,

diri gud hira han lunop hiaabutan. (b)

4. Hi ikaw amo an akon taragoan,

pagagawson mo ako ha kakurian;

igsisinggit ko an imo katalwasan,

kay imo man ako pinapanalipdan. (b)

PAGBASA II

Mc 10:17-27

Pagbasa tikang han santos nga Ebanghelyo sumala kan San Marcos.

Han tilakat na hi Jesus, may tawo nga nagdalagan tipakadto ha iya, linuhod ha iya atubangan ngan nagpakiana, “Maupay nga Magturutdo, ano an kinahanglan ko buhaton basi makarawat ko an kinabuhi nga dayon?” Nagpakiana hi Jesus, “Kay ano nga tinatawag mo ako nga maupay? Waray iba nga maupay kundi an Dyos la. Maaram ka man han mga sugo: ‘Diri ka magpatay; diri ka manlibog; tumahod ka han amay ug iroy nimo.’” Binaton an tawo, “Magturutdo, gintuman ko ini ngatanan nga mga sugo tikang pa han akon kabata.” Tinutokan hiya ni Jesus inopdan hin gugma ngan ginsiring, “Usa na la nga butang an kinahanglan mo. Kadto na, igbaligya an ngatanan nga imo hiagi, ngan ipanhatag an kwarta ha mga pobre, ngan magkakamay-ada ka mga bahandi ha langit. Katapos, balik ngan sunod ha akon.” Nagmasulob-on an nawong han tawo han pakabati niya hini, ngan linakat hiya nga mabidoon, kay riko hiya hin duro.

Siniplat hi Jesus ha iya mga tinun-an ngan nagsiring ha ira, “Makuri gud para han mga riko hin pagsulod han Ginhadian han Dyos!” Nanhipausa an mga tinun-an hini nga mga pulong. Kundi nagpadayon hi Jesus hin pagsiring, “Mga anak ko, makuri gud an pagsulod han Ginhadian han Dyos! Masarusayon pa para hin kamelyo hin pagsuhot ha taranogan hin dagom kay hin riko hin pagsulod han Ginhadian han Dyos.” Dinugang hin paghipausa an mga tinun-an, sanglit may hin pakiana ha ira, “Hin-o man ngay-an an matatalwas?” Tinutokan hira hin maupay ni Jesus ngan binaton, “Diri ini nahihimo hin tawo, kundi diri ini makuri para han Dyos. Nahihimo han Dyos an ngatanan nga mga butang.”

An Ebanghelyo han Ginoo.

PAG-AMPO HA PAGHALAD

O Dyos,

nahatag ka hin mga upa

nga ihahalad ha imo ngaran

ngan kinakarawat nimo ini nga tigaman

han amon mahigugmaon nga pagsingba.

Ha imo kalooy,

igbuot nga an halad namon

maghatag ha amon hin upa nga dayon.

Pinaagi kan Jesucristo nga amon Ginoo.

Amen.

Ikaupat Prepasyo han Semana han Katuigan

Ikalima Prepasyo han Semana han Katuigan

PAG-AMPO HUMAN PANGARAWAT

Ginoo,

kami nga nabusog

dida han imo sasaro

han katalwasan

nangangamuyo han imo kalooy

basi kami nga imo ginpapakaon

dinhi ha kalibutan

makaangbit han kinabuhi

nga dayon didto ha langit.

Pinaagi kan Jesucristo nga amon Ginoo.

Amen.

4 MARSO 2025

MARTES HAN IKAWALO

NGA SEMANA HAN KATUIGAN

berde

PAG-AMPO HA PAGTIKANG

Ginoo,

igbuot nga an imo larang

hin kalinaw para ha amon

amo an magdumara

han lakat han kalibutan

basi an imo Singbahan maglipay

dida  hin murayaw

nga pagsingba ha imo.

Pinaagi han amon Ginoo Jesucristo,

imo Anak, nga upod ha imo

ug han Espiritu Santo,

buhi ug naghahadi,

Dyos ha dayon nga katuigan.

Amen.

PAGBASA I

Sir 35:1-12

Pagbasa tikang han basahan han Sirac.

An pagtuman han Balaod labi pa hin kamahal kay han damo nga mga halad; usa ini nga halad hin pakig-angbitay. An pagbalos tungod hin kalooy sugad ini hin usa nga inani nga pugas nga halad; an paghatag ha mga kablas sugad ini hin halad hin pagpasalamat. An paglikay hin pakasala makakalipay han Ginoo ngan makakabayad han sala. Kundi ayaw pagkadto han Templo kon waray nimo dara nga halad. Sugo ini han Balaod nga magdara ka hin halad. Kon in usa nga matadong nga tawo maghalad hin sakripisyo ngan an tambok maglanay ngada ha altar, an mahamot nga baho maalisbok ngadto han Gihahataasi. Kakarawaton han Ginoo an mga halad han matadong nga tawo ngan diri ini hingangalimtan han Ginoo. Pagdayaw han Ginoo pinaagi hin huyayag nga pagdara hin halad ngadto ha iya; ayaw kahalot han syahan nga abot han imo uma. Pagmalipayon han tagsa nga upa nga imo ginhimo, ngan kon mabayad ka han ikanapulo ka bahin, buhata ini nga malipayon. Ihatag han Gihahataasi sugad han ginhatag niya ha imo ngan sugad hin kamahinatagon tubtob han imo mahimo. An Ginoo magbabalos manta ngan bubuhaton ini hin makadamo. Kundi ayaw hiya paghukipi ngan ayaw pagtapod hin mga halad nga nakuha hin diri matadong nga paagi. Diri hiya makarawat hini nga mga halad. An Ginoo waray pinili ug waray pinalabi.

An pulong han Ginoo.

SALMO RESPONSORIO

Sal 50:5-6, 7-8, 14 & 23

(b) Ipapakita ko an nakakatalwas

nga gahom han Dyos ha mga magtadong.

1. Nasiring hiya, “Pagtiroka an akon

magtinumanon nga mga tawo,

adton naghimo hin ginsabotan

kaupod ha akon pinaagi hin paghalad

hin tinubod nga mga unong.”

Nagsasangyaw an kalangitan nga

matadong an Dyos,

nga hiya ngahaw usa nga maghurukom. (b)

2. “Pamati, o akon mga tawo, ngan

magyayakan ako;

magpapamatuod ako kontra ha imo, Israel.

Amo ako an Dyos nga iyo Dyos.

Diri ako nagsasaway ha iyo

tungod han iyo mga tinubod nga unong,

ngan han mga tinubod nga halad

nga ha dayuday iyo gindadara ha akon. (b)

3. An pagpasalamat asay ighalad niyo

ngadto ha Dyos,

ngan ihatag han Labi Kamakagarahum

an iyo iginsaad.

An pagpasalamat amo an tinubod

nga unong nga nagpapasidungog ha akon,

ngan tatalwason ko gud an ngatanan

nga nagsusugot ha akon.” (b)

PAGBASA II

Mc 10:28-31

Pagbasa tikang han santos nga Ebanghelyo sumala kan San Marcos.

Niyan nagyakan hi Pedro, “Kitaa, ginbayaan namon an ngatanan, ngan sinmunod kami ha imo.” Nagsiring hi Jesus, “Nasiring ako ha iyo, bisan hin-o nga nabaya hin balay o kabugtoan, iroy, amay, mga anak, o mga uma, tungod ha akon ngan han Maupay nga Sumat, makarawat hiya hin labaw pa kadamo nga balos dinhe hini nga kinabuhi. Makarawat hiya hin kapin usa ka gatos ka pilo nga mga balay, kabugtoan, mga iroy, mga anak, ngan mga uma—ngan upod manliwat in mga pagtimaraot. Ngan makarawat hiya han kinabuhi nga dayon ha umarabot nga panahon. Kundi damo an mga nahiuna yana nga mauorhe, ngan damo an mga naorhe yana nga mauuna.”

An Ebanghelyo han Ginoo.

PAG-AMPO HA PAGHALAD

O Dyos,

nahatag ka hin mga upa

nga ihahalad ha imo ngaran

ngan kinakarawat nimo ini nga tigaman

han amon mahigugmaon nga pagsingba.

Ha imo kalooy,

igbuot nga an halad namon

maghatag ha amon hin upa nga dayon.

Pinaagi kan Jesucristo nga amon Ginoo.

Amen.

Ikaupat Prepasyo han Semana han Katuigan

Ikalima Prepasyo han Semana han Katuigan

PAG-AMPO HUMAN PANGARAWAT

Ginoo,

kami nga nabusog

dida han imo sasaro

han katalwasan

nangangamuyo han imo kalooy

basi kami nga imo ginpapakaon

dinhi ha kalibutan

makaangbit han kinabuhi

nga dayon didto ha langit.

Pinaagi kan Jesucristo nga amon Ginoo.

Amen.

5 MARSO 2025

MIERCOLES HAN PAMURING

murado

PAG-AMPO HA PAGTIKANG

O Ginoo,

ha pagtikang namon hin pagtuman

han mga Cristohanon nga buruhaton

han Cuaresma dida hin pagpuasa,

mahibaro unta kami pakig-away

supak han espiritu han karat-an

ngan kapanalipdan unta kami

pinaagi hin pagpugong

han amon kalugaringon nga karuyagon

Pinaagi han amon Ginoo Jesucristo,

imo Anak, nga upod ha imo

ug han Espiritu Santo,

buhi ug naghahadi,

Dyos, ha dayon nga katuigan.

Amen.

PAGBASA I

Jl 2:12-18

Pagbasa tikang han basahan ni Joel nga manaragna.

“Kundi bisan pa yana,” nasiring an Ginoo, “pagbasol hin kinasingkasing ngan balik ngadi ha akon upod in pagpuasa, pagtangis, ngan pagmasulob-on. Ipakita an iyo kabido pinaagi han iyo masulob-on nga kasingkasing; diri igo an paggisi han iyo mga panapton.” Balik kamo ngadto han Ginoo nga iyo Dyos. Mahigugmaon nga maloloy-on gud hiya; mapailubon hiya ngan nagtutuman han iya saad. Dayuday andam hiya hin pagpasaylo ngan diri hin pagkastigo. Bangin magliwat han iya hunahuna an Ginoo nga iyo Dyos ngan pagpakaupayon kamo hin hura nga mga abot. Niyan makakaghalad kamo ha iya hin pagkaon ug bino.

Pagtrompeta didto han Bukid Sion; pagsugo hin pagpuasa ngan pagtawag hin katirok! Tiroka an mga tawo; andama hira para hin baraan nga katirok; dad-a an kalagasan; tiroka an kabataan pati an mga minasus-an. Bisan an bag-o nga mga kinasal kinahanglan bumaya han ira mga urokyan ngan tumampo hira. An kapadian nga nag-aalagad han Ginoo ha butnga han altar ngan han aragian han Templo, kinahanglan magtangis ngan mag-ampo: “Kalooyi an imo mga tawo, O Ginoo. Ayaw itugot nga pagtamayon ngan pagyubiton kami han iba nga mga nasod hin pagsiring, ‘Hain na an iyo Dyos?’” Niyan iginpakita han Ginoo an iya pagpanimangno han iya tuna. Nalooy hiya han iya mga tawo.

An pulong han Ginoo.

SALMO RESPONSORIO

Sal 51:3-4, 5-6ab, 12-13, 14 & 17

(b) Kalooyi kami, Ginoo, kay nakasala kami.

1. Kalooyi gad ako, O Dyos,

tungod han imo dayuday nga paghigugma.

Tungod han imo dako nga pagkalooy

paraa an akon mga sala!

Hugasi an ngatanan ko nga karat-an

ngan linisi ako han akon sala! (b)

2. Hinbabaroan ko an akon mga pagtalapas;

hinsasabtan ko permi an akon mga sala.

Nakasala ako ha imo—ha imo gudla,

ngan ginbuhat ko an maraot

ha imo atubangan. (b)

3. Linisi an akon kasingkasing, O Dyos,

ngan pagbag-ohi ako hin mapinadayonon

nga espiritu.

Ayaw ako isikway ha imo atubangan,

ngan ayaw kuhaa ha akon an imo baraan

nga espiritu. (b)

4. Ipahioli ha akon an kalipay han

imo katalwasan,

ngan andama ako hin pagsugot ha imo.

Buligi ako pagyakan, O Ginoo,

ngan pagdadayawon ko ikaw. (b)

PAGBASA II

2 Cor 5:20 – 6:2

Pagbasa tikang han Ikaduha nga Surat ni San Pablo ngadto han mga taga Corinto.

Sanglit iini kami nagyayakan para kan Cristo, sugad nga an Dyos nahangyo ha iyo pinaagi ha amon. Tungod kan Cristo nahangyo man kami ha iyo: tugoti nga himoon kamo han Dyos nga iya mga sangkay, diri na mga kaaway. Waray gud sala hi Cristo, kundi tungod ha aton, ginpaangbit hiya han Dyos han aton sala, basi nga ha aton pakigkausa ha iya, makaangbit man kita han pagkamatadong han Dyos.

Sanglit sugad nga mga kabulig kami han Dyos, nahangyo kami ha iyo nga diri niyo karagan an iyo nakarawat nga grasya han Dyos. Pamatii an siring han Dyos: “Pinamatian ko ikaw ha pag-abot han igo nga takna pagpakita ha imo hin kalooy, Binuligan ko ikaw han pag-abot han adlaw hin pagtalwas ha imo.” Pamati! Amo ini an takna hin pagkarawat han kalooy han Dyos, amo yana an adlaw han katalwasan!

An pulong han Ginoo.

PAGBASA III

Mt 6:1-6, 16-18

Pagbasa tikang han santos nga Ebanghelyo sumala kan San Mateo.

“Paghirot kamo nga diri mahimo nga parayaw la ha mga tawo an pagbuhat niyo hin maupay. Kay kon amo ito an pagbuhaton niyo, diri kamo makarawat hin balos tikang han Amay niyo ha langit. “Sanglit kon mahatag kamo ngadto hin nagkikinahanglan, ayaw paghimoa ini nga dako nga kiritaon sugad han ginbubuhat han mga maglabyaw didto han mga sinagoga ngan ha kadalanan. Ginbubuhat nira ini basi pagdayawon hira han mga tawo. Tigamni niyo ini: kinarawat na hira han ira balos. Kundi kon mabulig kamo han nagkikinahanglan, buhata ini hin hilom, kon mahimo, diri mahibaroan han wala niyo nga kamot an ginbubuhat han iyo tuo, basi mahilom an iyo paghatag, ngan babaloson kamo han Amay niyo nga nakita han maupay nga ginbubuhat niyo hin hilom.

“Kon mag-aampo kamo, ayaw subad han mga maglabyaw! Karuyag nira mag-ampo nga natukdaw ha mga sinagoga ngan ha kanto han kadalanan, basi hikit-an hira han ngatanan. Tigamni niyo ini: kinarawat na hira han ira balos. Kundi kon mag-aampo kamo, sakob ha iyo sulod ngan sadhi an porta, ngan pag-ampo han Amay niyo nga diri kinikita, ngan babaloson kamo han Amay niyo nga nakita han maupay nga ginbubuhat niyo hin hilom.

“Ngan kon magpupuasa kamo, ayaw pagpakita hin bayhon nga masulob-on sugad han mga maglabyaw. Ginraraksot nira an ira nawong basi hikit-an hira han mga tawo nga nagpupuasa hira. Tigamni niyo ini: kinarawat na hira han ira balos. Kon magpupuasa kamo, paghiram-os ngan pagsudlay, basi diri mahibaroan han mga tawo nga nagpupuasa kamo. An Amay niyo nga diri kinikita amo la an mahibabaro, ngan babaloson kamo han maupay nga iyo ginbubuhat hin hilom.

An Ebanghelyo han Ginoo.

PAGBENDITA HAN AGBON

NGAN PAMURING HAN TAWO

Kahuman han wali, an adi, hinugpong an iya mga kamot, nasiring:

Hinigugma nga kabugtoan,

pangamuyo kita sa Dyos Amay

nga iya bendisyonan ug santoson

ini nga mga agbon nga ibabadlis

ha aton mga ulo ha pagtigaman

han aton pag penitensya.

Kahuman hin madaliay nga paglilom, nagpapadayon hiya:

O Dyos,

tungod kay naduyog ka man

hadton nagpapaubos ngan napasaylo ka

hadton nagbabasol,

pamatii an amon mga pag-ampo

ngan bendisyoni +

adton mga babadlisan

hini nga mga agbon

basi magtuman hira

han mga buruhaton han Cuaresma

ngan dumangop hira

ha pagsaurog han misteryo

han pasko han imo Anak

nga malinis an kasingkasing.

Pinaagi kan Jesucristo nga amon Ginoo.

Amen.

Kon di nan ini:

O Dyos,

diri nimo karuyag

nga mamatay an makasasala,

lugod, nga mahibalik hiya

ngada ha imo.

Pamatii an amon mga pag-ampo:

bendisyoni + ini nga mga agbon

nga amon igbabadlis ha amon ulo

ha pagpahinumdum ha amon

nga tapotapo kami

ngan ha tapotapo kami mabalik.

Igbuot nga pinaagi han amon pagtuman

han mga buruhaton han Cuaresma,

mapasaylo unta an amon mga sala

ngan maangkon namon

an bag-o nga kinabuhi nga nahaladawan

han nabanhaw nga imo Anak.

Nga buhi ug naghahadi

ha dayon nga katuigan.

Amen.

Hin hilom, bebenditahan han padi an agbon. Kahuman, babadlisan hin agbon an mga tawo, upod in pagsiring:

Bayai an sala ngan tuohi

an Maupay nga Sumat.

Mk 1:15

Kon ini:

Panumdum, tawo,

nga ikaw tapotapo,

ngan nga ha tapotapo ka mabalik.

cf Gen 3:19

Samtang ginbubuhat ini, mahihimo hin pagkanta.

Kahuman han paghatag han mga agbon, maghuhunaw an padi han iya kamot; tatapuson ini nga rito han Pag-ampo han Bungto.

An Credo o Pagtug-an han Pagtoo diri na pangangadyeon.

PAG-AMPO HA PAGHALAD

Ginoo nga Dios,

ha pagtikang hini

nga makaaramdok nga Cuaresma,

ginhahalad namon ini nga sakripisyo

upod an panginyupo ha imo

nga pinaagi han mga buhat ha kalooy

ug pagpenitensya,

isalikway unta namon an sala

ug an mga madarahog nga kaliawan,

ngan matakos unta kami hin pakig-usa

han amon kalugaringon

ngada han pagsaurog

han pagsakita han imo Anak

nga buhi ug naghahadi

ha dayon nga katuigan.

Amen.

Ikatulo nga Prepasyo han Cuaresma

Ikaupat nga Prepasyo han Cuaresma

PAG-AMPO HUMAN PANGARAWAT

Ginoo,

ini nga sakramento

nga amon nakarawat

magpadayon ug

magpakusog unta ha amon

basi an amon pagpuasa

yana nga Cuaresma

makapahimuot ha amon

ha imo atubangan

ngan matambal han amon kamaluya.

Pinaagi kan Jesucristo nga amon Ginoo.

Amen.

6 MARSO 2025

JUEVES KAHUMAN HAN

MIERCOLES HAN PAMURING

murado

PAG-AMPO HA PAGTIKANG

Ginoo,

pag-unhi an amon mga gios

pinaagi han imo pagdasig

ngan padayona pinaagi han imo pagbulig

basi an ngatanan nga amon mga buhat

magtikang dida ha imo

ngan matapos nga

malipayon pinaagi ha imo.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Dt 30:15-20

Pagbasa tikang han basahan han Deuteronomio.

Ginsering ni Moises an mga tawo: “Yana nga adlaw ginpapagpili ko kamo han iyo karuyag: maupay o maraot, kinabuhi o kamatayon. Kon pagsugton niyo an mga sugo han Ginoo nga iyo Dyos, nga ihahatag ko ha iyo yana nga adlaw, kon iyo paghigugmaon hiya, pagsugton hiya, ngan pagtumanon an ngatanan niya nga mga balaod, niyan maghihingaupay kamo ngan mahihimo kamo nga usa nga nasod hin damo nga mga tawo. Bebendisyonan kamo han Ginoo nga iyo Dyos didto han tuna nga iyo na pagtatag-iyahon. Kundi kon sumupak ngan dumiri kamo hin pamati, ngan mahimulag kamo ngadto hin pagsingba hin iba nga kadiyosan, mapatay kamo—ginpapahimatngon ko kamo yana dinhe. Diri mag-iiha an iyo pag-ukoy didto hito nga tuna nga tabok han Jordan nga iyo na pagtatag-iyahon. Pinapagpili ko kamo yana han iyo karuyag, kinabuhi o kamatayon, bendisyon han Dyos o pagtunglo han Dyos; ngan gintatawag ko an langit ngan an tuna hin pagsaksi han iyo pagpili. Pilia an kinabuhi. Higugmaa an Ginoo nga iyo Dyos, pagsugta hiya, ngan pagtumana an iya kaburot-on ngan mag-uokoy kamo ngan an iyo mga tulin hin maiha didto han tuna nga iya iginsaad hin paghatag ngadto kanda Abraham, Isaac, ug Jacob nga iyo kaapoy-apoyan.”

An Pulong han Ginoo.

SALMO RESPONSORIO

Sal 1:1-2, 3, 4 & 6

(b) Malipayon adton naglalaum han Ginoo.

1. Palaran an tawo nga diri natuod

han sagdon han mga magraot,

nga diri nasunod han susbaranan

han mga makasasala

o natampo hadton nagtatamay

han Dyos.

Lugod, ikinalilipay niya an pag-aram

han balaod han Ginoo,

ngan pamalandong hini ha adlaw

ngan ha gab-i. (b)

2. Pareho hiya hin kahoy nga naturok

ha ligid hin sapa,

nga nabunga ha igo nga panahon,

ngan diri nalalaya an iya mga dahon.

Nauswag hiya han ngatanan

nga iya binubuhat. (b)

3. Diri sugad hini adton mga magraot,

kundi sugad hira hin ohot

nga iginpapalid han hangin.

Kay an Dyos an nagmamangno

han iya mga tawo,

kundi mawawara han kadayonan

an mga nagbubuhat hin karat-an. (b)

PAGBASA II

Lc 9: 22-25

Pagbasa tikang han santos nga Ebanghelyo sumala kan San Lucas.

Ngan nagpadayon [hi Jesus], “Kinahanglan mag-antos an Anak han Tawo, ngan igsalikway han katigurangan, han mga puno han kapadian, ngan han mga magturutdo han Balaod. Papatayon hiya, ngan babanhawon ha ikatulo ka adlaw.”

Ngan ginsiring niya an ngatanan, “Kon may-ada karuyag hin pagbunyog ha akon, kinahanglan magsalikway hiya han iya kalugaringon, magpas-an han iya kros ha ngatanan nga adlaw, ngan magsunod ha akon. Kay an bisan hin-o nga karuyag magtalwas han iya kalugaringon nga kinabuhi, kawawad-an ini hiya; kundi an bisan hin-o nga kawad-an han iya kinabuhi tungod ha akon, matatalwas. May-ada ba kapulsanan para hin usa ka tawo, kon maangkon niya an bug-os nga kalibutan, kundi kawad-an hiya han iya kinabuhi? Waray gud!

An Ebanghelyo han Ginoo.

PAG-AMPO HA PAGHALAD

Siplati nga mapuanguron, Ginoo,

ini nga mga halad nga amon gindara

ngada han baraan nga altar

basi, dida ha pagpasaylo

han amon mga sala,

makahatag ini nga halad

hin pagpasidungog han imo ngaran.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Kahuman karawat han imo bendisyon

nga mga upa nga langitnon,

nangangamuyo kami ha imo,

makagarahum nga Amay,

basi mahimo ini nga waray hunong

ug dayuday nga surok

han imo pasaylo ug pagtambal.

Pinaagi kan Jesucristo nga amon Ginoo.

Amen.

7 MARSO 2025

VIERNES KAHUMAN HAN

MIERCOLES HAN PAMURING

murado

PAG-AMPO HA PAGTIKANG

Ginoo, ayaw kami bulagi

dida ha dalan han pagpenitensya

nga amon na gintikangan

basi an pagpugong han amon lawas

matupungan hin pagkatikos

ha kasingkasing.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 58:1-9a

Pagbasa tikang han basahan ni Isaias nga manaragna.

Nagsiring an Ginoo, “Goliat hin dako tubtob han imo mahimo! Sumati an akon katawhan nga Israel hiunong han ira mga sala! Ginsisingba ako nira adlaw-adlaw. Nagsiring hira nga nagtitinguha hira hin paghibaro han akon mga paagi ngan pagsugot han akon mga balaod. Nasiring hira nga karuyag nira nga tagan ko hira hin matadong nga mga balaod, ngan nalilipay hira hin pagsingba ha akon.” Napakiana an mga tawo, “Kay ano nga magpupuasa kami kon diri man ini hinkikit-an han Ginoo? Kay ano nga mag-aantos kami hin diri pagkaon kon diri man hiya nanginginano ha amon?”

Nasiring ha ira an Ginoo, “An kamatuoran amo ini: nga dida ha iyo pagpuasa, asay la niyo ginbibiling an iyo la kalugaringon nga mga kaupayan ngan ginpapakurian niyo an mga nagkakabudlay para ha iyo. Nahimo la an iyo pagpuasa nga higayon hin pagkabirubingkil, hin pakig-away, kon mahimo pa ngani, hin paggamit han iyo kamauo. Naghuhunahuna ba kamo nga ini nga paagi hin pagpuasa makakaaghat ha akon hin pagpamati han iyo mga pag-ampo? Kon nagpupuasa kamo, ginpapaantos niyo an iyo kalugaringon; natamod kamo sugad hin dahon hin banwa, ngan nagbibitad kamo hin dugnit nga sako ngan ginpapasarangan niyo hin mga agbon ngan iyo ini hinihigdaan. Amo ba ito an iyo tinatawag nga pagpuasa? Naghuhunahuna ba kamo nga malilipay ako hini? “Amo ini an paagi hin pagpuasa nga akon karuyag: Tangtanga niyo an mga kadena hin pagtalumpigos ngan an yugo hin diri pagkamatadong, ngan buhii an mga gintatalumpigos. Bahini han iyo pagkaon an mga ginugutom ngan pasak-a ha iyo mga balay an mga pobre nga waray mga urokyan. Tagi hin panapton adton waray iginbabado, ngan ayaw pagbaribad hin pagbulig han iyo kalugaringon nga kauropdan.

“Niyan masirak ha iyo an akon maupay nga kaburot-on sugad han nasirang nga adlaw, ngan mag-uupay dayon an iyo mga samad. Dayuday maupod ako ha iyo hin pagtalwas ha iyo; pananalipdan ko kamo ha bisan diin nga dapit. Kon mag-ampo kamo, pamamatian ko kamo. Mabaton ako kon tumawag kamo ha akon.

An Pulong han Ginoo.

SALMO RESPONSORIO

Sal 51:3-4, 5-6ab, 18-19

(b) Diri mo pagtatamayon, Ginoo,

in mapinaubsanon nga nagbabasol

nga kasingkasing.

1. Kalooyi gad ako, O Dyos,

tungod han imo dayuday nga paghigugma.

Tungod han imo dako nga pagkalooy

paraa an akon mga sala!

Hugasi an ngatanan ko nga karat-an

ngan linisi ako han akon sala! (b)

2. Hinbabaroan ko an akon mga pagtalapas;

hinsasabtan ko permi an akon mga sala.

Nakasala ako ha imo—ha imo gudla,

ngan ginbuhat ko an maraot

ha imo atubangan. (b)

Diri ka naruruyag hin mga tinubod nga unong,

kay ighahalad ko unta ini;

diri ka nalilipay hin mga tinubod nga halad.

An akon halad amo in usa nga

mapinaubsanon nga espiritu, O Dyos;

diri mo pagtatamayon in mapinaubsanon

nga nagbabasol nga kasingkasing. (b)

PAGBASA II

Mt 9:14-15

Pagbasa tikang han santos nga Ebanghelyo sumala kan San Mateo.

Dinaop kan Jesus an mga sakop ni Juan nga Parabunyag ngan nagpakiana, “Kay ano nga agsob magpuasa kami ngan an mga Parisiyo, kundi diri man nagpupuasa an imo mga tinun-an?” Binaton hiya, “Magmamasulob-on ba an mga dinapit ngadto hin pakasal samtang upod pa nira an lalake nga kinasal? Diri gud! Kundi maabot an panahon nga mabaya ha ira an kinasal nga lalake, ngan amo na an pagpuasa nira.

An Ebanghelyo han Ginoo.

PAG-AMPO HA PAGHALAD

Ginoo,

naghahalad kami

hini nga sakripisyo

ha imo yana nga Cuaresma

ngan nangangamuyo kami

basi makapabalik ini

han amon kasingkasing

ngada ha imo ngan makaaghat ha amon

hin madarodagmit nga pagpugong

han amon diri matadong nga karuyagon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Nangangamuyo kami,

makagarahum nga Dios,

basi, ha pag-angbit namon

hini nga sakramento,

malinisan kami ha ngatanan

nga dum-it han sala

ngan matakos kami

han imo nakakatambal nga gahum.

Pinaagi kan Jesucristo nga amon Ginoo.

Amen.

8 MARSO 2025

SABADO KAHUMAN HAN

MIERCOLES HAN PAMURING

murado

PAG-AMPO HA PAGTIKANG

Makagarahum ug waray

katapusan nga Dios,

siplati nga mapuanguron

inin amon kamaloya

ngan ipakita ha amon an imo gahum

ha pagpanalipod ha amon

ha ngatanan nga karat’an.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 58:9b-14

Pagbasa tikang han basahan ni Isaias nga manaragna.

Nagsiring an Ginoo, “Kon undangon niyo an pagtalumpigos, an tagsa nga gawi hin pagtamay, ngan an tagsa nga maraot nga pulong; kon tagan niyo hin pagkaon an mga ginugutom ngan pagbusgon niyo adton mga nagkikinahanglan, niyan mahihimo nga kapawa han naudtohan nga adlaw an kasisidman nga nagpapalibot ha iyo. Ngan dayuday ko kamo pagmamandoan ngan pagbubusgon han mag-upay nga mga butang. Pakukusgon ngan pagpapakaupayon ko kamo. Masusugad kamo hin tanaman nga may-ada tubig, sugad hin burabod nga diri hinuhubsan. Pagtitindogon hin utro han iyo mga tawo an maiha na nga nagkaruruba, ngan pagtitindogon liwat ini hira dida han daan nga mga patukoranan. Mahibabantog kamo nga mga tawo nga nag-ayad han mga pader, nga nagpahiuli han nagkaruruba nga kabablayan.”

“Kon paglihi-an niyo an Adlaw nga Iparahuway, ngan diri niyo pagbuhaton an iyo la kalugaringon nga mga kaupayan dida hito nga adlaw; kon iyo pagmahalon an akon baraan nga adlaw ngan pagpasidunggan ini pinaagi hin diri paglakat, pagtrabaho, o paghimangraw hin waray la pulos dida hito nga adlaw, 14niyan hiaagian niyo an kalipay nga natikang han pag-alagad ha akon. Pagpapasidunggan ko kamo ha bug-os nga kalibutan, ngan pagpapahimulosan niyo an tuna nga akon iginhatag kan Jacob nga iyo ginikanan. Ako nga Ginoo an nagyakan.”

An Pulong han Ginoo.

SALMO RESPONSORIO

Sal 86:1-2, 3-4, 5-6

(b) Tutdo-i ako, Ginoo, han imo dalan

basi ako magmatinumanon ha imo atubangan.

1. Pamatii ngan batona ako, Ginoo,

kay maluya ngan makalolooy ako.

Talwasa ako ha kamot han kamatayon,

kay ako ha imo matinumanon.

Talwasa ako kay imo ako surugoon,

ngan ha imo ako masinarigon. (b)

2. Akon ikaw Dyos, kalooyi ako,

ha bug-os nga adlaw nag-aampo ako ha imo.

An imo surugoon lipaya, Ginoo,

kay maabot ha imo an akon mga pag-ampo. (b)

3. Maupay ka ha amon ngan maloloy-on,

hadton nag-aampo ha imo, ikaw mahigugmaon.

Pamatii, Ginoo, an akon mga pag-ampo,

pamatii an akon pagtawag hin bulig ha imo. (b)

PAGBASA II

Lc 5:27-32

Pagbasa tikang han santos nga Ebanghelyo sumala kan San Lucas.

Katapos hini, ginawas hi Jesus ngan hinkit-an niya in usa nga parasukot hin buhis, nga ginngangaranan kan Levi, nga nalingkod didto ha iya buhatan. Nagsiring hi Jesus ha iya, “Sunod ha akon.” Binmuhat hi Levi, ginbayaan an ngatanan, ngan sinmunod ha iya. Niyan nag-andam hi Levi hin dako nga panagtawo didto ha iya balay para kan Jesus. May damo nga parasukot hin buhis ngan iba pa nga mga tawo nga upod nira. Nagngurutob kontra han mga tinun-an ni Jesus in pira nga mga Parisiyo ngan ira sakop nga mga magturutdo han Balaod, nga nasiring, “Kay ano nga nakikigsaro man kamo han parasukot hin buhis ngan mga makasasala?” Ginbaton hira ni Jesus, “Diri nagkikinahanglan hin magtarambal an mga tawo nga mag-upay an lawas, kundi adton mga magsakit la. Waray ako kumanhi hin pagtawag nga basi magbasol an mga magtadong, kundi hin pagtawag han mga makasasala.”

An Ebanghelyo han Ginoo.

PAG-AMPO HA PAGHALAD

Karawata, Ginoo,

ini nga sakripisyo han

pagkaurosa ug pagdayaw,

malinisan kami ha kasal’anan

ngan makalipay ha imo

an amon mga kasingkasing.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Kahuman kaduroti

han langit nga pagkaon,

nangangamuyo kami, Ginoo,

nga ini nga misteryo

han pagtoo dinhi ha tuna

makabulig ha amon hin pagkab-ot

han kinabuhi nga dayon.

Pinaagi kan Jesucristo nga amon Ginoo.

Amen.

9 MARSO 2025

SYAHAN NGA DOMINGO HAN CUARESMA

murado

PAG-AMPO HA PAGTIKANG

Makagahum nga Dios,

itugot ha amon,

nga pinaagi hini nga ikinatuig

nga pagsaurog han Cuaresma,

makatugkad kami ha pagsantop

han misteryo ni Cristo

ngan makagsunod kami ha iya

dida hin kaangayan nga kinabuhi.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Dt 26:4-10

Pagbasa tikang han basahan han Deuteronomio.

Nagsering hi Moises han mga tawo: “Kukuhaon han padi tikang ha imo an basket ngan ibubutang ini ha atubangan han altar han Ginoo nga iyo Dyos. Niyan didto ha atubangan han Ginoo imo igyayakan ini nga mga pulong: ‘Usa nga layaw nga Arameo an akon ginikanan. Gindara niya an iya panimalay hin pag-ukoy didto ha Ehipto. Diri hira damo han ira pagkadto ha Ehipto, kundi nahimo hira nga dako ngan gamhanan nga nasod. Ginraogdaog kami han mga Ehiptohanon ngan ginpirit kami hin pagtrabaho nga ira mga oripon. Niyan nagtawag kami hin pakibulig han Ginoo nga Dyos han amon kaapoy-apoyan. Pinamatian kami niya ngan hinkit-an niya an amon pag-antos, kakurian, ug kasakitan. Gintalwas kami niya tikang ha Ehipto pinaagi han iya dako nga gahom ug kusog. Ginbuhat niya in mga milagro ngan mga urosahon, ngan itinugot niya nga mahinabo in magpakaharadlok nga mga butang. Gindara kami niya nganhi ngan iginhatag ha amon ini nga hura ngan matambok nga tuna. Sanglit yana gindadad-an ko an Ginoo han syahan nga bahin han inani nga iya iginhatag ha akon.’ “Niyan igbutang niyo an basket ha atubangan han Ginoo ngan pagsingba kamo didto.

An Pulong han Ginoo.

SALMO RESPONSORIO

Sal 91:1-2, 10-11, 12-13, 14-15

(b) Updi ako, Ginoo, dida han kakurian.

An napakadto han Ginoo hin pagsalirong,

ngan hin pagsalipod, han Makagarahum,

an makakasiring hini ha Ginoo,

“Amo ikaw an naugop ha akon ug nasalipod,

ikaw an akon Dyos; aada ha imo

an akon pagtapod.” (b)

Waray ha imo masulong nga karat-an,

ngan waray masupil han imo puroy-anan.

Mga anghel han Dyos ikaw pagmamangnoan,

pagbantay ha imo dida ha paglalaktan. (b)

Sasapnayon ka nira basi diri ka mapilasan,

an imo mga tiil diri mahisampak ha kababtoan.

Mga liyon ug halas imo pagtatamakan,

magpintas nga liyon ug mga ibingan. (b)

Nasiring man an Dyos, “Akon tatalwason

hira nga nahigugma ha akon;

an ngatanan nga magtug-an

nga ako Ginoo, akon pananalipdan.

Kon magtawag hira akon pamamatian,

uupdan ko hira kon may-ada kakurian;

tatabangan hira ngan pagpapasidunggan. (b)

PAGBASA II

Rom 10:8-13

Pagbasa tikang han Surat ni San Pablo ngadto han mga taga Roma.

An karuyag sidngon amo ini: “Haraniay ha iyo an mensahe han Dyos; aada ha iyo mga im-im ngan ha iyo mga kasingkasing”—ha aton pa, an mensahe hin pagtoo nga amon ginwawali. Matatalwas ka kon itug-an mo ha imo mga im-im nga “Ginoo hi Jesus,” ngan tumoo ka ha imo kasingkasing nga ginbanhaw hiya han Dyos. Kay natoo an tawo ha iya kasingkasing, ngan nagmamatadong hiya sa Dyos; nagtutug-an hiya pinaagi han iya mga im-im, ngan natatalwas hiya. Nasiring an Kasuratan, “Adton natoo ha iya diri makakaawod.” Para ini han ngatanan, kay waray kalainan an mga Judiyo ngan an mga Hentil; an Dyos uusa la nga Ginoo han ngatanan, ngan ginpapakaupay gud an ngatanan nga natawag ha iya. Sumala han siring han Kasuratan, “Matatalwas an bisan hin-o nga natawag han ngaran han Ginoo.”

An Pulong han Ginoo.

PAGBASA III

Lc 4:1-13

Pagbasa tikang han santos nga Ebanghelyo sumala kan San Lucas.

Binalik tikang ha Jordan hi Jesus nga puno han Espiritu Santo, ngan gindara han Espiritu ngadto ha kamingawan, diin ginsulay hiya han Yawa sulod hin kwarenta ka adlaw. Waray hiya kumaon sakob hini nga mga adlaw, sanglit ginutom hiya.

Nagsiring ha iya an Yawa, “Kon Anak ka manggud han Dyos, igbuot nga ini nga bato mahimo nga tinapay.” Binaton hi Jesus, “Nasiring an kasuratan, ‘Diri mabubuhi an tawo ha tinapay la.’”

Niyan gindara hiya han Yawa ngadto ha igbaw, ngan iginpakita ha iya hin usa la kadali an ngatanan nga mga ginhadian ha kalibutan. Ginsiring hiya han Yawa, “Ihahatag ko ha imo ini ngatanan nga gahom ngan ini ngatanan nga bahandi, kay igintubyan ha akon ini ngatanan, ngan makakahatag ako hini ngatanan bisan kan kanay nga karuyagon ko. Sanglit, ihahatag ko ini ngatanan ha imo kon magsingba ka ha akon.” Binaton hi Jesus, “Nasiring an kasuratan, ‘Singbahon mo an Ginoo nga imo Dyos ngan hiya gudla an imo pagsirbehan.’”

Niyan gindara hiya han Yawa ngadto ha Jerusalem, iginbutang hiya didto ha gihataasi nga atop han Templo, ngan nagsiring ha iya, “Kon Anak ka manggud han Dyos, lukso tikang dinhe ngadto ha ubos. Kay nasiring an kasuratan, ‘Susugoon han Dyos an iya mga anghel hin pagmangno hin maupay ha imo.’ Nasiring liwat, ‘Sasapnayon ka nira han ira mga kamot, basi diri mapilasan an imo mga tiil dida ha mga bato.’” Binaton hi Jesus ha iya, “Nasiring an kasuratan, ‘Kinahanglan diri mo pagsulayon an Ginoo nga imo Dyos.’”

Katapos na han Yawa pagsulay kan Jesus hin ngatanan nga paagi, ginbayaan anay hiya hin madaliay han yawa.

An Ebanghelyo han Ginoo.

The Apostles’ Creed | The Nicene Creed

PAG-AMPO HA PAGHALAD

Ginoo,

igpakatakos kami hin paghalad

hini nga mga upa

dida hini nga pagsaurog namon

hini nga makaaramdok nga sakramento.

Pinaagi kan Jesucristo nga amon Ginoo.

Amen.

PREPASYO: AN PAGSULAYA HAN GINOO

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

An iya pagpuasa

sulod hin kap-atan kaadlaw

nahimo nga susbaranan

hin pagpenitensya.

Ngan ha iya pagsalikway

han ngatanan nga pagsulay han yawa,

gintutduan kami niya

hin pagkuha han lara han sala,

basi kami nga nagsasaurog

han misteryo han Pasko

hin malinis uga kasingkasing

makadangat ngadto han sasaro nga dayon.

Sanglit upod han hugpo

han kaangelesan ug kasantosan

nag-aawit kami han imo himaya

hin waray hunong nga pagsering:

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

PAG-AMPO HUMAN PANGARAWAT

Ginoo,

kahuman namon karawat

hini nga langitnon nga pagkaon

nga nakakadasig han pagtoo,

nakakapa uswag han paglaum

ngan nakakapakusog

han amon paghigugma,

mahibaro unta kami

hin paghingandoy kan Cristo,

an buhi ug tinuod nga tinapay,

ngan magpakatakos liwat kami

hin pag-ukoy dida han pulong

nga na tikang han imo baba.

Pinaagi kan Jesucristo nga amon Ginoo.

Amen.

10 MARSO 2025

LUNES HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

O Dyos nga amon Magtaralwas,

ibalik gad kami ngada ha imo,

ngan tutdoi liwat

an amon mga kasignkasing

han mga butang nga langitnon

basi pagpulsan namon

an mga buhat ha cuaresma.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Lv 19:1-2, 11-18

Pagbasa tikang han basahan han Levitico.

Ginsiring han Ginoo hi Moises nga sidngon an bungto han Israel, “Pagbaraan kamo kay baraan ako nga Ginoo nga iyo Dyos.

“Ayaw kamo pangawat o panlimbong o pagbuwa. Ayaw kamo pagsaad ha akon ngaran kon maaram kamo nga diri kamo makakahimo hin pagtuman hini; naaalohan hito an akon ngaran. Hi ako an Ginoo nga iyo Dyos.

“Ayaw kamo pagsingabot bisan kan kanay o panikas ha iya. Ayaw niyo paglangana hin bisan hin usa la ka gab-i an mga suhol han tawo nga iyo sinuholan. Ayaw kamo pagtunglo hin tawo nga bungol, o pagbutang hin hiparakdolan ha atubangan hin tawo nga buta. Tahora ako niyo; hi ako an Ginoo nga iyo Dyos.

“Pagtangkod ngan pagmatadong kamo kon nagtutuhay kamo hin mga sumbong; ayaw kamo pagpakita nga nagapil kamo han mga kablas o nga nahadlok han mga riko. Ayaw kamo pagpasarang hin mga buwa hin bisan hin-o ngan kon ginbibista in usa ka tawo tungod han iya kinabuhi, pagyakan kamo kon makakabulig ha iya an iyo pagpamatuod. Hi ako an Ginoo.

“Ayaw kamo pagdumot bisan kan kanay, kundi pakigtuhay ha iya basi diri kamo makasala tungod ha iya. Ayaw kamo pagbulos bisan kan kanay ngan dayuday magkinasina ha iya, kundi higugmaa niyo an iyo igkasi-tawo sugad han iyo paghigugma ha iyo kalugaringon. Hi ako an Ginoo.

An Pulong han Ginoo.

SALMO RESPONSORIO

Sal 19:8, 9, 10, 15

(b) Espiritu ngan kinabuhi, Ginoo,

an imo mga pulong.

1. Hingpit an balaod nga kanan Ginoo,

nahatag ini hin kusog nga bag-o.

An sugo han Ginoo kasasarigan,

ha mga tapang nahatag hin kinaadman. (b)

2. Magtadong kanan Ginoo turumanon,

hadton mga natuman nga malipayon.

Matadong an kanan Ginoo mga sugo,

han hunahuna nahatag hin hibaro. (b)

3. Pagsingba han Ginoo buhat nga maupay,

Magpapadayon ug hin katapos waray.

Hukom han Ginoo matadong ngatanan,

waray pinipili, waray dinapigan. (b)

4. Itugot nga inin akon mga pulong,

pati inin akon mga pamalandong,

ha atubangan mo unta karawaton,

Ginoo, darangpan, manunubos nakon! (b)

PAGBASA II

Mt 25:31-46

Pagbasa tikang han santos nga Ebanghelyo sumala kan San Mateo.

“Kon makanhi na an Anak han Tawo sugad nga Hadi ngan upod niya an ngatanan nga mga anghel, malingkod hiya dida han iya hadianon nga trono, ngan pagtitirokon niya ha iya atubangan an ngatanan nga katawhan han tuna. Niyan, pagbabahinon niya hira hin duha nga pundok, sugad hin magmarangno hin mga karnero kon ginlalain niya ha mga karnero an mga kanding. Ibubutang niya an mga karnero ha iya tuo, ngan an mga kanding ha iya wala. Niyan masiring an hadi ngadto han mga tawo ha iya tuo, ‘Pakadi kamo nga ginpakaupay han akon Amay, ngan karawta niyo an ginhadian nga igin-andam para ha iyo tikang pa han kahimo han kalibutan. Ginutom ako, ngan iyo ako ginpakaon; inuhaw ako, ngan iyo ako ginpainom; waray nakilala ha akon, ngan iyo ako kinarawat ha iyo mga balay; lubas ako, ngan iyo ako ginpanaptonan; nasakit ako, ngan iyo ako ginmangnoan; napriso ako, ngan iyo ako ginbisita.’ Niyan mabaton ha iya an mga magtadong, ‘Ginoo, kakan-o ngani kami kita ha imo nga ginugutom ngan ginpakaon ka, o inuuhaw ngan ginpainom ka? Kakan-o kami kita ha imo nga diri ka kinikilala ngan ginkarawat ka ngadto han amon mga panimalay o lubas ngan ginpanaptonan ka? Kakan-o kami kita ha imo nga masakit o priso, ngan ginbisita ka namon?’ Niyan mabaton ha ira an Hadi, ‘Nasiring ako ha iyo nga kada pagbuhat niyo hini para han usa han giuubosi hini nga akon kabugtoan, ginbuhat niyo ito para ha akon!’

“Niyan masiring hiya ngadto han mga tawo ha iya wala: ‘Iwas kamo nga ginpanhimaraot han Dyos! Pakadto kamo han kalayo nga diri mapaparong nga gin-andam para han Yawa ngan han iya mga anghel! Kay ginutom ako, kundi waray ako niyo pakaona; inuhaw ako, kundi waray ako niyo paimna. Waray nakilala ha akon, ngan waray ako niyo karawata ngadto han iyo mga panimalay; lubas ako, kundi waray ako niyo pagpanaptoni; nasakit ako ngan napriso, kundi waray ako niyo bisitaha.’ Niyan mabaton hira ha iya: ‘Ginoo, kakan-o kami kumita ha imo nga ginutom o inuhaw, o diri kinikilala, o hubo, o masakit, o napriso, ngan waray kami bumulig ha imo?’ Mabaton ha ira an Hadi, ‘Nasiring ako ha iyo, kada pagdumiri niyo hin pagbulig han usa hini nga mga giuubosi, nagdumiri kamo hin pagbulig ha akon.’ Sanglit ikakadto ini hira ha sirot nga waray kataposan; kundi mapakadto an mga magtadong ha dayon nga kinabuhi.”

An Ebanghelyo han Ginoo.

PAG-AMPO HA PAGHALAD

Karawata, Ginoo,

ini nga mga halad

han amon pagsingba ha imo,

nga, pinaagi han imo panabang,

makakasantos han amon kinabuhi

ngan makakahatag ha amon

han imo pasaylo ug kalooy.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

maangkon unta namon,

nga kinarawat han imo sakramento

an imo panabang ha hunahuna ug lawas

basi maglipay kami,

nga nabag-o ha pagkatawo,

dida han kabug-osan han imo langitnon

nga pagkaupay ha amon.

Pinaagi kan Jesucristo nga amon Ginoo.

Amen.

11 MARSO 2025

MARTES HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

Siplati nga maloloy’on, Ginoo,

an imo panimalay ngan igbuot nga,

ha pagsalikway han amon

mga lawasnon nga kaipahon,

magtubo an amon mga kasingkasing

hin paghingyap ha imo.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 55:10-11

Pagbasa tikang han basahan ni Isaias nga manaragna.

Nasiring an Ginoo, “Sugad an akon pulong han esno ug han uran, nga nahuhulog tikang ha langit hin pagtubig han tuna. Pinapatubo hini an mga tanom nga nahatag hin binhe para han parauma, hin pagtanom ngan hin pagkaon para han mga tawo. Sanglit amo man an pulong nga akon ginyayakan—magtutuman manta han akon ipinapagbuhat; pagbubuhaton gud hini an ngatanan nga diri gud mapapakyas.”

An Pulong han Ginoo.

SALMO RESPONSORIO

Sal 34:4-5, 6-7, 16-17, 18-19

(b) An Ginoo natabang han magtadong ha ira mga kakurian.

1. An pagkaharangdon han aton Ginoo,

upod ha akon isangyaw na gud niyo;

pagdayaw ha iya mag-urusa kita,

aton pagbayawon adton ngaran niya.

Nag-ampo ak’ ngan ginbaton han Ginoo,

gintalwas niya han tanan kahadlok ko. (b)

2. Tan-aw ha iya ngan magmalipayon man;

di’ na mahiawod, di' na maalohan.

Nasangpit an kabos ngan nabaton hiya,

natalwas han tanan kakurian nira. (b)

3. Nagbabantay an Ginoo han magtadong,

ngan ira mga pagtangis gindudungog.

Kontra hiya han nabuhat hin karat-an,

ngan limoton hira han ira katawhan. (b)

4. An Ginoo namamati han magtadong,

kakurian nira iya kukuhaon.

Hiraniay gad la an aton Ginoo

hadton mga nahuhulop na hin duro.

Tinatalwas niya adton nagugupong,

an nawad-an na han tanan nga paglaom. (b)

PAGBASA II

Mt 6:7-15

Pagbasa tikang han santos nga Ebanghelyo sumala kan San Mateo.

“Ha iyo mga pag-ampo, ayaw paggamit hin damo nga waray kahulogan nga mga pulong sugad han ginbubuhat han mga Hentil. An pagsabot nira nga pamamatian hira han Dyos tungod han ira higlaba nga mga pag-ampo. Ayaw kamo pagsubad ha ira, kay maaram na nga daan an Amay niyo han iyo ginkikinahanglan samtang nga diri pa kamo naaro ha iya.

Sanglit sugara hini an iyo pag-ampo: ‘Amay namon ha langit: Pagdayawon an imo baraan nga ngaran, Maghadi ka unta ha amon, matuman dinhe ha tuna an imo kaburut-on sugad han didto ha langit. Tagi kami yana nga adlaw han pagkaon nga amon kinahanglan. Pasayloa kami han amon mga sala sugad han pagpasaylo namon han mga nakasala ha amon. Ayaw itugot nga mahingadto kami hin makuri nga kataragman, kundi bawia kami ha Karat-an.’

“Kon pasayloon niyo an nakakasala ha iyo, pasasayloon man kamo han Amay niyo ha langit. Kundi kon diri niyo pasayloon an mga nakakasala ha iyo, diri man mapasaylo ha iyo an Amay niyo ha langit.

An Ebanghelyo han Ginoo.

PAG-AMPO HA PAGHALAD

Makagarahum ug

Magburuhat nga Dyos,

nagdadara kami ngada ha imo

han mga halad tikang

han imo kamahintagon;

karawata ini nga mga upa

nga nahatag ha amon

hin kinabuhi dinhi ha tuna

ngan himoa nga upa

para han amon kinabuhi nga dayon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

pinaagi hini nga mga misteryo

nga hatag nimo ha amon,

igbuot nga, ha pagpuypoy

han amon tunan-on nga karuyagon,

mahibaro kami hin paghigugma

han mga butang nga langitnon.

Pinaagi kan Jesucristo nga amon Ginoo.

Amen.

12 MARSO 2025

MIERCOLES HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

Ginoo,

siplati nga mapuanguron

an kamadaruroto han imo bungto

basi sugad nga pinaagi ha pagtakon ha pagkaon

nakakapugong kami han amon lawas,

pinaagi han mga mag-upay nga buhat,

mabag-o man an amon kalag.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Jon 3:1-10

Pagbasa tikang han basahan ni Jonas.

Nagyakan na liwat kan Jonas an Ginoo. Nagsiring hiya, “Kadto ha Ninibe, hito nga bantogan nga syudad, ngan igsangyaw ha mga tawo an mensahe nga iginhatag ko ha imo.” Sanglit ginsugot ni Jonas an Ginoo ngan kinadto hiya ha Ninibe nga usa nga hiluag kaupay nga syudad nga tulo gud ka adlaw an paglatas hini. Nagtikang hi Jonas hin paglatas han syudad ngan kahuman niya paglinakat hin usa ka adlaw, nagsangyaw hiya, “Kwarenta na la ka adlaw ngan pagbubungkagon na an Ninibe!” Tinoo han mensahe han Dyos an mga tawo ha Ninibe. Sanglit nagkasarabot hira nga kinahanglan magpuasa an tagsatagsa, ngan magbado hin sako an ngatanan nga mga tawo, tikang han gilalabawi ngadto han giuubosi ha pagpakita nga nagbasol hira.

Han pakabati hini han hadi han Ninibe, linusad hiya ha iya trono, ginlubas an iya bado nga hilaba, nagbado hiya hin sako, ngan liningkod hiya dida hin mga agbon. Nagpagawas hiya hin usa nga pasangyaw ngadto han mga tawo ha Ninibe: “Usa ini nga sugo tikang han hadi ngan han iya mga opisyal: Waray bisan usa nga kumaon hin bisan ano; gindidid-an hin pagkaon o pag-inom an ngatanan nga mga tawo, kabakahan, ngan kakarnerohan. Kinahanglan magbado hin sako an ngatanan nga mga tawo ngan mga mananap. Kinahanglan an tagsatagsa mag-ampo hin kinasingkasing ngadto han Dyos ngan kinahanglan bayaan an magraot niya nga mga panggawi ngan an mga magraot niya nga mga binuhatan. Manggad na la magliwat an Dyos han iya hunahuna; manggad na la umukoy na hiya hin kasina ngan diri kita magkamatay!” Hinkit-an han Dyos an ira ginbuhat; hinkit-an niya nga binayaan nira an magraot nira nga mga panggawi. Sanglit ginliwat niya an iya hunahuna ngan waray hira pagkastigoha sumala han iya ginsaad ha ira.

An Pulong han Ginoo.

SALMO RESPONSORIO

Sal 51:3-4, 12-13, 18-19

(b) Diri mo pagtatamayon, Ginoo,

in mapinaubsanon ngan nagbabasol

nga kasingkasing.

1. Kalooyi gad ako, O Dyos,

tungod han imo dayuday nga paghigugma.

Tungod han imo dako nga pagkalooy

paraa an akon mga sala!

Hugasi an ngatanan ko nga karat-an

ngan linisi ako han akon sala! (b)

2. Linisi an akon kasingkasing, O Dyos,

ngan pagbag-ohi ako hin mapinadayonon

nga espiritu.

Ayaw ako isikway ha imo atubangan,

ngan ayaw kuhaa ha akon an imo

baraan nga espiritu. (b)

3. Diri ka naruruyag hin mga tinubod nga unong,

kay ighahalad ko unta ini;

diri ka nalilipay hin mga tinubod nga halad.

An akon halad amo in usa nga

mapinaubsanon nga espiritu, O Dyos;

diri mo pagtatamayon in mapinaubsanon

nga nagbabasol nga kasingkasing. (b)

PAGBASA II

Lc 11:29-32

Pagbasa tikang han santos nga Ebanghelyo sumala kan San Lucas.

Han nagdadaisog an mga tawo nga naglilibot kan Jesus, nagpadayon hiya hin pagsiring, “Pagkamaraot han mga tawo hini nga panahon! Nangangaro hira hin milagro, kundi waray ihahatag ha ira labot han milagro ni Jonas. Sugad nga nagin tigaman hi Jonas nga manaragna para han mga tawo ha Ninibe, magigin tigaman man an Anak han Tawo para han mga tawo hini nga panahon. Ha Adlaw han Paghukom, matindog an Rayna ha Seba, ngan isusumbong an mga tawo hini nga panahon, kay nagbaktas hiya tikang han iya natawohan nga tuna hin pamati la han makinaadmananon nga pagtutdo ni Solomon; ngan susumatan ko kamo, aanhi in labaw pa kan Solomon. Ha Adlaw han Paghukom matindog an mga tawo ha Ninibe ngan igsusumbong kamo, kay binaya hira han ira mga sala han pakabati nira han pagwali ni Jonas; ngan susumatan ko kamo, aanhi in labaw pa kan Jonas!

An Ebanghelyo han Ginoo.

PAG-AMPO HA PAGHALAD

Ginoo,

naghahalad kami ha imo

hini nga imo mga hatag

ha paghimaya han imo ngaran

basi, sugad nga imo ginhimo

ini nga saad ha amon,

himoon mo man liwat

ini nga tambal ha kadayunan.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo nga Dios,

waray hunong an imo pagdurot ha amon

han imo mga sakramento;

igbuot nga ini nga pagkaon

nga nakarawat namon

makakahatag ha amon

hin kinabuhi nga dayon.

Pinaagi kan Jesucristo nga amon Ginoo.

Amen.

13 MARSO 2025

JUEVES HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

Ginoo,

tungod han imo dako uyamot nga kalooy,

dayuday ihatag ha amon

an espiritu han pakasabot

kon ano iton matadong

ngan han kadali hin pakagtuman hito

basi kami, nga waray kinabuhi

kon waray ka,

matakos hin pag-ukoy

sumala han imo kaburot’on.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Est G C:12, 14-16, 23-25

Pagbasa tikang han basahan ni Ester.

Ha dako nga kabido, dinangop hi Rayna Ester han Ginoo. Nag-ampo hiya ngadto han Ginoo nga Dyos han Israel, “Akon Ginoo ngan Hadi, ikaw la an Dyos. Nag-uusaan la ako, ngan waray ako iba nga darangpan kundi ikaw gudla. Buligi gad ako! Karuyag ko ig-unong inin akon kinabuhi. O Ginoo, sugad han akon hinunumdoman, ginsumatan ako han akon panimalay han pagpilia mo han Israel tikang han ngatanan nga kanasoran ngan han imo pagpilia han amon kaapoy-apoyan hadto pa nga mga panahon, nga magin imo mga tawo ha kadayonan. Gintuman mo an ngatanan nga iginsaad mo ha ira.

“Hinumdomi kami, O Ginoo. Pakadi gad ha amon hini yana nga panahon hin kakurian. Tagi ako hin kaisog, O Hadi han ngatanan nga kadiyosan ngan Punoan han bug-os nga tunan-on nga kagamhanan. Tagi ako han angay nga mga pulong nga akon igyayakan kon umatubang na ako kan Asuero, ito nga mapintas nga liyon. Pahumoka an iya kasingkasing basi awayon niya hi Aman nga amon kaaway, ngan patayon niya hiya upod an iya mga kaurosa. Talwasa kami, O Ginoo. Buligi ako; nag-uusaan la ako, ngan waray ako iba nga darangpanan kundi ikaw gudla.

An Pulong han Ginoo.

SALMO RESPONSORIO

Sal 138:1-2ab, 2cde-3, 7c-8

(b) Ginoo, ha takna han akon pangaro hin bulig, pinamatian mo ako.

1. Nagpapasalamat ak’ ha im’, Ginoo,

tikang gud han bug-os nga kasingkasing ko.

Nagkakanta ako pagdayaw ha imo,

atubangan han kadiyosan nga palso.

Gin-atubang ko baraan mo nga Templo,

nayukbo nga nadayaw han ngaran nimo. (b)

2. Tungod han imo gugma nga kadayonan,

ngan han imo pagkamatinumanon man.

Imo ginpakita nga labaw han tanan,

an im’ mga sugo ngan an imo ngaran.

Han akon pagtawag imo ginbaton man,

Im’ ak’ ginpakusog han imo kakusgan. (b)

3. Gintatalwas ako han im’ kagamhanan.

Tanan mo nga saad im’ pagtutumanon,

O Ginoo, an im’ gugma an padayon.

Hingpita gad adton imo gintikangan,

gintikangan nga buhat, di' mo talikdan. (b)

PAGBASA II

Mt 7:7-12

Pagbasa tikang han santos nga Ebanghelyo sumala kan San Mateo.

“Pangaro ngan tatagan kamo; pamiling ngan makakaagi kamo; pagtuktok ngan bubuksan an porta para ha iyo. Kay makarawat an tagsa nga nangangaro, makakaagi an namimiling, ngan bubuksan an porta para ha iya nga nagtutuktok. Kamo nga mga amay, tatagan ba niyo hin bato kon mangaro an iyo anak hin tinapay? Tatagan ba niyo hin halas kon mangaro hiya hin isda? Kon kamo nga magraot, maaram humatag hin mag-upay nga mga butang ha iyo mga anak, asay pa ba an Amay niyo ha langit in diri humatag han mag-upay nga mga butang hadton mga nangangaro ha iya!

“Buhata niyo ha iba an karuyag niyo nga buhaton nira ha iyo. Amo ini an kahulogan han Balaod ni Moises ngan han igintutdo han mga manaragna.

An Ebanghelyo han Ginoo.

PAG-AMPO HA PAGHALAD

Ginoo,

siplati nga mapuanguron

an mga pangaraba han imo bungto

ngan, ha pagkarawat nimo

han amon mga halad ug mga pag-ampo,

kabiga an amon mga kasingkasing

ngada ha imo.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo namon nga Dios,

nangangamuyo kami

nga ini nga mga santos nga misteryo

nga imo ginhatag nga panalipod

han amon pagbag-o,

himoon nimo nga tambal para ha amon

yana ug ha tiarabot nga kinabuhi.

Pinaagi kan Jesucristo nga amon Ginoo.

Amen.

14 MARSO 2025

VIERNES HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

Hatagi,  Ginoo, an imo magtinuohon

han  kaangayan nga pangadaman

para han pagsaurog han pasko,

basi, an amon pagpenitensya ha lawas

magdara hin kaupayan ha amon kalag.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Ezeq 18:21-28

Pagbasa tikang han basahan ni Ezequiel nga manaragna.

“Kon umundang hin pagpakasala in usa nga maraot nga tawo ngan magtuman hiya han akon mga balaod, kon magbuhat hiya han matadong ngan maupay, diri hiya mamamatay; mabubuhi gud hiya. Pasasayloon an ngatanan niya nga mga sala, ngan mabubuhi hiya, kay ginbuhat niya an matadong. Naghuhunahuna ba kamo nga nalilipay ako hin pagkita nga namamatay in usa nga maraot nga tawo?” napakiana an Ginoo nga Dyos. “Diri, karuyag ko lugod hikit-an hiya nga nagbabasol ngan nabubuhi. “Kundi kon umundang pagbuhat hin maupay in usa nga matadong nga tawo ngan magtikang hiya pagbuhat han ngatanan nga maraot ngan makapupungot nga mga butang nga binubuhat hin magraot nga mga tawo, magpapadayon ba hiya hin kabuhi? Diri! Waray hinunumdoman han mga mag-upay nga iya ginbuhat. Mamamatay hiya tungod han diri niya kamatinumanon ngan tungod han iya mga sala. “Kundi masiring kamo, ‘Diri matadong an binubuhat han Ginoo nga Dyos.’ Pamati ha akon, kamo nga mga Israelita. Naghuhunahuna ba kamo nga diri matadong an akon paagi hin pagbuhat? An iyo paagi amo an diri matadong. Kon umundang pagbuhat hin maupay in usa nga matadong nga tawo ngan magtikang hiya hin pagbuhat hin maraot, ngan unina mamatay hiya, namamatay hiya tungod han maraot nga iya nabuhat. Kon umundang hin pagpakasala in usa nga maraot nga tawo ngan magbuhat hiya han matadong ngan maupay, gintatalwas niya an iya kinabuhi. Nakakasabot hiya han iya ginbubuhat ngan naundang hiya hin pagpakasala, sanglit diri gud hiya mamamatay, kundi magpapadayon hiya hin kabuhi.

An Pulong han Ginoo.

SALMO RESPONSORIO

Sal 130:1-2, 3-4, 5-7a, 7bc-8

(b) Kun ikaw, Ginoo, magtigaman han amon kasal-anan, hin-o in makakaantos?

1. Ha butnga han akon pagturaw, O Ginoo,

natawag ug nasangpit ako ha imo.

Pamatii, Ginoo, an akon mga pangamuyo,

dungga an akon pangaro han tambulig nimo. (b)

2. Kon manumdom ka han amon mga kasal-anan,

hin-o man an diri kasisirotan?

Kundi ha amon ikaw napasaylo,

sanglit magsusugot gud kami ha imo. (b)

3. Naghihinulat ako han bulig han Ginoo,

ngan han iya mga pulong natapod ako.

Ngan naghuhulat ako han Ginoo,

labaw pa han mga sirino nga naghuhulat

han kaagahon nga bag-o.

O Israel, an Ginoo paglaomi. (b)

4. Kay an iya gugma dayuday gud pirme,

ngan andam hiya hin katalwasan pagserbi.

Tutobson niya an mga tawo han Israel,

han ngatanan nira nga mga pagsupil. (b)

PAGBASA II

Mt 5:20-26

Pagbasa tikang han santos nga Ebanghelyo sumala kan San Mateo.

Sanglit nasiring ako ha iyo: kon diri lumabaw an iyo pagkamatadong han kanan mga Parisiyo ngan mga magturutdo han Balaod, diri gud kamo makakasulod han Ginhadian han langit.

“Hinbatian niyo nga gintutdoan hini an mga tawo han una nga panahon, ‘Diri ka magpatay; dadad-on ha hukmanan an bisan hin-o nga makamatay.’ Kundi yana nasiring ako ha iyo: dadad-on ha hukmanan an bisan hin-o nga masina han iya bugto; dadad-on ha Labaw nga Hukmanan an bisan hin-o nga magbiaybiay han iya bugto; ngan an matawag han iya bugto, ‘Tuyawtuyaw ka;’ mahingangadto ha kalayo han impyerno! Sanglit kon maghalad ka sa Dyos ngan manumdom ka nga may kasina an imo bugto ha imo, bayai anay an imo halad didto ha altar ngan kadto dayon pakighioli han imo bugto. Kahuman, balik ngan paghalad sa Dyos. “Kon may tawo nga magsumbong kontra ha imo ngan dad-on ka ha hukmanan, pakigsaboti hiya samtang may panahon pa, nga diri ka pa naatubang han hukmanan. Kay kon mahingadto ka na, itutubyan ka niya ngadto ha hukom, nga matubyan ha imo ngadto ha polis, ngan mabibilanggo ka. Nasiring ako ha imo: diri ka makakagawas didto tubtob nga kabaydan mo an ngatanan nga multa ha imo.

An Ebanghelyo han Ginoo.

PAG-AMPO HA PAGHALAD

Karawata, Ginoo,

ini nga mga halad

nga nakakapahimuot ha imo

ngan ibalik nganhi ha amon

an upa han katalwasan.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

ini nga baraan nga sasaro

makahingpit unta han amon kinabuhi

ngan, ha paglinis ha amon

han daan nga mga sala,

makapakab-ot unta ha amon

han misteryo han katalwasan.

Pinaagi kan Jesucristo nga amon Ginoo.

Amen.

15 MARSO 2025

SABADO HAN SYAHAN

NGA SEMANA HAN CUARESMA

murado

PAG-AMPO HA PAGTIKANG

Waray katapusan nga Amay,

kabiga  an amon mga

kasingkasing ngada ha imo

basi, ha dayuday nga pagbiling namon

han amo gud la nga kinahanglanon

ngan ha pagbuhat namon

ha mga buhat ha kalooy,

makatagamtam kami

dida han pagsingba ha imo.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Dt 26:16-19

Pagbasa tikang han basahan han Deuteronomio.

“Yana nga adlaw nagsusugo ha iyo an Ginoo nga iyo Dyos nga tumanon niyo an ngatanan niya nga mga balaod; sanglit sugta ini niyo hin matinumanon ngan ha bug-os niyo nga kasingkasing. Yana nga adlaw kinilala niyo an Ginoo nga iyo Dyos; nagsaad kamo hin pagsugot ha iya, pagtuman han ngatanan niya nga mga balaod, ngan pagbuhat han ngatanan nga iya igsusugo. Yana nga adlaw ginkarawat kamo han Ginoo nga iya kalugaringon nga mga tawo sumala han iya iginsaad ha iyo; ngan nagsusugo hiya ha iyo nga magtuman kamo han ngatanan niya nga mga balaod. Hihimoon kamo niya nga larulabaw kay han ngatanan nga mga nasod nga iya ginhimo, ngan kinahanglan pagdayawon ngan pagpasidunggan niyo an iya ngaran. Magigin iya kamo kalugaringon nga mga tawo sumala han iya ginsaad.”

An Pulong han Ginoo.

SALMO RESPONSORIO

Sal 119:1-2, 4-5, 7-8

(b) Malipayon hira nga nagsusunod han balaud han Ginoo.

1. Palaran adton waray kasaypanan,

ngan han balaod han Ginoo nagtutuman.

An magsunod han iya mga sugo malipayon,

ngan ha bug-os nga kasingkasing

masinugtanon. (b)

2. Imo mga balaod kami imo gintagan,

ngan imo ha amon pinapagtuman.

Hinaot unta nga ako makagtuman,

hin pagbantay han imo mga pagturon-an. (b)

3. Kinasingkasing an akon pagdayaw ha imo,

kon an matadong nga paghukom an hibaroan ko.

Mga balaod nimo akon pagtutumanon,

ayaw gad pagpasibaya ha akon. (b)

PAGBASA II

Mt 5:43-48

Pagbasa tikang han santos nga Ebanghelyo sumala kan San Mateo.

Hinbatian niyo nga iginsiring, ‘Higugmaa an iyo kasangkayan, pagdumti an iyo mga kaaway.’ Kundi yana nasiring ako ha iyo: higugmaa an iyo mga kaaway ngan ig-ampo an mga nagpapakuri ha iyo, basi mahimo kamo nga mga anak han iyo Amay ha langit. Kay hiya in waray pinalabi, kay hiya an nagpapasirak han adlaw ug nagpapauran ngadto han mga magtadong ngan mga makasasala. Kon hihigugmaon la niyo an mga tawo nga nahigugma ha iyo, ano man nga balos an iyo pamumulaton? Diri ba amo ini an ginbubuhat han mga parasukot hin buhis? Ngan kon makikig-upay kamo hin kaburut-on ha iyo la mga kasangkayan, ano man an ginbubuhat niyo nga malabaw han iba? Ginbubuhat ini bisan pa han mga Hentil. Sanglit kinahanglan mahingpit kamo, sugad nga hingpit an iyo Amay ha langit.

An Ebanghelyo han Ginoo.

PAG-AMPO HA PAGHALAD

Ginoo,

ini nga baraan nga misteryo

nga nagpabalik ha amon

ngada ha kinabuhi

magpakatakos unta ha amon

hini ngahaw nga buhat.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

itubyan an imo dayuday nga gugma

nganhi ha amon nga imo ginpakaon

hini nga langitnon nga sakramento,

ngan an imo kalipay hiaguman unta

han imo mga gintutdoan

han mga langitnon nga butang.

Pinaagi kan Jesucristo nga amon Ginoo.

Amen.

16 MARSO 2025

IKADUHA NGA DOMINGO HAN CUARESMA

murado

PAG-AMPO HA PAGTIKANG

O Dios,

kay ginsugo mo man kami pamati

han imo hinigugma nga Anak,

igpakatakos kami hin pagkaon

ug pagsulod nganhi ha amon kinabuhi

han imo pulong,

basi, kahuman kalinisi an amon epsiritu,

maglipay kami ha pagkita han imo himaya.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Gen 15:5-12, 17-18

Pagbasa tikang han basahan han Genesis.

Gindara hiya han Ginoo ngadto ha gawas ngan ginsiring, “Tan-awa daw an langit ngan ihapa an mga bitoon; magkakamay-ada ka sugad hito ka damo nga mga tulin.” Tinapod hi Abram han Ginoo ngan tungod hini nalipay ha iya an Ginoo ngan ginkarawat hiya.

Niyan nagsiring ha iya an Ginoo, “Amo ako an Ginoo nga nagdara ha imo tikang ha Ur didto ha Babilonia, ngan ihahatag ko ha imo ini nga tuna sugad nga imo na kalugaringon.” Kundi pinakiana hi Abram, “Ginoo nga Dyos, uunanhon ko hin paghibaro nga ako an magtatag-iya hini?” Binaton hiya, “Dad-i ako hin usa nga baka, usa nga kanding, ngan hin usa nga lalaki nga karnero, nga tulo ka tuig an panuigon han kada usa, ngan hin usa nga sarapati ngan hin usa nga tukmo.” Gindara ni Abram an mga mananap ngadto ha Dyos, ginpamikas ini, ngan ginturutugbang an mga pinikas ha duha ka rumbay; kundi waray niya pagpikasa an mga tamsi. Kon nahugdon an mga manaol ngada han mga patay nga lawas, gintatabog ini ni Abram. Han tikaturunod na an adlaw, nangaturog ngan nahimuok hi Abram. Inalpan hiya hin dako nga kahadlok nga nalisang hiya.

Han katunod na han adlaw ngan masirom na, tigda la nga pinakita in usa nga nag-aaraso nga daba ngan hin usa nga naglalahinggab nga sulo ngan linabay ini ha butnga han mga pinikas nga mga mananap. Ngan dida ngahaw naghimo an Ginoo hin ginsaaran kan Abram. Nagsiring hiya, “Nagsasaad ako hin paghatag ha imo mga tulin hini ngatanan nga tuna tikang ha pag-ultan han Ehipto ngadto ha Salog han Eufrates.”

An Pulong han Ginoo.

SALMO RESPONSORIO

Sal 27:1, 7-8, 8-9, 13-14.

(b) An Dyos an akon kapawa ug katalwasan.

1. An Dyos akon kapawa ug katalwasan,

sanglit waray sadang ko nga kahadlokan.

Sinasalipdan ako ha kataragman,

hin kakulba diri ako hisasakban. (b)

2. Pamatii, ako nga natawag, Ginoo.

Kalooyi ngan batona intawon ako!

Pagsiring nimo, “Magsingba ka ha akon,”

binaton ako, “Akon ka dadaopon.” (b)

3. Ayaw gad tago ha akon atubangan!

Ayaw hin kasina ha akon pagpahamtang;

ayaw isikway an imo surugoon,

kay hi ikaw man la an panabang nakon. (b)

4. Maaram ako nga hikikit-an ko pa,

an pagkamaupay han Ginoo yana;

Pagtapod ug paglaom han Ginoo,

ayaw pagturaw, lugod, ha iya tuo. (b)

PAGBASA II

Flp 3:17—4:1

Pagbasa tikang han Surat ni San Pablo ngan han mga taga Filipos.

Kabugtoan ko, pagpadayon kamo hin pagsubad ha akon. Iginpakita na namon ha iyo an matadong nga susbaranan, sanglit pagsubad kamo hadton mga nagtutuman hini nga susbaranan. Makadamo ko na kamo himangrawi hini hadto, ug yana babalikon ko upod in mga luha: damo ha iyo in nag-uokoy hin kinabuhi nga natipa han tuyo han kamatayon ni Cristo ha kros. An ira dadangatan amo an impyerno, kay ira ginpakadiyos an ira mga lawasnon nga karuyagon. Ipinaparayaw nira an mga butang nga angay nira kaawdan, ngan kinalibutanon an ira panhunahuna. Kundi mga tuminungnong kita han langit, ngan naghihiningyapon kita han pag-abot han aton Manunubos, an aton Ginoo Jesu-Cristo tikang ha langit. Liliwanan niya inin aton magluya nga mga lawas nga may-ada kamatayon, ngan hihimoon niya sugad han iya mahimayaon nga lawas. Bubuhaton niya ini pinaagi han amo ngahaw nga gahom nga ginagamit niya hin paghadi han ngatanan nga mga butang.

Mga hinigugma ko nga kabugtoan, minahal ko gud kamo ngan minimingaw ako ha iyo! Nakalipay kamo ha akon ngan ipinaparayaw ta gud kamo! Sanglit pagmarig-on kamo dida han Ginoo.

An Pulong han Ginoo.

PAGBASA III

Lc 9:28b-36

Pagbasa tikang han santos nga Ebanghelyo sumala kan San Lucas.

Igin-upod niya hira Pedro, Juan, ug Santiago, ngan sinmagka hira hin bukid para hin pag-ampo. Samtang nag-aampo hi Jesus, nag-iba an dagway han iya bayhon, ngan tungod hin kamasilaw, nagmabusag an iya panapton. Ha gilayon pinakita in duha ka tawo nga nakikighimangraw ha iya. Hira Moises ug Elias adto, nga pinakita dida ha langitnon nga himaya, ngan nakighimangraw kan Jesus mahitungod han paagi nga diri maiha magtutuman hiya han tuyo han Dyos, pinaagi han iya pagkamatay didto ha Jerusalem. Maupay gud an paghingaturog ni Pedro ngan han iya mga kaupod, kundi nagmata hira ngan nakakita han himaya ni Jesus ngan han duha nga mga tawo nga nagkakatukdaw upod ha iya. Han tibaraya na kan Jesus an mga tawo, nagsiring hi Pedro ha iya, “Agaron, maupay nga hahani kita. Maghihimo kami hin tulo nga mga tulda, usa para ha imo, usa para kan Moises, ngan usa para kan Elias.” (Waray gud hiya sabot han iya ginyiyinakan.)

Samtang nagyiyinakan pa hiya, pinakita in usa nga dampog nga nakalambong ha ira; ngan nahadlok an mga tinun-an dida han pagtungod han dampog ha ira. Nagsiring in tingog tikang han dampog: “Amo ini an akon Anak nga akon pinili; pamatii hiya niyo!” Pag-ukoy na han tingog, nag-usaan na la hi Jesus. Ginhilom han mga tinun-an ini ngatanan, ngan hadto nga mga adlaw waray gud hira magsumat bisan kan kanay han ira hinkit-an.

An Ebanghelyo han Ginoo.

The Apostles’ Creed | The Nicene Creed

PAG-AMPO HA PAGHALAD

Ginoo, ini nga mga halad

magpara unta han amon mga sala

ngan magsantos han lawas ug kalag

han imo magtinuohon

basi maandam kami pagsaurog

han Pasko han Pagkabanhaw.

Pinaagi kan Jesucristo nga amon Ginoo.

Amen.

PREPASYO: AN PAGLUBAD HAN GINOO

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

Kahuman niya magsumat

han iya tidaraon nga kamatayon

ngadto han iya mga tinun-an,

nagpakita hiya

han iya himaya ngada ha ira

didto han baraan nga bukid

basi pinaagi han iya pagsakit,

makab-ot niya an himaya

han pagkabanhaw

sugad han ginpasabot han balaod

ug han mga manaragna.

Sanglit upod han

kagamhanan ha kalangitan,

Nagsasaurog kami dinhi ha tuna

han imo himaya

hin waray hunong nga pagsering:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

PAG-AMPO HUMAN PANGARAWAT

Ginoo,

nagpapasalamat kami ha imo

tungod hini nga

mahimayaon nga sakramento

kay dida han amon

pagkalalakaton dinhi ha tuna,

gintugotan nimo kami hin pag-angbit

han mga grasya ha langit.

Pinaagi kan Jesucristo nga amon Ginoo.

Amen.

17 MARSO 2025

LUNES HAN IKADUHA

NGA SEMANA HAN CUARESMA

murado

PAG-AMPO HA PAGTIKANG

O Dios,

kay gintutdoan mo man kami

hin pagsalikway han amon lawas

ha pagpaupay han amon kalag,

hatagi kami hin grasya

basi makagsalikway kami

han ngatanan nga sala

ngan matakos kami hin pagtuman

han imo kasuguanan hin paghigugma.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Dn 9:4b-10

Pagbasa tikang han basahan ni Daniel nga manaragna.

“O Ginoo nga Dyos, gamhanan ka nga Dyos ngan nagpapasidungog kami ha imo. Matinumanon ka han imo ginsaaran ngan nagpapakita ka hin dayuday nga paghigugma ngadto hadton mga nahigugma ha imo ngan nagbubuhat han imo sugo. “Nakasala kami, nagin maraot kami, ngan nagbuhat kami hin kasaypanan. Iginsalikway namon an imo iginsugo ha amon ngan tinalikdan namon an iginpakita mo ha amon nga matadong. Waray kami mamati han imo mga surugoon nga mga manaragna nga nagyakan ha imo ngaran ngadto han amon kahadian, amon mga punoan, amon kaapoy-apoyan, ngan amon bug-os nga nasod. Dayuday ka, Ginoo, nagbubuhat han matadong, kundi dayuday namon ginpapakaalohan an amon kalugaringon. Matuod ini nga ginbuhat ini namon ngatanan nga nag-uokoy didto ha Juda ngan didto ha Jerusalem ngan han ngatanan nga mga Israelita nga imo ginpasarang didto han mga nasod nga higrani ngan higrayo, kay waray hira magmatinumanon ha imo. Nakasala ha imo, O Ginoo, makaarawod an ginbuhat han amon kahadian, amon mga punoan, ngan amon kaapoy-apoyan. Maloloy-on ngan mapinasayloon ka bisan kon sinmupil kami ha imo. Waray kami mamati ha imo, O Ginoo nga amon Dyos, han pagsidnga mo ha amon nga mag-ukoy kami hin kinabuhi subay han mga balaod nga iginhatag mo ha amon pinaagi han imo mga surugoon nga mga manaragna.”

An Pulong han Ginoo.

SALMO RESPONSORIO

Sal 79:8, 9, 11 & 13

(b) Ginoo, ayaw gad kami balosa sumala han amon kasal-anan.

1. Ayaw kami pagkastigoha

tungod han mga sala han amon

kaapoy-apoyan,

kundi kalooyi kami yana,

kay waray na gud kami paglaom. (b)

2. Buligi kami, O Dyos nga amon

magtaralwas,

tungod han imo kalugaringon

nga kadungganan;

bawia kami ngan pasayloa an amon

mga sala,

basi pagdayawon ka han mga tawo. (b)

3. Pamatii an mga pag-araba han

mga binilanggo,

ngan talwasa pinaagi han imo dako

nga gahom

adton mga sinirotan hin kamatayon.

O Ginoo, bulsa hin pito ka pilo

an iba nga mga nasod,

tungod han ngatanan nga ira mga

pagyubit ha imo. (b)

PAGBASA II

Lc 6:36-38

Pagbasa tikang han santos nga Ebanghelyo sumala kan San Lucas.

Siniplat hi Jesus han iya mga tinun-an ngan nagsiring, “Pagmaloloy-on kamo sugad nga maloloy-on an Amay niyo. Ayaw kamo paghukom han iba, ngan diri man kamo paghuhukman han Dyos. Ayaw kamo pagsirot han iba, ngan diri man kamo pagsisirotan han Dyos; pagpasaylo kamo han iba, ngan magpapasaylo an Dyos ha iyo. Paghatag kamo ha iba, ngan mahatag an Dyos ha iyo; makarawat kamo hin igo gud nga takos: dinasok, binay-og, ngan nagsasapay pa; kay gagamiton ha iyo han Dyos an ginagamit niyo nga taraksan para han iba.”

An Ebanghelyo han Ginoo.

PAG-AMPO HA PAGHALAD

Ginoo,

pamatii nga mapuanguron

an amon mga pag-ampo

ngan gaw’sa ha mga hugay nga kalibutanon

an imo gintawag hin pagsaurog

hini nga mga santos nga misteryo.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

ini nga amon pagkarawat

makalinis unta han amon mga sala,

ngan magdara ha amon

ngadto hin pagkaurosa dida ha imo

didto han kalipay ha langit.

Pinaagi kan Jesucristo nga amon Ginoo.

Amen.

18 MARSO 2025

MARTES HAN IKADUHA

NGA SEMANA HAN CUARESMA

murado

PAG-AMPO HA PAGTIKANG

Ginoo namon nga Dios,

bantayi an imo Singbahan

dida han imo waray pagpapas nga kalooy

ngan tungod kay kon waray ka

mahuhulog an tawo ha kamatayon

panalipdi kami ha karat’an

pinaagi han imo dayuday nga panabang

ngan tugwayi kami

ngadto han amon katalwasan.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 1:10, 16-20

Pagbasa tikang han basahan ni Isaias nga manaragna.

Mga tawo han Jerusalem, an iyo mga punoan ngan an iyo mga tawo sugad hadton mga taga Sodoma ug Gomora. Pamatii an igyayakan ha iyo han Ginoo. Pamatii an igtututdo ha iyo han aton Dyos.

Paglinis kamo. Paukya na ini ngatanan nga magraot nga akon nakikita nga iyo ginbubuhat. Tinuod, ukoy na kamo hin pagbuhat hin maraot, ngan pag-aram kamo hin pagbuhat hin maupay. Tinguhaa nga pagbuhaton an katadongan—buligi an mga gintatalumpigos, tagi han ira mga katungod an mga ilo, ngan panalipdi an mga balo nga kababayen-an.”

Nasiring an Ginoo, “Yana pagtuhay kita. Nadum-itan kamo hin pula tungod hin sala, kundi huhugasan ko kamo basi kamo magmalinis sugad hin gapas. Bisan kon an iyo mga dum-it lubos hin kapula, magmamabusag gud kamo sugad hin lubos kabusag nga barahibo hin karnero. Kon magsugot la kamo ha akon, makaon kamo han mag-upay nga mga abot han tuna. Kundi kon umato kamo ha akon, magkakamatay kamo. Ako nga Ginoo an nagyakan.”

An Pulong han Ginoo.

SALMO RESPONSORIO

Sal 50:8-9, 16bc-17, 21 & 23

(b) Ha mga magtadong ipapakita ko an gahum han Dyos nga nakakatalwas.

1. “Diri ako nagsasaway ha iyo

tungod han iyo mga tinubod nga unong,

ngan han mga tinubod nga halad

nga ha dayuday iyo gindadara ha akon.

Diri ako nagkikinahanglan

hin mga todo nga baka tikang han iyo kaumhan

o kakandingan tikang han iyo mga panon.” (b)

2. “Kay ano nga ginpapamatbat niyo

an akon mga sugo?

Kay ano nga ginhihimangraw niyo

an akon ginsaaran?

Nadiri kamo nga pagsawayan ko kamo;

iginsisikway niyo an akon mga sugo.” (b)

3. “Ginbuhat niyo ini ngatanan ngan waray

la ako magyakan,

sanglit naghunahuna kamo nga pareho

la ako ha iyo.

Kundi yana ginsasaway ko kamo

ngan nagsusumbong ako ha atubangan niyo.

An pagpasalamat amo an tinubod nga unong

nga nagpapasidungog ha akon,

ngan tatalwason ko gud an ngatanan

nga nagsusugot ha akon.” (b)

PAGBASA II

Mt 23:1-12

Pagbasa tikang han santos nga Ebanghelyo sumala kan San Mateo.

Niyan nagsiring hi Jesus ha mga tawo ngan ha iya mga tinun-an, “An mga magturutdo han Balaod ngan an mga Parisiyo amo an tinagan hin gahom hin paghubad han balaod ni Moises. Sanglit, kinahanglan tumanon ngan sundon niyo an ngatanan nga iginpapabuhat nira ha iyo; kundi ayaw pagsubda an ira mga buhat, kay diri nira ginbubuhat an ira iginwawali. Nagbubutok hira hin magbug-at nga mga darad-on, ngan ira ini iginpapapas-an han mga tawo, kundi diri ngani nagamit bisan na man la usa han ira tudlo hin pagdara hito nga mga darad-on. Ginbubuhat nira an ngatanan basi la hikit-an hira han mga tawo. Kitaa hin kahalapad nga mga banda diin aada in mga sinurat nga bersikulo han kasuratan nga ibinutang ha ira mga agtang ngan mga butkon! Ngan kitaa hin kahiglaba han mga lagwas han ira mga panapton! Karuyag nira an gimauupayi nga mga lingkoran ha mga kombite ngan an linain nga mga lingkoran ha mga sinagoga; karuyag nira nga yumukbo ha ira an mga tawo didto ha mga taboan, ngan tawgon hira nga ‘Magturutdo.’ 8Diri kinahanglan tawgon kamo nga ‘Magturutdo,’ kay magburugto la kamo ngatanan, ngan uusa la an iyo Magturutdo. Ngan diri kinahanglan tawgon niyo nga ‘Amay’ an bisan hin-o dinhe ha tuna, kay uusa la an Amay niyo ha langit. 10Ayaw kamo pagpatawag nga ‘Pangulo,’ kay an Mesiyas la an iyo pangulo. 11Kinahanglan mahimo nga iyo surugoon an gilalabawi ha iyo. Adton magpahitaas han iya kalugaringon, pauubson; ngan adton magpapaubos, pagpapahitas-on.

An Ebanghelyo han Ginoo.

PAG-AMPO HA PAGHALAD

Ginoo,

pinaagi hini nga mga misteryo,

ipadayon an buhat

han imo grasya dinhi ha amon

basi maglinis ha amon

han mga nakakalibang nga kalibutan

ngan magtugway ha amon

ngadto han mga upa nga langitnon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

an pagkaon nga amon kinarawat

tikang han baraan nga lamisa,

magdugang unta han kahingpitan

han amon kinabuhi

ngan maghatag ha amon hin panabang

han imo waray pagpapas nga kalooy.

Pinaagi kan Jesucristo nga amon Ginoo.

Amen.

19 MARSO 2025

SAN JOSE, BANA HAN MAHAL

NGA BIRHEN MARIA

solemnidad | busag

GLORIA

PAG-AMPO HA PAGTIKANG

Makagarahum nga Dyos,

igbuot nga, pinaagi

han mga pag-ampo ni San Jose,

an Imo Singbahan magtalinguha

hin pagdara ha kahingpitan

han mga misteryo han katalwasan

kanay katinikangan Imo igintubyan

ngada han iya matinuohon

nga panimangno.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

2 Sam 7:4-5a, 12-14a, 16

Pagbasa tikang han Ikaduha nga Basahan ni Samuel.

Kundi hito nga gab-i nagsiring an Ginoo kan Natan, “Kadtoa ngan sumati hi David, an akon surugoon, nga nasiring ako ha iya, ‘Kon mamatay ka na ngan iglubong tampo han imo mga ginikanan, hihimoon ko nga hadi in usa han imo mga anak ngan padidig-onon ko an iya ginhadian. Hiya amo an magtitindog hin templo para ha akon, ngan tatalinguhaon ko nga maghadi an iya katulinan ha kadayonan. Magigin amay ako niya ngan magigin anak ko hiya. Dayuday magkakamay-ada mga tulin ngan magpapadayon an imo ginhadian. Diri gud matatapos an paghadi han imo katulinan.’”

An Pulong han Ginoo.

SALMO RESPONSORIO

Sal 89:2-3, 4-5, 27 & 29

(b) An tulin ni David nagpapadayon ha kadayunan.

1. O Ginoo, pirme ako magkakanta,

hadton imo dayuday nga paghigugma;

igsasangyaw hin dayon han akon baba

an imo pagkamatinumanon manta.

Maaram gad ako nga magpapadayon,

an im’ gugma ha ngatanan nga panahon;

nga adton imo pagkamatinumanon,

sugad gud han langit kamapidayonon. (b)

2. Siring mo, “Naghimo ak’ hin ginsaaran,

kaupod han tawo nga ak’ ginpili man;

ngan may-ada tawo nga ak' ginsaaran,

nga ak’ surugoon nga David an ngaran.

Usa hadton imo mga katulinan,

an pirme maghahadi ha kadayonan;

ngan padayon ko gud nga pananalipdan,

an imo panimalay hin kahadian.” (b)

3. ‘Ikaw akon amay,’ sidngon ako niya,

‘Akon Dyos, panalipod, magtaralwas pa.’

Saad ko ha iya pirme tutumanon,

Ak’ ginsaaran ha iya magpadayon. (b)

PAGBASA II

Rom 4:13, 16-18, 22

Pagbasa tikang han Surat ni San Pablo ngadto han mga taga Roma.

An saad han Dyos kan Abraham ngan han iya katulinan nga magtatag-iya hira han kalibutan, ginhimo diri tungod nga nagtuman hi Abraham han Balaod, kundi tungod nga tinmoo hiya, ngan gin-isip hiya nga matadong han Dyos. Sanglit ipinasikad an saad dida ha pagtoo, basi makita nga hatag ini han Dyos ha ngatanan nga mga tulin ni Abraham—diri la hadton mga nagtutuman han Balaod, kundi hadton mga natoo liwat sugad kan Abraham. Kay hi Abraham amo an espirituhanon nga amay naton ngatanan; sumala han siring han Kasuratan, “Ginhimo ko ikaw nga amay hin damo nga mga nasod.” Sanglit may hinungdan an saad ha atubangan han Dyos nga gintuohan ni Abraham—an Dyos nga nagbabanhaw han mga minatay, ngan nagtutuha han ngatanan nga mga butang. Nagtoo ngan naglaom hi Abraham bisan kon waray na niya paglaom, sanglit nahimo hiya nga “amay hin damo nga mga nasod.” Sumala han siring han Kasuratan, “Masusugad hini ka damo an imo katulinan.” Sanglit “hi Abraham gin-isip han Dyos nga matadong hiya” pinaagi hin pagtoo.

An Pulong han Ginoo.

PAGBASA III

Mt 1:16, 18-21, 24a

Pagbasa tikang han santos nga Ebanghelyo sumala kan San Mateo.

Hi Jacob an amay ni Jose nga nangasawa kan Maria, an iroy ni Jesus nga ginngaranan nga Mesiyas.

Sugad hini an katawo ni Jesu-Cristo. Han karaslon pa la hi Maria nga iroy niya ngan hi Jose, nahibaroan ni Maria nga burod na hiya ha larang han Espiritu Santo. Diri karuyag magpakaalo kan Maria hi Jose kay matadong hiya nga tawo. Sanglit, nakahunahuna hiya hin pagbaya kan Maria hin hilom la. Kundi samtang ginhunahuna niya ini, pinmakita ha iya in usa nga anghel han Ginoo pinaagi hin inop, ngan nagsiring, “Jose, tulin ni David, ayaw pag-alang hin pagkarawat kan Maria nga imo asawa kay nagburod hiya ha larang han Espiritu Santo. Mag-aanak hiya hin lalake, ngan pagngangaranan mo hiya nga Jesus, kay magtatalwas hiya han iya katawhan tikang han ira mga sala.” Sanglit, han pagmata ni Jose, gintuman niya an iginsugo ha iya han anghel han Ginoo, ngan pinangasawa niya hi Maria.

An Ebanghelyo han Ginoo.

The Apostles’ Creed | The Nicene Creed

__________

Iba nga paghubad han Mt 1:16, 18-21, 24a

Kon di’ man ini:

Lc 2:41-51a

Pagbasa tikang han santos nga Ebanghelyo sumala kan San Lucas.

Kada tuig, napakadto ha Jerusalem an mga kag-anak ni Jesus para han Pyesta han Paglabay. Han dose na an edad ni Jesus, kinmadto hira han pyesta sumala han ira nababatasan. Katapos han pyesta, nagtipaoli hira, kundi nagpabilin an bata nga Jesus didto ha Jerusalem. Waray mahibaro hini an iya mga kag-anak; naghunahuna hira nga upod hiya han kadam-an, sanglit naglinakat hira anay hin bug-os nga adlaw; ngan amo na an pamiling nira ha iya didto han ira kauropdan ngan kasangkayan. Waray hira makaagi ha iya, sanglit binmalik hira ngadto ha Jerusalem hin pagbiling ha iya. Han pag-ikatulo ka adlaw, hin-agian nira hiya didto ha Templo, nga nalingkod upod han mga magturutdo nga Judiyo, namamati ngan nagpapakiana ha ira. Nahipausa gud an ngatanan nga nagpakabati han iya mag-upay nga mga baton. Nahipausa liwat an iya mga kag-anak han pakakita ha iya, ngan ginsiring hiya han iroy niya, “Anak, kay ano nga ginbuhat mo ini ha amon? Duro na iton kabaraka ni imo tatay ngan ako hin pagpinamiling ha imo.” Ginbaton niya hira, “Kay ano hin pagbiniling niyo ha akon? Diri ba kamo maaram nga kinahanglan hahani ako ha balay han akon Amay?” Kundi waray hira makasabot han iginsiring niya ha ira. Sanglit inmupod hi Jesus ha ira pagbalik ha Nazaret, diin nagmasinugtanon hiya ha ira.

An Ebanghelyo han Ginoo.

The Apostles’ Creed | The Nicene Creed

__________

PAG-AMPO HA PAGHALAD

Ginoo,

sugad nga hi San Jose

ha hugot nga paghigugma,

nanimangno han Imo bugtong nga Anak

nga natawo dida han Birhen Maria,

matakos man liwat kami

hin pag-ataman ha Imo dida han Imo altar

ha tim-os nga kasingkasing.

Pinaagi kan Jesucristo nga amon Ginoo.

Amen.

PREPASYO: AN MISYON NI SAN JOSE

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga Makagarahum,

angay ug sadang gud

nga magpasalamat kami ha Imo

dida han amon pagpasidungog

kan San Jose.

Hiya an matadong nga tawo

nga igintubyan Nimo nga bana

han Birhen Iroy han Dyos,

an maaram ug

matinumanon nga surugoon

nga Imo ginpili hin panimangno

han Imo panimalay.

Dida hin amaynon nga paghigugma

ginmangnoan niya hi Jesucristo,

Imo bugtong nga Anak,

nga ginpanamkon pinaagi han gahum

han Espiritu Santo.

Pinaagi kan Cristo

an mga hugpo han kaanghelesan

ug kagamhanan ha langit

nagsisingba ha Imo atubangan.

An amon tingog mahitampo unta

han ira pag-awit

dida hin waray hunong nga pagsiring:

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

PAG-AMPO HUMAN PANGARAWAT

Ginoo,

dida hini nga malipayon

nga pyesta ni San Jose,

bantayi an Imo panimalay,

an Singbahan nga Imo ginpakaon

dida han altar han kinabuhi,

ngan panalipdi an mga upa

nga Imo ginhura ha amon.

Pinaagi kan Jesucristo nga amon Ginoo.

Amen.

20 MARSO 2025

JUEVES HAN IKADUHA

NGA SEMANA HAN CUARESMA

murado

PAG-AMPO HA PAGTIKANG

O Dios,

kay nahigugma ka man

han waray sala ug nagpapahiuli

han nagpapakasala,

kabiga ngada ha imo

an mga kasingkasing

han imo mga surugoon

basi, inupdan han

kadasig han imo Espiritu,

magpabilin kami

nga mabaskog ha pagtoo

ngan mabinungahon ha buhat.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Jer 17:5-10

Pagbasa tikang han basahan ni Jeremias nga manaragna.

Nasiring an Ginoo, “Pagsisirotan ko an tawo nga nabaya ha akon, ngan nasarig hin tawo, dida hin kusog hin tawo nga may kamatayon. Sugad hiya hin usa nga tanom didto han kamingawan, nga naturok didto han mamara nga tuna, ha maasin nga tuna nga waray gud iba nga tanom nga naturok. Waray gud kaupayan nga makukuha ha iya. “Kundi pagpapakaupayon ko an tawo nga nasarig ha akon. Sugad hiya hin usa nga kahoy nga naturok ha ligid hin sapa, ngan naabot an iya mga gamot ngadto han tubig. Diri ini nahahadlok kon naabot an katsirak, kay dayuday lapyo an iya mga dahon; diri ini nababaraka kon waray uran; nagpapadayon ini hin pagbunga. “Hin-o an makakasabot han kasingkasing han tawo? Waray na gud masugad hini hin kamalimbong; ngan labi ini hin kamaraot. Ako nga Ginoo an nag-uusisa han mga hunahuna, ngan nagsasari han mga kasingkasing han mga tawo. Gindudumara ko an kada tawo sumala han paagi han iya kinabuhi, ug sumala han iya binubuhat.”

An Pulong han Ginoo.

SALMO RESPONSORIO

Sal 1:1-2, 3, 4 & 6

(b) Palaran adton naglalaum han Ginoo.

1. Palaran an tawo nga diri natuod

han sagdon han mga magraot,

nga diri nasunod han susbaranan

han mga makasasala

o natampo hadton nagtatamay han Dyos.

Lugod, ikinalilipay niya an pag-aram

han balaod han Ginoo,

ngan pamalandong hini ha adlaw

ngan ha gab-i. (b)

2. Pareho hiya hin kahoy

nga naturok ha ligid hin sapa,

nga nabunga ha igo nga panahon,

ngan diri nalalaya an iya mga dahon.

Nauswag hiya han ngatanan

nga iya binubuhat. (b)

Diri sugad hini adton mga magraot,

kundi sugad hira hin ohot

nga iginpapalid han hangin.

Kay an Dyos an nagmamangno

han iya mga tawo,

kundi mawawara han kadayonan

an mga nagbubuhat hin karat-an. (b)

PAGBASA II

Lc 16:19-31

Pagbasa tikang han santos nga Ebanghelyo sumala kan San Lucas.

“May-ada hadto usa nga riko nga nagbabado han gimamahali nga mga panapton ngan nagpapatakas han iya mga bahandi ha adlaw-adlaw. May-ada man liwat usa nga makililimos nga Lazaro an ngaran, nga lukop an iya lawas hin mga katol. Agsob hiya dad-on ngadto han porta han riko, kay hingyap niya nga makakaon hiya han mga natataktak nga pagkaon tikang han lamesa han riko. Nadaop bisan an mga ayam hin pagdilap han iya mga kaduntan. Namatay an makililimos ngan gindara han anghel ngadto ha sapit ni Abraham, didto han kombite ha langit. Namatay man liwat an riko ngan iginlubong, ngan nahingadto hiya ha dako nga kasakitan ha impyerno. Paghangad niya, hinkit-an niya hi Abraham hirayo ha iya, ngan nasapit hi Lazaro ha iya. Sanglit ginoliat hiya, ‘Amay nga Abraham! Kalooyi gad ako, ngan ipadara ngadi hi Lazaro hin pagtunlob han iya tudlo ha tubig, basi pahagkotan an akon dila, kay ginsasakit ako dida hini nga kalayo!’ Kundi nagsiring hi Abraham, ‘Panumdom, anak ko, nga han buhi ka pa, nahiagom ka na han ngatanan nga mag-upay nga mga butang, samtang hi Lazaro, nahiagom la han ngatanan nga magraot; kundi yana nagpapahimulos na hiya han mga kalipayan didi, samtang aada ka ha kasakitan. Labot la hito ngatanan, may hiluag nga wada ha butnga naton, sanglit diri makakahimo nga an karuyag tumabok didi hin pagkadto ha iyo, sugad man an karuyag tumabok didto hin pagkadi ha amon.’ Nagsiring an riko, ‘Amay, kon amo man ito, nakikimalooy ako ha imo nga sugoon mo hi Lazaro ngadto ha balay han akon amay, diin may-ada ko lima pa nga kabugtoan nga kalalaken-an. Pakadtoa gad hiya hin pagpahimangno ha ira, basi diri liwat hira mahinganhi hini nga dapit han kasakitan.’ Nagsiring hi Abraham, ‘Aadto na hira Moises ngan an mga manaragna nga magpapahimangno han imo kabugtoan. Kinahanglan mamati hira han ira igsisiring.’ Nagbaton an riko, ‘Diri pa ito igo, amay nga Abraham! Kundi kon may mabanhaw ngan kumadto ha ira, mabaya gud hira han ira mga sala.’ Kundi nagsiring hi Abraham, ‘Kon diri hira mamati kan Moises ngan han mga manaragna, diri hira malulukmay, bisan pa kon may mabanhaw tikang han mga minatay.’”

An Ebanghelyo han Ginoo.

PAG-AMPO HA PAGHALAD

Ginoo,

dida hini nga baraan nga sakripisyo,

santosa ini nga amon

mga buhat ha Cuaresma

basi, an amon buhat hin pagpenitensya

magdara ha amon ngadto

hin tinuod nga pagbag-o ha kasingkasing.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

O Dios,

ini nga sakripisyo magpabilin unta

dida han amon kasingkasing

ngan an iya gahum maipakita unta

dida han amon buhat.

Pinaagi kan Jesucristo nga amon Ginoo.

Amen.

21 MARSO 2025

VIERNES HAN IKADUHA

NGA SEMANA HAN CUARESMA

murado

PAG-AMPO HA PAGTIKANG

Makagarahum nga Dios,

buligi kami nga nalilinisan

pinaagi han pagpenitensya

hin pagtipaunhan,

inupdan hin tim-os

nga kasingkasing ug hunahuna,

ngadto han tidaraon nga pagsaurog

han amon katalwasan.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Gen 37:3-4, 12-13a, 17b-28a

Pagbasa tikang han basahan han Genesis.

Ginhigugma ni Jacob hi Jose labaw han ngatanan niya nga mga anak, kay natawo ha iya hi Jose han lagas na hiya. Iginhimo hiya han iya amay hin hilawig nga bado nga may higlaba nga mga pako. Han pakakita han iya kabugtoan nga ginhigugma han ira amay hi Jose labaw han iya paghigugma ha ira, napungot gud hira han ira bugto, ngan puno hin kasina an ira pakighimangraw ha iya.

Usa ka adlaw han paghingadto ha Siquem han kabugtoan ni Jose hin pagmangno han panon han ira amay, nagsiring hi Jacob kan Jose, “Karuyag ko nga kumadto ka ha Siquem diin nagmamangno han panon an imo kabugtoan.”

Sanglit ginlanat ni Jose an iya kabugtoan ngan hin-agian hira didto ha Dotan. Han hirayo pa hiya, hinkit-an na hiya han iya kabugtoan ngan san-o hiya makaabot ngadto ha ira, daan na hira naghunahuna hin maraot kontra ha iya ngan nagsarabot hira hin pagpatay ha iya. Naggipasiringsiring hira, “Iini na an parainop. Tana, pataya ta hiya ngan iglabog ta an iya lawas ngadto hin usa nga atabay nga mamara. Masiring kita nga ginpatay hiya hin ihalas nga mananap. Niyan kikitaon ta kon ano gud an dadangatan han iya mga inop.” Hinbatian hira ni Ruben ngan nagtalinguha hi Ruben hin pagtalwas kan Jose. “Ayaw ta hiya pagpataya,” nagsiring hiya. “Iglabog la hiya ngadto hini nga atabay dinhe ha kamingawan, kundi ayaw gud hiya pagdaota.” Iginsiring niya ini kay naghunahuna hiya hin pagtalwas kan Jose, ngan pagpabalik ha iya ngadto kan iya tatay.

Han pag-abot ni Jose ngadto han iya kabugtoan, ginlubasan hiya han iya halawig nga bado nga hilaba an mga pako. Niyan gintalo hiya nira ngan iginlabog hiya ngadto han atabay nga mamara. Samtang nangangaon hira, hinkit-an nira in hugpo hin mga Ismaelita nga naglalakaton tikang ha Galaad ngadto ha Ehipto. Kargado hin mga pahamot ngan mga pasas an ira mga kamelyo. Nagsiring hi Juda ngadto han iya kabugtoan, “Ano an aton makukuha kon pagpatayon ta an aton bugto ngan iglirong ta an iya pagkamatay? Igbaligya ta lugod hiya ngadto hini nga mga Ismaelita. Ayaw ta hiya paglabti kay ha tinuod gud, aton man hiya bugto, ngan aton kasumpay hin tinae.” Inuyon an iya kabugtoan, ngan han paglabay han mga magparatigayon nga Midianitanhon, ginkuha han kabugtoan hi Jose tikang han atabay ngan iginbaligya hiya hin karuhaan (20) ka bug-os nga salapi ngadto han mga Ismaelita.

An Pulong han Ginoo.

SALMO RESPONSORIO

Sal 105:16-17, 18-19, 20-21

(b) Panumdum han mga makaaramdok nga buhat han Ginoo.

1. Ira nasod gindad-an niya hin gutom,

ginkuha an tanan nira nga pagkaon.

Kundi ginpauna niya in batan-on,

hi Jose nga ginbaligya nga oripon. (b)

2. Mga tiil niya an ginkadinahan,

ngan an iya liog hin puthaw ginhigtan.

Tubtob nga an iya gintagna matuman,

an pulong han Ginoo ginpamatud-an. (b)

3. Hadi han Ehipto h’ya ginpabuhian,

gintalwas h’ya han hadi han kanasoran.

Hiya ginhimo nga amo’n tinaporan,

han iya gobyerno, iya kagamhanan. (b)

PAGBASA II

Mt 21:33-43, 45-46

Pagbasa tikang han santos nga Ebanghelyo sumala kan San Mateo.

Nagsiring hi Jesus, “Pamati kamo hin lain nga pananglitan. May-ada hadto tag-iya hin tuna nga nag-uma hin ubas. Gin-alad niya an uma, nagbuho para hin mulino hin pagpii, ngan nagtindog hin hitaas nga lantawan. Katapos, ginpaagsahan niya hin mga saop ito nga urubasan, ngan naglakaton hiya. Pag-abot na han panahon han panguha han mga ubas, ginsugo niya in iya mga oripon ngadto han mga saop hin pagkuha han iya bahin. Kundi gindakop han mga saop an iya mga oripon; ginbalbag nira an usa, ginpatay an ikaduha ngan ginbato an iba. Nagsugo liwat an tawo hin iba pa nga mga oripon, labaw pa kadamo han syahan, kundi amo gihapon an ginbuhat ha ira han mga saop. Ha kataposan, ginsugo niya ngadto ha ira an iya anak nga lalake. Nagsiring hiya, ‘Ha waray ruhaduha tatahoron nira an akon anak.’ Kundi han pakakita han mga saop han anak, may hinsiring ha ira, ‘Anak ini han tag-iya. Tana, pataya ta hiya, ngan aangkonon ta an urubasan!’ Sanglit gindakop nira an anak, iginlabog ha gawas han urubasan, ngan ginpatay nira.

“Niyan kon umabot na an tag-iya han urubasan, ano man an iya bubuhaton han mga saop?” nagpakiana hi Jesus. Binaton hira, “Papatayon gud niya adto nga magraot nga mga tawo, ngan paaagsahan niya an urubasan hin iba nga mga saop nga makakahatag ha iya han iya bahin ha igo nga panahon.” Ginsiring hira ni Jesus, “Waray ba kamo makabasa han siring han Kasuratan?

‘An bato nga iginsalikway

han mga magtirindog nga waray gamit,

nahimo lugod nga importante nga bato.

Ginbuhat ini han Ginoo;

pagkaorosahon gud pagkit-on!’

“Sanglit nasiring ako ha iyo,” nagpadayon hi Jesus, “kukuhaon ha iyo an Ginhadian han Dyos ngan ihahatag ha mga Tawo nga makakahimo hin angay nga mga bunga.

Nakabati han mga pananglitan ni Jesus an mga puno han kapadian ngan an mga Parisiyo, ngan nakasabot hira nga nagyakan hiya mahitungod ha ira, sanglit nagtinguha hira hin pagdakop ha iya. Kundi nahadlok hira han mga tawo nga nakilala kan Jesus nga usa hiya nga manaragna.

An Ebanghelyo han Ginoo.

PAG-AMPO HA PAGHALAD

O Dios,

an imo maloloy’on nga grasya

magdasig unta han imo mga surugoon

ngan magtadong han mga gios

han amon kinabuhi

basi matakos kami pagsaurog

han santos nga mga misteryo.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

kinarawat man namon

an saad han katalwasan nga dayon,

igbuot nga mahatadong

an dalan han amon kinabuhi

basi makadaraon kami ngada ha imo.

Pinaagi kan Jesucristo nga amon Ginoo.

Amen.

22 MARSO 2025

SABADO HAN IKADUHA

NGA SEMANA HAN CUARESMA

murado

PAG-AMPO HA PAGTIKANG

O Dios,

kay pinaagi han imo

nakakatalwas nga grasya,

ginpapaangbit mo ha amon

an mga butang ha langit

samtang aanhi pa kami ha tuna,

mangnoi  kami ngadto hito

nga kapawa han imo puroy’anan.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Miq 7:14-15, 18-20

Pagbasa tikang han basahan ni Miqueas nga manaragna.

Magin magmarangno ka unta han imo mga tawo, O Ginoo, an mga tawo nga imo ginpili. Bisan kon nag-uokoy hira nga nahibubulag didto han kagurangan, ginlilibotan hira hin matambok nga mga tuna. Pakadtoa ngan pakaona hira didto han matambok nga mga panabsaban han Basan ug Galaad, sugad han ira ginbuhat han maiha na nga panahon. Pagbuhat hin mga milagro para ha amon, O Ginoo, sugad han imo ginbuhat hadto nga mga adlaw han pagpagawsa mo ha amon han Ehipto.

Waray na iba nga diyos nga sugad ha imo, O Ginoo; nagpapasaylo ka han mga sala han imo mga tawo nga nanhisalin nga buhi. Diri ka nagpapabilin hin kasina ha kadayonan, kundi nalilipay ka hin pagpakita ha amon han imo dayuday nga paghigugma. Magmamaloloy-on ka na liwat ha amon. Pagtatamaktamakan mo an amon mga sala ngan ilalabog mo ini ngadto han kahiladman han dagat! Ipapakita mo an imo kamatinumanon ngan dayuday nga paghigugma han imo mga tawo nga mga tulin ni Abraham ngan ni Jacob, sumala han imo ginsumpa ngadto han amon kaapoy-apoyan ha maiha na nga panahon.

An Pulong han Ginoo.

SALMO RESPONSORIO

Sal 103:1-2, 3-4, 9-10, 11-12

(b) An Ginoo maloloy-on ug mahigugmaon.

1. An Ginoo, kalag ko, imo pagdayawon,

an iya baraan nga ngaran akon pagdayegon.

An Ginoo, kalag ko, imo pagdayawon,

an iya pagkamaupay diri mo limoton. (b)

2. Napasaylo hiya han akon mga sala,

an akon mga sakit gintatambal niya.

Pinapahirayo ako niya ha lubnganan,

gugma ug kalooy ako niya tinatagan. (b)

3. Diri hiya kanunay nagbibinusa,

diri kadayunan an iya kasina.

Diri kita niya ginsisirotan,

sumala ha igo ha aton ug kaangayan.

Diri man kita niya ginbabalosan,

sumala han aton mga kasal-anan. (b)

4. Sugad kahitaas hadton kalangitan,

ha igbaw han tuna hinin kalibutan;

amon man kadako an iya paghigugma,

hadton may pagtahod, kahadlok ha iya.

Sugad nga hirayo adton sinirangan,

han namamarapara nga katundan;

amo man an kahirayo han iya pagkuha,

tikang ha aton han aton mga sala. (b)

PAGBASA II

Lc 15:1-3, 11-32

Pagbasa tikang han santos nga Ebanghelyo sumala kan San Lucas.

Usa ka panahon hinarani hin pamati kan Jesus in damo nga mga parasukot hin buhis ngan mga makasasala. Nagtikang pagngurutob an mga Parisiyo ngan an mga magturutdo han Balaod, “Nakarawat man ini nga tawo hin mga makasasala, ngan nakikigsaro pa ngani ha ira!” Sanglit ginsumatan hira ni Jesus hini nga pananglitan:

“May hadto usa ka tawo nga may-ada duha nga anak nga lalake. Nagsiring ha iya an manghod, ‘Tatay, tagi na ako yana han akon malon han mga hiagi.’ Sanglit ginbahin han tawo an iya mga hiagi ngan ihatag ngadto han duha niya nga anak. Paghagos hin pira ka adlaw iginbaligya han manghod an iya bahin ngan binaya han ira panimalay dara an kwarta. Kinadto hiya hin hirayo nga tuna, diin iya ginkaragan an iya kwarta hin waray pulos nga kinabuhi. Gingasto niya an ngatanan nga iya dara. Dinuroy nga inabot in dako nga gutom didto hadto nga dapit, ngan nawarayan hiya bisan ano. Sanglit kinadto hiya hin pagtrabaho didto hin usa han mga tuminungnong hadto nga tuna ngan ginsugo hiya ngadto ha uma para hin pagmangno hin kababoyan. Karuyag unta niya hin pagkaon han itinutubong han kababoyan, kundi waray man nahatag ha iya hin ano man nga pagkaon. Ha kataposan, nakapanmurubuot hiya ngan nagsiring, ‘Patakas hin pagkaon an ngatanan nga surugoon ni Tatay, ngan hahani ako dinhe nga haros mamatay na hin gutom! Mabangon ako ngan makadto han akon tatay ngan masiring, “Tatay, nakasala ako han Dyos ngan ha imo. Diri na ako takos nga isipon pa nga imo anak. Isipa na la ako nga usa han imo mga surugoon.”’ Sanglit binuhat hiya ngan linakat pag-uli ngadto han amay niya.

“Hirayo pa hiya han balay nga hikit-an hiya han iya amay. Inalpan hin dako nga kalooy an iya tatay, nga nagdalagan hin pagtapo ha iya, ngan gin-gakos ngan ginhadkan hiya. Ngan nagsiring an anak, ‘Tatay, nakasala ako han Dyos ngan ha imo, sanglit diri na ako takos isipon pa nga imo anak.’ Kundi gintawag han amay an iya mga surugoon, ngan sidngon, ‘Dali, kuhaa an gimamaupayi nga panapton ngan isul-ot ha iya, singsingi, ngan sapatosi hiya. Katapos, kuhaa ngan ihawa niyo an pinatambok nga nati nga baka, ngan pagkombite kita! Kay patay na ini nga akon anak, kundi yana buhi na hiya; nawara hiya, kundi yana hin-agian na hiya.’ Ngan nagtikang hira pagkalipay.

“Hito nga takna, nakadto ha uma an magurang nga anak. Han pag-uli na niya, han hiraniay na hiya han balay, hinbatian niya an tukar ngan sarayaw. Gintawag niya in usa han mga surugoon ngan nagpakiana ha iya, ‘Ano ini nga rugyaw?’ Nagbaton an surugoon, ‘Inoli an imo bugto ngan iginpaihaw ni imo tatay an pinatambok nga nati nga baka, kay inoli hiya nga maupay an lawas.’ Duro an kapungot han magurang nga bugto, sanglit waray hiya sumulod han balay; ginawas an amay niya ngan ginhangyo nga sumulod hiya. Ginbaton niya hi iya Tatay, ‘Hunahunaa daw! Sulod hini nga mga katuigan nagbudlay ako sugad hin oripon para ha imo, ngan waray gud ako sumupak han imo mga sugo bisan makausa. Ano in ginhatag nimo ha akon? Waray ngani bisan naman la kanding nga igpapahalipay ko han akon kasangkayan! Kundi ginkaragan hini nga imo anak an ngatanan mo nga hiagi ha maraot nga kinabuhi, ngan ha iya pag-oli, asay mo lugod gin-ihawan han pinatambok nga nati nga baka!’ Nagbaton ha iya an amay, ‘Anak ko, dayuday ko ikaw nga kaupod dinhe, ngan imo an ngatanan nga akon mga butang. Kundi kinahanglan maglipay ngan magrayhak kita, kay namatay ini nga imo bugto, kundi yana buhi na hiya; nawara, kundi yana hin-agian na hiya.’”

An Ebanghelyo han Ginoo.

PAG-AMPO HA PAGHALAD

Ginoo,

ini nga mga sakramento

magdara unta ha amon

han mga bunga han amon katalwasan,

basi dayuday magpugong

han amon tawhanon nga pagpasipara

ngan magtugway ha amon

ngadto han mga nakakatalwas nga upa.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

an langitnon nga grasya

tikang hini nga sakramento

makadulot unta dida

han amon mga kasingkasing

ngan magbunga dida ha amon

hin pakaangbit han iya ngahaw gahum.

Pinaagi kan Jesucristo nga amon Ginoo.

Amen.

23 MARSO 2025

IKATULO NGA DOMINGO HAN CUARESMA

murado

PAG-AMPO HA PAGTIKANG

O Dios,

tinikangan han ngatanan

nga kalooy ug kaupayan,

ginpakita nimo ha amon

nga tambal han pagpinakasala

an pagpuasa, pag-ampo ug paglimos.

Pamatii nga mapuanguron

an amon pagtug-an han amon kamaluya

basi, ha pagpaubos namon

tungod han pagkilala

han amon pagkamakasasala,

bayawon unta kami dida ha imo

tungod han imo dayuday nga kalooy.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Ex 3:1-8a, 13-15

Pagbasa tikang han basahan han Exodo.

Usa ka adlaw, han nagmamangno hi Moises han mga karnero ngan mga kanding ni Jetro nga iya ugangan nga lalake, nga padi han Madian, igintabok niya ha kamingawan an panon, ngan inmabot hiya didto ha Sinai, an baraan nga bukid. Didto pinakita ha iya an anghel han Ginoo sugad hin usa nga laga nga nagawas tikang ha butnga hin tanom. Hinkit-an ni Moises nga naglalaga an tanom, kundi waray ini kauugtang. “Urosahon ini,” naghunahuna hiya. “Kay ano nga diri nauugtang an tanom? Maduok daw ako ngan kikitaon ko.”

Han paghikit-i han Ginoo nga naduok hi Moises, nagtawag hiya ha butnga han tanom ngan nagsiring, “Moises, Moises!” Binaton hiya, “Aadi ako.” Nagsiring an Dyos, “Ayaw na pagduruduok pa ngadi. Hukasa an imo sandalyas kay natukdaw ka dida hin baraan nga tuna. Ako amo an Dyos han imo kaapoy-apoyan, an Dyos nira Abraham, Isaac ug Jacob.” Sanglit gintahoban ni Moises an iya bayhon kay nahadlok hiya hin pagtan-aw han Dyos. Niyan nagsiring an Ginoo, “Hinkit-an ko an maraogdaog nga pagdumara han akon mga tawo didto ha Ehipto; hinbatian ko an ira pangaraba nga talwason ko hira tikang han mga mag-isog nga mga kapatas nira. Sayod ako han ngatanan ira mga pag-antos, sanglit linusad ako hin pagtalwas ha ira tikang han mga Ehiptohanon, ngan pagdara ha ira tikang ha Ehipto ngadto hin usa nga malangbo ngan hiluag nga tuna, hin usa nga hura ngan matambok nga tuna nga inuokyan na yana han mga Canaanhon, han mga Hiteohanon, han mga Amoreohanon, han mga Periseohanon han mga Hibeohanon, ngan han mga Jebuseohanon.

Kundi binaton hi Moises, “Kon kumadto ako han mga Israelita ngan sumiring ako ha ira, ‘Ginsugo ako han Dyos han iyo kaapoy-apoyan nganhi ha iyo,’ mapakiana hira ha akon, ‘Ano an iya ngaran?’ ano man an akon igsusumat ha ira?”

Nagsiring an Dyos, “Ako amo hi ako. Kinahanglan sidngon mo hira: ‘An Amo Ako amo an nagsugo ha akon nganhi ha iyo.’ Sumati an mga Israelita nga ako amo an Ginoo nga Dyos han iyo kaapoy-apoyan, nga Dyos nira Abraham, Isaac, ug Jacob nga nagsugo ha imo ngadto ha ira. Amo ini an akon ngaran ha kadayonan; amo ini an igtatawag ha akon han ngatanan nga tiarabot nga mga katulinan.

An Pulong han Ginoo.

SALMO RESPONSORIO

Sal 103: 1-2, 3-4, 6-7, 8 & 11

(b) An Ginoo maloloy-on ug mahigugmaon.

1. An Ginoo, kalag ko, imo pagdayawon,

an iya baraan nga ngaran akon pagdayegon.

An Ginoo, kalag ko, imo pagdayawon,

an iya pagkamaupay diri mo limoton. (b)

2. Napasaylo hiya han akon mga sala,

an akon mga sakit gintatambal niya.

Pinapahirayo ako niya ha lubnganan,

gugma ug kalooy ako niya tinatagan. (b)

3. Ginoo, naugop ka han mga ginraraogdaog,

ngan tinatagan mo hira han ira katungod.

Mga larang niya hi Moises ginsumatan,

an Israel iya ginpakita han iya kagamhanan. (b)

4. An Ginoo maloloy-on ug mahigugmaon,

mahinay masina, may gugma nga dayon.

Sugad kahitaas hadton kalangitan,

ha igbaw han tuna hinin kalibutan;

amon man kadako an iya paghigugma,

hadton may pagtahod, kahadlok ha iya. (b)

PAGBASA II

1 Cor 10:1-6, 10-12

Pagbasa tikang han Syahan nga Surat ni San Pablo ngadto han mga taga Corinto.

Karuyag ko ipahinumdom ha iyo, kabugtoan, an nahinabo han aton mga kaapoy-apoyan nga nagsunod kan Moises. Pinanalipdan hira ngatanan han dampog, ngan waray hira pagkuri hin pagtabok han Pula nga Dagat. Nabunyagan hira ngatanan nga mga sumusunod ni Moises dida han dampog ngan han dagat. Nangaon hira ngatanan han amo ngahaw nga espirituhanon nga tinapay, ngan nanginom hira ngatanan han amo ngahaw nga espirituhanon nga irimnon. Nanginom hira tikang hadto nga espirituhanon nga bato nga inupod ha ira; ngan hi Cristo ngahaw adto nga bato. Kundi bisan pa ngani, waray malipay an Dyos han kadam-an ha ira, sanglit nagsarang ha kamingawan an ira mga patay nga lawas.

Niyan ini ngatanan nga mga butang mga pahimangno ha aton, basi diri kita mag-ungara han magraot nga mga butang sugad han ira ginbuhat. Kinahanglan diri kamo magngurutob sugad han ginbuhat hin pira ha ira—ngan ginpuo hira han Anghel han Kamatayon. Nahinabo ini ngatanan ha ira basi magin susbaranan para han iba, ngan iginsurat ini basi makapahimangno ha aton. Kay nag-uokoy kita ha panahon nga diri na maiha maabot an pagkatapos. An bisan hin-o nga naghuhunahuna nga madig-on an iya pagtindog, magbantay nga diri hiya mapukan.

An Pulong han Ginoo.

PAGBASA III

Lc 13:1-9

Pagbasa tikang han santos nga Ebanghelyo sumala kan San Lucas.

Hito nga panahon may mga tawo didto nga nagsumat kan Jesus hiunong han mga taga-Galilea nga ginpamatay ni Pilato samtang naghahalad hira ngadto han Dyos. Nagbaton hi Jesus ha ira, “Tungod nga pinanmatay ini nga mga taga-Galilea hin sugad nga paagi, naghuhunahuna ba kamo nga nagpapamatuod ini nga mas makasasala hira kay han iba nga mga taga-Galilea? Diri! Susumatan ko kamo nga kon diri kamo bumaya han iyo mga sala, mapatay kamo ngatanan sugad ha ira. Ano man an hiunong han nga nagkamatay ha Siloe, han kadat-ogi ha ira han lantawan? Naghuhunahuna ba kamo nga nagpapamatuod ini nga mas makasasala hira kay han iba nga mga tawo nga nag-uokoy ha Jerusalem? Diri! Susumatan ko kamo nga kon diri kamo bumaya han iyo mga sala, mapatay kamo ngatanan sugad ha ira.”

Ngan nagsumat ha ira hi Jesus hini nga pananglitan: “May hadto usa ka tawo nga may kahoy nga igos nga naturok ha iya uma. Nakadto hiya hin pamiling han bunga, kundi waray makaagi. Sanglit ginsiring niya an iya magbarantay han tanaman, ‘Kitaa daw, tulo na ka tuig an akon pagbinalikbalik nganhi pangita hin bunga hini nga igos, kundi waray ko hin-aagian. Gabay pudlon ini nga kahoy, kay kanugon la han katambok han tuna?’ Kundi binaton an magbarantay, ‘Ayaw la pagpudla; pahagosa ta anay hin usa ka tuig. Liliboton ko hin pag-ukab ngan bubutangan ko hin abuno. Manggad nala bumunga han sunod nga tuig; kay kon diri pa, amo na in pagpudla naton.’”

An Ebanghelyo han Ginoo.

The Apostles’ Creed | The Nicene Creed

PAG-AMPO HA PAGHALAD

Ginoo, pinaagi hini

nga sakripisyo han paghibalik

itugot dida han imo kalooy

nga kami nga nanginginyupo

han imo pasaylo han amon mga sala

mahibaro liwat hin pagpasaylo han tagstatagsa.

Pinaagi kan Jesucristo nga amon Ginoo.

Amen.

Syahan nga Prepasyo han Cuaresma

Ikaduha nga Prepasyo han Cuaresma

PAG-AMPO HUMAN PANGARAWAT

Ginoo nga amon Dios,

ginpakaon nimo kami

hini nga langitnon nga tinapay,

an saad ug panigamnan

han tidaraon nga himaya;

itugot nga ini nga sakramento

magbunga dida han amon

adlaw-adlaw nga kinahuhi.

Pinaagi kan Jesucristo nga amon Ginoo.

Amen.

24 MARSO 2025

LUNES HAN IKATULO

NGA SEMANA HAN CUARESMA

murado

PAG-AMPO HA PAGTIKANG

Ginoo nga Dios,

an imo waray pagpapas nga kalooy

maglinis ug magpanilipod

unta han imo Singbahan

ngan, tungod kay diri hiya

magigin mabakod gawas ha imo

dayuday pagdumaraon unta hiya

pinaagi han imo panabang.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

2 Hadi 5:1-15ab

Pagbasa tikang han Ikaduha nga basahan han Kahadian.

Tinahod gud ngan pinalabi han hadi han Siria hi Naaman nga kapitan han kasondalohan nga Siriahanon, kay pinaagi ha iya ginpadaog han Ginoo an kasondalohan nga Siriahanon. Gamhanan hiya nga sondalo, kundi sanlahon hiya. Ha usa han ira mga pagsulong han Israel, nabihag han mga Siriahanon in babayehay nga Israelita, nga nahimo nga surugoon han asawa ni Naaman. Usa ka takna nagsiring ha iya agaron nga babaye ini nga babayehay, “Maupay unta kon makakadto han manaragna nga nag-uokoy ha Samaria an akon agaron nga lalake! Tatambalon hiya han iya sakit.” Han pakabati hini ni Naaman, nasingadto hiya han hadi ngan ginsumatan niya han iginsiring han babayehay. Nagsiring an hadi, “Kadtoa an hadi han Israel ngan dad-a ha iya ini nga surat.” Sanglit linakat hi Naaman dara in 30,000 ka bug-os nga salapi, 6,000 ka bug-os nga bulawan, ngan napulo nga magtahom nga mga panapton. Nasiring an surat nga iya dara: “Magpapakilala kan Naaman nga akon opisyal ini nga surat. Karuyag ko nga tambalon mo hiya han iya sakit.”

Han pakabasa la han surat han hadi han Israel, ginggisi niya an iya panapton ngan nagsiring, “Naglalaom ba an hadi han Siria nga matatambal ko ini nga tawo? Naghuhunahuna ba hiya nga Dyos ako nga may gahom han kinabuhi ug kamatayon? Dayag ini nga nagbibiling la hiya hin pakiaway ha akon!”

Han pakabati ni manaragna Eliseo han nahinabo, nagpatugon hiya han hadi: “Kay ano nga naguguol ka hin duro? Pakadia ha akon an tawo ngan pakikitaon ko hiya nga may-ada manaragna ha Israel!” Sanglit nasingadto hi Naaman upod an iya mga kabayo ngan karuwahe, ngan inukoy hiya ha aragian han balay ni Eliseo. Nagsugo hin surugoon hi Eliseo nga sumatan hi Naaman nga kumadto ngan lumurop hiya ha Salog Jordan makapito, ngan mauupay an iya sakit. Kundi linakat hi Naaman nga puno hin kasina ngan nasiring ha iya ngahaw, “Kasiring ko adto nga makadi hiya ha akon, mag-aampo ngadto ha Ginoo nga iya Dyos, magpapandong han iya kamot ha bawbaw han akon sakit, ngan tatambalon ako! Labot pa, diri ba mauruupay han bisan ano nga salog ha Israel an mga salog han Abana ug Farfar ha Damasco? Didto nala unta ako malurop ngan maupay!” Sanglit tinalikod ngan linakat hiya nga puno in kasina.

Dinaop ha iya an iya mga surugoon ngan nagsiring, “Kon ginsugo ka han manaragna hin pagbuhat hin butang nga makuri, gintutuman mo ada. Yana, kay ano nga diri ka na la lumurop sumala han iya iginsiring, ngan maupay?” Sanglit linugsong ha Jordan hi Naaman ngan linurop hiya makapito sumala han iginsiring ni Eliseo, ngan naupay gud hiya. Nagmaupay ngan nagmahamis na an iya lawas sugad hin kanan bata. Binalik hiya kan Eliseo upod an ngatanan niya nga mga tawo ngan nagsiring, “Yana maaram na ako nga waray iba nga diyos kundi an Dyos la han Israel.”

An Pulong han Ginoo.

SALMO RESPONSORIO

Sal 42:2, 3; 43:3, 4

(b) Inuuhaw ako ha imo, an buhi nga Dyos, san-o ako kakadto ngan pagsisingba ha imo atubangan.

1. Sugad hin bugsok nga inuuhaw

hin mahagkot nga tubig,

inuuhaw man ako ha imo, O Dyos. (b)

2. Inuuhaw ako ha imo,

an buhi nga Dyos.

San-o ako kakadto ngan pagsisingba

ha imo atubangan? (b)

3. Pasigaha an imo kapawa

ngan an imo kamatuoran;

pagmandoan unta ako nira

ngan pabalikon ha Sion,

nga imo baraan nga pungtod,

ngan ha imo Templo, nga imo gin-uokyan. (b)

4. Niyan mapakadto ako ha imo altar, O Dyos;

ikaw an burabod han akon kalipayan.

Patotokaron ko an akon arpa

ngan magkakanta ako ha imo,

O Dyos, nga akon Dyos. (b)

PAGBASA II

Lc 4:24-30

Pagbasa tikang han santos nga Ebanghelyo sumala kan San Lucas.

Nagpadayon hi Jesus, “Susumatan ko kamo hini: Diri tinutuod in usa nga manaragna ha iya kalugaringon nga bungto. Pamati kamo: matuod nga damo hadto in mga balo ha Israel ha panahon ni Elias, han waray umuran hin tulo ka tuig ngan tunga, ngan may dako nga kagutom ha bug-os nga tuna. Kundi waray pakadto hi Elias ha bisan kanay ha ira, kundi ngadto hin usa la nga balo ha Sarepta, ha tuna han Sidon. Ngan may hadto damo nga mga sanlahon ha Israel ha panahon ni manaragna Eliseo, kundi waray bisan usa ha ira nga ginlinisan, labot kan Naaman nga taga-Siria.” Napungot an ngatanan nga mga tawo ha sinagoga han pakabati nira hini. Nagkabuhat hira, gindanas nira hi Jesus ha gawas han bungto ngan gindara hiya ha bawbaw han bukid nga gintukoran han ira bungto. An ira tuyo amo an paghulog ha iya ngadto han umpas. Kundi nagtarap hiya ha butnga han kadam-an ngan linakat.

An Ebanghelyo han Ginoo.

PAG-AMPO HA PAGHALAD

Ginoo,

karawata ini nga mga upa

nga amon ginhahalad ha pagsingba ha imo

ngan himoa ini nga sakramento

han pagtalwas ha amon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Itugot, Ginoo,

nga an amon pag-angbit

hini nga sakramento

maglinis ha amon han dum-it han sala

ngan magtirok ha amon

ngada hin pagkaurosa.

Pinaagi kan Jesucristo nga amon Ginoo.

Amen.

25 MARSO 2025

AN PAGPASABOT HAN KATAWO HAN GINOO

solemnidad | busag

GLORIA

PAG-AMPO HA PAGTIKANG

Waray katapusan nga Dyos,

nagbuot ka nga an Imo Pulong

mahimo nga tawo

dida han tiyan han Birhen Maria.

Igbuot nga, tungod kay

nagtutug-an man kami

nga Hiya amon Magtaralwas,

an tinuod nga Dyos ug tinuod nga tawo,

makaangbit man liwat kami

han Iya Dyosnon nga kinaiya.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 7:10-14; 8:10

Pagbasa tikang han basahan ni Isaias nga manaragna.

Nagpadara an Ginoo hin lain nga mensahe ngadto kan Acas: “Pangaroi hin tigaman an Ginoo nga imo Dyos. Diri ngani tikang ha kahiladman han kalibutan han mga patay o tikang didto ha kahitas-an.” Binaton hi Acas, “Diri ako maaro hin tigaman. Diri ko pagsasarihan an Ginoo.” Nagbaton hi Isaias, “Pamati yana, mga tulin ni Hadi David. Kon diri maupay para ha iyo an paghulop han mga tawo—paghuhulopon ba liwat niyo an akon Dyos? Sanglit an Ginoo ngahaw an mahatag ha iyo hin tigaman: Mag-aanak hin lalake in usa nga burod nga daragita ngan pagngangaranan hiya nga ‘Emmanuel’ nga karuyag signgon “Upod naton an Dyos.”

An Pulong han Ginoo.

SALMO RESPONSORIO

Sal 40:7-8a, 8b-9, 10, 11

(b) Iini ako, Ginoo, pagtuman han imo kaburot-on.

1. Diri ka naruruyag hin mga halad-sinunog

ngan mga halad;

diri ka nangangaro hin mga mananap

nga ginsunog hin bug-os ha halaran,

o mga halad-sinunog pagkuha hin mga sala.

Gintagan mo lugod ako hin mga igdurungog

pamati ha imo,

sanglit binmaton ako, “Iini ako.” (b)

2. Aada ha basahan han Balaod

an imo mga tugon para ha akon.

Hin kamaruruyagon ko pagbuhat

han imo kaburut-on, O Dyos ko!

Tinitipigan ko ha akon kasingkasing

an imo pagturon-an.” (b)

3. Iginsumat ko an maupay nga sumat

nga nagtatalwas ka,

dida han katig-oban han ngatanan nimo

nga mga tawo, O Ginoo.

Maaram ka nga diri gud ako mahunong

pagsinumat hito. (b)

4. Waray ko pagtagoa ha akon la ngahaw

an sumat han katalwasan;

dayuday iginhimangraw ko

an imo kamatinumanon ngan tambulig.

Waray ako maghilom dida han katig-oban

han ngatanan nimo nga mga tawo

mahitungod han imo dayuday

nga gugma ngan kamaunongon. (b)

PAGBASA II

Heb 10:4-10

Pagbasa tikang han surat ngadto han mga Hebreo.

Kay diri gud makakakuha han mga sala an dugo han mga baka ngan mga kanding. Tungod hini, han tikanhi na hi Cristo ha kalibutan, nagsiring hiya sa Dyos, “Diri ka buot hin mga tinubod nga unong ngan mga halad, kundi nag-andam ka hin lawas para ha akon. Diri ka nalilipay hin mga mananap nga ginsusunog ha bawbaw han halaran, o hin mga halad pagkuha hin mga sala. Niyan nagsiring ako, ‘Aadi ako, O Dyos, pagtuman han buot mo ipabuhat ha akon, sumala han nahisurat hiunong ha akon, dida han basahan han Balaod.’” Syahan nagsiring hiya, “Diri ka naruruyag o nalilipay hin mga tinubod nga unong ngan mga halad, o hin mga mananap nga tinubod ha halaran, ngan han mga halad pagkuha hin mga sala.” Ginsiring ini niya bisan kon iginhahalad ini nga mga tinubod nga unong sumala han Balaod. Ngan nagsiring hiya, “Aadi ako, O Dyos, pagtuman han karuyag mo ipabuhat ha akon.” Sanglit iginsalikway han Dyos an ngatanan nga daan nga mga tinubod nga halad, ngan ginliwanan niya ini han paghalad ni Cristo. Tungod nga gintuman ni Cristo an karuyag han Dyos ipabuhat ha iya, nalinisan kita ngatanan han sala pinaagi han paghalad niya han iya kalugaringon nga lawas makausa ngan para han ngatanan.

An Pulong han Ginoo.

PAGBASA III

Lc 1:26-38

Pagbasa tikang han santos nga Ebanghelyo sumala kan Lucas.

Han burod ni Elizabet hin unom ka bulan, ginsugo han Dyos hi Gabriel nga anghel ngadto ha Galilea, ha usa nga bungto nga Nazaret an ngaran. May dara hiya nga sumat para hin usa nga daraga nga sinayoran na hin lalake nga ginngaranan kan Jose, nga tulin ni Hadi David. Maria an ngaran hini nga daraga. Kinadto an anghel ha iya ngan nagsiring, “Maghimaya ka! Puno ka hin grasya! An Ginoo aada ha imo!” Dako an kagupong ni Maria han iginpasabot han anghel, ngan ginpainoino niya kon ano an kahulogan han iya mga pulong. Nagsiring ha iya an anghel, “Ayaw kahadlok, Maria, kay ginpalabi ka han Dyos. Magbuburod ngan mag-aanak ka hin lalake, ngan pagngangaranan mo hiya nga Jesus. Mahihimo hiya nga dako nga pagkatawo ngan tatawgon nga Anak han Gihahataasi nga Dyos. Hihimoon han Ginoo nga Dyos nga hadi hiya, sugad kan David nga iya ginikanan, ngan mahihimo hiya nga hadi ha kadayonan han mga tulin ni Jacob; an iya ginhadian waray kataposan!”

Hi Maria nagsiring han anghel, “Uray ngan putli ako. Uunanhon man hin kahimo hini?” Nagbaton an anghel, “Makunsad ha imo an Espiritu Santo, ngan magpapabilin ha imo an gahom han Dyos. Tungod hini, tatawgon nga Anak han Dyos ini nga santos nga bata. Kitaa! Hi Elisabet nga imo urupod bisan kon baw-as hiya ngan lagas na kaupay yana, burod na hin unom ka bulan. Kay waray butang nga diri mahihimo han Dyos.” Nagsiring hi Maria, “Iini ako nga surugoon han Ginoo. Matuman unta dinhe ha akon sumala han imo pulong.” Ngan binayaan hiya han anghel.

An Ebanghelyo han Ginoo.

The Apostles’ Creed | The Nicene Creed

PAG-AMPO HA PAGHALAD

Makagarahum nga Dyos,

natoo kami nga an Singbahan

nagtikang dida han kahimo nga tawo

han Imo Bugtong nga Anak.

Karawata ini nga halad yana

basi an Imo bungto

magsaurog nga malipayon

han misteryo han Pulong

nga nahimo nga tawo.

Pinaagi kan Jesucristo nga amon Ginoo.

Amen.

PREPASYO: AN MISTERYO HAN PAGKATAWO HAN GINOO.

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga Makagarahum,

angay ug sadang gud

nga magpasalamat kami ha Imo

pinaagi kan Jesucristo nga amon Ginoo.

Nahimo Hiya sugad ha amon

basi magtalwas Hiya ha amon.

Kinarawat han Mahal nga Birhen,

dida hin pagtoo,

an Pulong nga ginpasabot han anghel.

Nagpanamkon hiya

ha larang han Espiritu Santo,

natawo ug ginmangnoan Hiya

han labi ka putli nga gugma.

Dida kan Cristo,

an waray katapusan nga kamatuoran,

an Imo saad kan Israel natuman.

Nagkaada hin kahingpitan

an ginpapamulat han katawhan.

Pinaagi kan Cristo,

an kaanghelesan ha langit

nagsisingba upod an paglipay

ha Imo atubangan.

An amon tingog mahiusa

han ira madinaugon

nga pag-awit nga nasiring:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

PAG-AMPO HUMAN PANGARAWAT

Ginoo,

rig-ona dida ha amon mga kasingkasing,

an mga misteryo han tinuod nga pagtoo,

basi kami nga nagtutug-an

nga tinuod nga Dyos ug tinuod nga tawo

an ginpanamkon han Birhen Maria,

matakos hin pagkab-ot

han waray katapusan nga kalipay

pinaagi han nakakatalwas nga gahum

han pagkabanhaw.

Pinaagi kan Jesucristo nga amon Ginoo.

Amen.

26 MARSO 2025

MIERCOLES HAN IKATULO

NGA SEMANA HAN CUARESMA

murado

PAG-AMPO HA PAGTIKANG

Dios han kinaadman,

dida hini nga kap-atan ka adlaw

gintututdoan nimo an imo bungto

ngan ginpapakaon nimo hira

han imo pulong han kinabuhi.

Tutdoi kami pinaagi

han baraan nga pagpuasa

basi mahiusa kami ha imo

ha bug-os nga kasingkasing

ug waray hunong nga pag-ampo.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Deut 4:1, 5-9

Pagbasa tikang han basahan han Deuteronomio.

Niyan nagsiring han mga tawo hi Moises, “Pagsugta niyo an ngatanan nga mga balaod nga akon igintutdo ha iyo, basi mabuhi kamo ngan magtag-iya kamo han tuna nga ighahatag ha iyo han Ginoo nga Dyos han iyo mga ginikanan. Igintutdo ko ha iyo an ngatanan nga mga balaod sumala han iginsugo ha akon han Ginoo nga akon Dyos. Pagtumana ini didto han tuna nga iyo susulongon ngan pagtatag-iyahon. Pagsugta ini niyo hin matinumanon basi makakilala an mga tawo han iba nga mga nasod han iyo kamakinaadmananon. Kon hibatian nira ini ngatanan nga mga balaod, masiring hira, ‘Waray ruhaduha may-ada kinaadman ug saraboton ini nga dako nga nasod!’ Waray iba nga nasod, magkadiano hin kadako, nga may-ada diyos nga suok kaupay kon nagkikinahanglan hira ha iya nga malabaw pa kay han Ginoo nga aton Dyos. Pinamamatian kita kon natawag kita ha iya hin pakibulig. Waray iba nga nasod, magkadiano hin kadako, nga may mga balaod nga sugad hin kamagtadong hadton akon igintutdo ha iyo yana nga adlaw. Pagbantay gud kamo basi diri kamo mahingalimot, samtang buhi pa kamo, han iyo hinkit-an han iyo kalugaringon nga mga mata. Sumati an iyo mga anak ngan an iyo mga apo.”

An Pulong han Ginoo.

SALMO RESPONSORIO

Sal 147:12-13, 15-16, 19-20

(b) Jerusalem, pagdayaw han Ginoo.

1. Jerusalem, pagdayawa an Ginoo!

O Sion, pagdayawa adton Dyos nimo!

Ginpaparig-on n'ya mga ganghaan mo,

ginpapakaupay n'ya im' mga tawo. (b)

2. Usa nga pagsugo n'ya ngadto han tuna,

ngan tuman gud dayon an ginyakan niya.

Adton esno gin-aatag ini niya,

pareho hin taplak, taplak nga delana.

Bagtik na nga tun-og iya ginsasarang

nga daw tapotapo o daw hin agbon man. (b)

3. Nahatag h’ya’n pulong ha iya katawhan,

kan Israel mga balaod, tugon man.

Waray gudman ini niya pagbuhata

ngadto han mga kanasoran nga iba.

Mga balaod n’ya di’ mag-aram hira. (b)

PAGBASA II

Mt 5:17-19

Pagbasa tikang han santos nga Ebanghelyo sumala kan Mateo.

“Ayaw kamo paghunahuna nga kinanhi ako pagpara han Balaod ni Moises ngan han mga igintutdo han mga manaragna. Waray ako kumanhi hin pagpara hini, kundi hin pagtuman. Tigamni niyo ini: samtang aada pa an langit ngan an tuna waray bisan usa nga tulbok ug usa nga bagis in paparaon dida han Balaod, ngada han katuman han ngatanan. Sanglit, an magpasibaya bisan han gigugutiayi han mga sugo, ngan magtutdo han iba hin diri pagtuman, giuubosi hiya paghunahunaon didto ha langit. Kundi an nasugot han Balaod ngan magtutdo han iba hin pagtuman hini, magigin dako hiya didto han Ginhadian han langit.”

An Ebanghelyo han Ginoo.

PAG-AMPO HA PAGHALAD

Ginoo,

karawata an mga pag-ampo han imo bungto

upod an ira mga halad

ngan pinaagi han pagsaurog

han imo mga misteryo

panalipdi kami ha ngatanan nga kataragman.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo

ini nga langitnon nga sasaro

magsantos unta ha amon,

ngan, kahuman kalinisi

ha ngatanan nga kasaypanan,

mag-andam ha amon han saad

nga upa han imo ginhadian.

Pinaagi kan Jesucristo nga amon Ginoo.

Amen.

27 MARSO 2025

JUEVES HAN IKATULO

NGA SEMANA HAN CUARESMA

murado

PAG-AMPO HA PAGTIKANG

Harangdon nga Dios,

nangangamuyo kami

basi ha pagtikahirani namon

han adlaw han pagsaurog han amon katalwasan

magduroto unta kami hin pag-andam

han amon kalugaringon

para han pagsaurog han misteryo han pasko.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Jer 7:23-28

Pagbasa tikang han basahan ni Jeremias nga manaragna.

Kundi nagsugo ako ha ira nga magsugot ha akon, basi magin Dyos ako nira ngan magin mga tawo nakon hira. Ngan gintugon ko hira nga mag-ukoy hira hin kinabuhi sumala han akon iginsugo ha ira, basi maghingaupay hira.

Kundi waray hira magsugot o mamati ha akon. Ginbuhat lugod nira an bisan ano nga ginsugo han ira masinupilon ngan magraot nga kasingkasing, ngan nagtikaraot la lugod hira ngan waray hira maghingaupay. Tikang pa han adlaw han paggawas han iyo kaapoy-apoyan ha Ehipto ngada yana nga adlaw, nagpadayon ako hin pagpadara ha iyo han akon mga surugoon nga mga manaragna. Kundi waray gud bisan usa ha ira nga namati o binali. Linabaw pa lugod kamo han iyo kaapoy-apoyan hin kamagtig-a hin mga ulo ngan kamagsinupilon. “Sanglit, Jeremias, ighihimangraw mo ini ngatanan nga mga pulong ngadto han akon mga tawo, kundi diri hira mamamati ha imo; tatawagon mo hira, kundi diri hira mabaton. Susumatan mo hira nga diri nagsusugot an ira nasod ha akon nga Ginoo nga ira Dyos, o diri nagmamaan hira han kastigo nga iginhatag ha ira. Patay na an kamatuoran ngan diri na ngani hira karuyag maghinabi hiunong hini.

An Pulong han Ginoo.

SALMO RESPONSORIO

Sal 95:1-2, 6-7, 8-9

(b) Kun yana nga adlaw namamati la kamo han iya tingog! Ayaw patig-aha an iyo kasingkasing.

1. Kadi, an Ginoo aton pagdayawon!

Magkanta, magrayhak kit’ hin malipayon;

ngadto han Dyos hiya’n panalipod naton,

hiya nga magtaralwas ta an pagdaygon.

Hin pagpasalamat ngadto kit’ ha iya,

magrugya hin mga pagdayaw nga kanta. (b)

2. Kadi, yukbo kita, aton pagsingbahon,

luhod ha Ginoo, naghimo ha aton!

Kay amo man ada hiya an Dyos naton,

kita katawhan, gin-ataman nga panon. (b)

3. Pamati hiya nagyayakan yana:

“Kasingkasing niyo ayaw patig-aha;

sugad kaapoyan niyo ha Meriba,

sugad didto han kamingawan ha Masa.

Didto ak’ ginsulay, ira ginsarihan,

Bis’ ak’ mga buhat ira nakita na.” (b)

PAGBASA II

Lc 11:14-23

Pagbasa tikang han santos nga Ebanghelyo sumala kan Lucas.

Ginpaiwas ni Jesus in ngula nga yawa; nakagyakan an tawo han paghigawas na han yawa. Nanhipausa an kadam-an, kundi nagsiring in pira han mga tawo, “Hi Beelsebul nga puno han mga yawa amo an nahatag ha iya hin gahom hin pagpagawas hin mga yawa.” Karuyag han iba magbitik ha iya, sanglit nangaro hira ha iya nga magbuhat hiya hin milagro pagpakita nga hiya ginpadara han Dyos. Kundi hinbaroan ni Jesus an ira panhunahuna, ngan ginsiring hira, “Diri gud mag-iiha an bisan ano nga nasod nga nagkakabahinbahin ngan nag-iinaway-away; magkabuburublag an panimalay nga nagkakabahinbahin ha iya ngahaw. Sanglit uunanhon man nga makagpadayon an ginhadian ni Satanas, kon mag-iinaway-away an iya mga hugpo? Nasiring kamo nga nagpapagawas ako hin mga yawa, kay nahatag hi Beelsebul ha akon hin gahom hin pagbuhat hini. Kon amo ini an paagi hin pagpagawas ko ha ira, inuunan-o man han iyo mga sakop hin pagpagawas han mga yawa? Nagpapakita an iyo kalugaringon nga mga sayop kamo! Diri, nagpapaguwa lugod ako hin yawa, pinaagi han gahom han Dyos, nga nagpapamatuod nga inabot na ha iyo an Ginhadian han Dyos. “Kon in kusgan nga tawo nga sangkap han ngatanan niya nga hinganiban nagbabantay han iya kalugaringon nga balay, diri maano an ngatanan niya nga mga higamit. Kundi kon sulongon ngan madaog hiya hin makarukosog nga tawo, aagawon an ngatanan nga hinganiban nga sinasarigan han tag-iya, ngan ginbabahinbahin an iya naagaw. “Tinuod nga nasupak ha akon an bisan hin-o nga diri naugop ha akon; tinuod nga nagpapasarang, an bisan hin-o nga diri nabulig ha akon hin pagtirok.

An Ebanghelyo han Ginoo.

PAG-AMPO HA PAGHALAD

Ginoo,

linisi kami ha ngatanan

nga lara han sala,

basi makalipay ha imo

an mga halad han imo bungto

ngan ayaw itugot nga umawil kami

han mga nakakalipat nga kalipay

kay nagsaad ka ha amon

han upa han kamatuoran.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

buligi an imo mga ginpakaon

han imo sakramento,

Basi an bunga han imo pagtalwas

Magbag-o han amon mga buhat ug gawi.

Pinaagi kan Jesucristo nga amon Ginoo.

Amen.

28 MARSO 2025

VIERNES HAN IKATULO

NGA SEMANA HAN CUARESMA

murado

PAG-AMPO HA PAGTIKANG

Maloloy’on nga Ginoo,

pun-a an amon mga kasingkasing

han imo grasya

basi mapugngan namon

an amon kalugaringon

han labis nga mga karuyagon nga tawhanon

ngan paudgon namon an paggapil

ngada han imo mga pulong

han kinabuhi nga dayon.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Os 14:2-10

Pagbasa tikang han basahan ni Oseas nga manaragna.

Balik ngadto han Ginoo ngan ighalad niyo ha iya ini nga pag-ampo: “Pasayloa kami han ngatanan nga amon mga sala ngan karawta an amon pag-ampo, ngan pagdadayawon ka namon sumala han amon iginsaad. Diri gud makakatalwas ha amon an Asiria ngan diri makakapanalipod ha amon an mga kabayo hin pakig-away. Diri na gud kami masiring han amon mga diyosdiyos nga amon hira Dyos. O Ginoo, ipakita an imo kalooy hadton waray na gud iba nga sadang kadangpan.”

Nasiring an Ginoo, “Pababalikon ko ngadi ha akon an akon mga tawo. Hihigugmaon ko hira hin kinasingkasing; diri na ako masisina ha ira. Para han mga tawo han Israel masusugad ako hin uran dida hin mamara nga tuna. Manmumuswak hira sugad hin mga bukad; manggagamot hira hin marig-on sugad han kakahoyan han Libano. Mabubuhi hira hin bag-o nga pagtubo, ngan magmamatahom sugad hin mga kahoy nga olibo. Magmamahamot hira sugad han mga sidro han Libano. Mag-uokoy na liwat hira ha ubos han akon pagpanalipod. Magtatanom hira ha ira mga uma, ngan magmamabungaon sugad hin urubasan. Masusugad hira kabantogan han bino han Libano.

Diri na manginginlabot hin mga diyosdiyos an mga tawo han Israel, babatonon ko an ira mga pag-ampo ngan mamangnoan ko hira. Sugad hin marampag nga kahoy pasisirongon ko hira; amo ako an burabod han ngatanan nira nga mga kaupayan.”

Masayod unta adton mga makinaadmananon han iginsurat dinhe ngan matugkad unta nira ini. Magtadong an mga paagi han Ginoo ngan nabubuhi an magtadong nga mga tawo pinaagi hin pagsunod hini, kundi mahipapakdol ngan matutumba an mga makasasala kay ginpapasibay-an ini nira.

An Pulong han Ginoo.

SALMO RESPONSORIO

Sal 81:6c-8a, 8bc-9, 10-11ab, 14 & 17

(b) Ako an Ginoo nga imo Dyos; pamatii an akon tingog.

1. Nabati ako hin diri kinikilala

nga tingog nga nasiring,

“Ginkuha ko ha iyo an magbug-at

nga mga pinas-an;

iginpabutang ko ha iyo an iyo mga alat.

Nagtawag kamo ha akon ngan gintalwas

ko kamo han nakada kamo ha kakurian.” (b)

2. Ginbaton ko kamo tikang han akon

taragoan dida han bagyo;

Ginpruybahan ko kamo didto

han mga sapa ha Meriba.

Pamati han akon pahimangno,

akon katawhan;

O Israel, karuyag ko unta nga mamati kamo

ha akon! (b)

3. Kinahanglan diri gud kamo mag-alagad

hin langyaw nga diyos,

o magsingba kan bisan hin-o gawas ha akon.

Amo ako an Ginoo nga imo Dyos

nga nagpagawas ha imo han tuna han Ehipto. (b)

4. Ungara ko gud unta nga mamati

ha akon an akon katawhan;

Ungara ko gud unta nga magsugot

hira ha akon!

Pakakaonon ko ikaw han gimamaupayi nga trigo

ngan patutunghon ko ikaw

hin ihalas nga dugos. (b)

PAGBASA II

Mc 12:28-34

Pagbasa tikang han santos nga Ebanghelyo sumala kan Marcos.

Nakadto in magturutdo han Balaod nga nakabati han ira hirohimangraw. Nakita niya nga maupay an kabaton ni Jesus han mga Sadusiyo, sanglit dinmaop hiya hin pagpakiana, “Ano nga sugo an gidadakoi han ngatanan?” Ngan nagbaton hi Jesus, “Amo ini an gidadakoi han ngatanan: ‘Pamati, Israel! An Ginoo nga aton Dyos amo gud la hiya an Ginoo. Kinahanglan higugmaon mo an Ginoo nga imo Dyos ha bug-os mo nga kasingkasing, ha bug-os mo nga kalag, ha bug-os mo nga kusog.’ Ngan amo ini an sunod nga gidadakoi: ‘Kinahanglan higugmaon mo an imo igkasi-tawo sugad ha imo ngahaw.’ Waray na iba nga sugo nga malabaw hini nga duha.” Nagsiring kan Jesus an magturutdo han Balaod, “Maupay nga imo kaasoy, Magturutdo. Matuod gud, sumala han imo siring, nga an Ginoo gud la an Dyos, ngan waray na iba labot ha iya. Sanglit kinahanglan humigugma han Dyos an tawo ha bug-os niya nga kasingkasing, ha bug-os niya nga hunahuna, ngan ha bug-os niya nga kusog, ngan kinahanglan humigugma hiya han iya igkasi-tawo sugad ha iya kalugaringon. Labaw hin kamapulsanon an pagtuman hini nga duha nga mga sugo kay hin paghalad hin mga hayop ngan hin iba nga mga halad ngadto sa Dyos dida ha altar.” Nasabtan ni Jesus an kamaupay han iya baton, sanglit ginsiring ini hiya niya, “Diri ka na hirayo han Ginhadian  han Dyos.” Katapos hini waray na may nagpasipara hin pagpakiana kan Jesus.

An Ebanghelyo han Ginoo.

PAG-AMPO HA PAGHALAD

Ginoo,

siplati nga mapuanguron

ini nga mga halad

nga amon gindadara ngada ha imo

basi makapahimuot ha imo

ngan dayuday magdara hin katalwasan

nganhi ha amon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

an imo kusog ug gahum

makalukop unta

han amon mga hunahuna ug lawas

basi makatagamtam kami han kahingpitan

han katalwasan nga amon nakarawat

dida hini nga yukaristiya.

Pinaagi kan Jesucristo nga amon Ginoo.

Amen.

29 MARSO 2025

SABADO HAN IKATULO

NGA SEMANA HAN CUARESMA

murado

PAG-AMPO HA PAGTIKANG

Ginoo,

itugot, nga kami nga naglilipay

ha pagsaurog hini

nga panahon han cuaresma,

makasulod han mga

sakramento han pasko

ngan makatagamtam

han kahingpitan han ira mga bunga.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Os 6:1-6

Pagbasa tikang han basahan ni Oseas nga manaragna.

Nasiring an katawhan, “Balik kita ngadto han Ginoo! Ginpasakitan kita niya, kundi tatambalon gud kita niya; ginsamad kita niya, kundi bubutkon niya an aton mga kasamdan. Katapos hin duha o tulo ka adlaw bubuhion kita niya ngan mag-uokoy kita ha iya atubangan. Talinguhaa ta hin pagkilala han Ginoo. Makanhi hiya ha aton sugad han pagpunias han adlaw, sugad han pag-uran ha tuna kon panahon hin pananom o pamugas.”

Kundi nasiring an Ginoo, “Israel ug Juda, ano an akon pagbubuhaton ha iyo? An iyo gugma ha akon napapara la dayon sugad han burong ha kaagahon; sugad ini hin tun-og nga napapara ha pagsidlit han adlaw. Sanglit ginpadara ko ha iyo an akon mga manaragna dara an akon mensahe hin paghukom ug pagpukan. Yano ngan dayag an akon ginkikinahanglan ha iyo: Karuyag ka an iyo dayuday nga paghigugma, diri an iyo mga hayop nga tinubod. Gabay pa nga kumilala ha akon an akon katawhan kay nga maghalad hira hin mga hayop nga tinubod.”

An Pulong han Ginoo.

SALMO RESPONSORIO

Sal 51:3-4, 18-19, 20-21ab

(b) An akon karuyag amo an gugma,

diri an sakripisyo nga halad.

1. Kalooyi gad ako, O Dyos,

tungod han imo dayuday nga paghigugma.

Tungod han imo dako nga pagkalooy

paraa an akon mga sala!

Hugasi an ngatanan ko nga karat-an

ngan linisi ako han akon sala! (b)

2. Diri ka naruruyag hin mga tinubod nga unong,

kay ighahalad ko unta ini;

diri ka nalilipay hin mga tinubod nga halad.

An akon halad amo in usa nga

mapinaubsanon nga espiritu, O Dyos;

diri mo pagtatamayon in mapinaubsanon

nga nagbabasol nga kasingkasing. (b)

3. O Dyos, kalooyi an Sion ha imo maupay

nga kaburut-on ngan buligi hiya;

pag-ayda an mga pader han Jerusalem.

Niyan malilipay ka han angay nga mga halad

ngan han amon mga tinubod nga halad;

ngan ighahalad in mga baka ha imo halaran. (b)

PAGBASA II

Lc 18:9-14

Pagbasa tikang han santos nga Ebanghelyo sumala kan Lucas.

Iginsumat liwat ni Jesus ini nga pananglitan ha mga tawo nga natapod ha ira kalugaringon nga kamaupay, ngan nagtatamay han iba: “Kinadto ha Templo hin pag-ampo in duha ka tawo; Parisiyo an usa, ngan parasukot hin buhis an ikaduha. Tinukdaw nga tay-aw an Parisiyo, ngan nag-ampo: ‘Nagpapasalamat ako ha imo, Dyos, nga diri ako halot, malimbong, o malibog sugad han iba. Nagpasalamat ako ha imo nga diri ako sugad hito nga parasukot hin buhis. Nagpupuasa ako duha ka adlaw kada semana, ngan nahatag ako ha imo han ikanapulo nga bahin han ngatanan ko nga hiagi.’ Kundi tinukdaw an parasukot hin buhis, hirayo han iba, ngan waray ngani humangad ha langit, kundi nagpukpok han iya dughan ngan nagsiring, ‘O Dyos, kalooyi gad ako nga makasasala!’” Ngan nagsiring hi Jesus, “Susumatan ko kamo, an parasukot hin buhis, diri an Parisiyo an gin-isip nga matadong ha atubangan han Dyos, han pag-oli niya. Kay an magpahitaas han iya kalugaringon pauubson, ngan an magpaubos pahihitas-on.”

An Ebanghelyo han Ginoo.

PAG-AMPO HA PAGHALAD

Ginoo nga Dios,

dida han imo grasya

nakakadaraon kami

ngada hini nga mga baraan nga misteryo

ha malinis nga hunahuna ug kasingkasing

basi makahatag kami ha imo

hin angay nga pagsingba

dida hini nga hinumduman

nga iginbilin ha amon ni Cristo.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Maloloy’on nga Dios,

hin waray hunong

ginbubusog nimo kami

han imo mga baraan nga mga upa.

Igbuot nga kami nga matinud-anon

nga nagsasaurog hini nga sakramento

dayuday kumarawat hini

ha matinumanon nga kasingkasing.

Pinaagi kan Jesucristo nga amon Ginoo.

Amen.

30 MARSO 2025

IKAUPAT NGA DOMINGO HAN CUARESMA

laetare | rosa o murado

PAG-AMPO HA PAGTIKANG

Ginoo nga Dios,

pinaagi kan Jesucristo, an imo Pulong,

iginbalik nimo an katawhan ngada ha imo.

Igbuot nga an kristohanon

nga bungto magrayhak

tungod han tidaraon

nga mga sakramento han Pasko

dida hin maduroto nga kasingkasing

ug malipayon nga pagtoo.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Jos 5:9a, 10-12

Pagbasa tikang han basahan ni Josue nga manaragna.

Nagsiring an Ginoo kan Josue, “Yana ginkuha ko ha iyo an makaarawod nga kahimtang hin pagkaoripon didto ha Ehipto.”

Samtang an mga Israelita nagkampo didto ha Gilgal dida han kapatagan harani han Jerico, nagsaurog hira han Paglabay dida han gab-i han ika-upat (14) nga adlaw han bulan. An pagkabuwas nga adlaw amo an ira syahan nga pagkaon hin mga abot ha Canaan: sinanlag nga trigo ug tinapay nga waray patubo. Inukoy na an mana hin kahulog tikang ha kahitas-an ug nawarayan na hini an mga Israelita. Tikang hadto an ira mga pagkaon tikang na han mga abot ha Canaan.

An Pulong han Ginoo.

SALMO RESPONSORIO

Sal 34:2-3, 4-5, 6-7

(b) Tilawi ngan kitaa an pagkamaupay han Ginoo.

1. Pasalamatan ko pirme an Ginoo,

pagdayaw ha iya di’ maundang ako.

Tungod han iya buhat ak’ dadayawon,

an ginsakit mamati, magmalipayon! (b)

2. An pagkaharangdon han aton Ginoo,

upod ha akon isangyaw na gud niyo;

pagdayaw ha iya mag-urusa kita,

aton pagbayawon adton ngaran niya.

Nag-ampo ak’ ngan ginbaton han Ginoo,

gintalwas niya han tanan kahadlok ko. (b)

3. Tan-aw ha iya ngan magmalipayon man;

di’ na mahiawod, di’ na maalohan.

Nasangpit an kabos ngan nabaton hiya,

natalwas han tanan kakurian nira. (b)

PAGBASA II

2 Cor 5:17-21

Pagbasa tikang han Ikaduha nga Surat ni San Pablo ngadto han mga taga Corinto.

Adton nakikig-usa na kan Cristo nahihimo nga bag-o nga tawo; waray na an daan, liniwanan na hin bag-o. Ginbuhat ini ngatanan han Dyos nga pinaagi kan Cristo naghimo ha aton nga mga sangkay han Dyos, diri na mga kaaway, ngan iginhatag ha aton an buruhaton hin paghimo han iba nga iya liwat kasangkayan. Amo ini an amon mensahe: nga pinaagi kan Cristo nakikigsangkay an Dyos han ngatanan nga mga tawo. An Dyos diri nagdudumot han ira mga sala, ngan gintagan kita niya han mensahe kon ginpapaunan-o niya paghimo ha ira nga iya kasangkayan. Sanglit iini kami nagyayakan para kan Cristo, sugad nga an Dyos nahangyo ha iyo pinaagi ha amon. Tungod kan Cristo nahangyo man kami ha iyo: tugoti nga himoon kamo han Dyos nga iya mga sangkay, diri na mga kaaway. Waray gud sala hi Cristo, kundi tungod ha aton, ginpaangbit hiya han Dyos han aton sala, basi nga ha aton pakigkausa ha iya, makaangbit man kita han pagkamatadong han Dyos.

An Pulong han Ginoo.

PAGBASA III

Lc 15:1-3, 11-32

Pagbasa tikang han santos nga Ebanghelyo sumala kan Lucas.

Usa ka panahon hinarani hin pamati kan Jesus in damo nga mga parasukot hin buhis ngan mga makasasala. Nagtikang pagngurutob an mga Parisiyo ngan an mga magturutdo han Balaod, “Nakarawat man ini nga tawo hin mga makasasala, ngan nakikigsaro pa ngani ha ira!” Sanglit ginsumatan hira ni Jesus hini nga pananglitan: “May hadto usa ka tawo nga may-ada duha nga anak nga lalake. Nagsiring ha iya an manghod, ‘Tatay, tagi na ako yana han akon malon han mga hiagi.’ Sanglit ginbahin han tawo an iya mga hiagi ngan ihatag ngadto han duha niya nga anak. Paghagos hin pira ka adlaw iginbaligya han manghod an iya bahin ngan binmaya han ira panimalay dara an kwarta. Kinadto hiya hin hirayo nga tuna, diin iya ginkaragan an iya kwarta hin waray pulos nga kinabuhi. Gingasto niya an ngatanan nga iya dara. Dinuroy nga inabot in dako nga gutom didto hadto nga dapit, ngan nawarayan hiya bisan ano. Sanglit kinadto hiya hin pagtrabaho didto hin usa han mga tuminungnong hadto nga tuna ngan ginsugo hiya ngadto ha uma para hin pagmangno hin kababoyan. Karuyag unta niya hin pagkaon han itinutubong han kababoyan, kundi waray man nahatag ha iya hin ano man nga pagkaon. Ha kataposan, nakapanmurubuot hiya ngan nagsiring, ‘Patakas hin pagkaon an ngatanan nga surugoon ni Tatay, ngan hahani ako dinhe nga haros mamatay na hin gutom! Mabangon ako ngan makadto han akon tatay ngan masiring, “Tatay, nakasala ako han Dyos ngan ha imo. Diri na ako takos nga isipon pa nga imo anak. Isipa na la ako nga usa han imo mga surugoon.”’ Sanglit binuhat hiya ngan linakat pag-uli ngadto han amay niya.

“Hirayo pa hiya han balay nga hikit-an hiya han iya amay. Inalpan hin dako nga kalooy an iya tatay, nga nagdalagan hin pagtapo ha iya, ngan gin-gakos ngan ginhadkan hiya. Ngan nagsiring an anak, ‘Tatay, nakasala ako han Dyos ngan ha imo, sanglit diri na ako takos isipon pa nga imo anak.’ Kundi gintawag han amay an iya mga surugoon, ngan sidngon, ‘Dali, kuhaa an gimamaupayi nga panapton ngan isul-ot ha iya, singsingi, ngan sapatosi hiya. Katapos, kuhaa ngan ihawa niyo an pinatambok nga nati nga baka, ngan pagkombite kita! Kay patay na ini nga akon anak, kundi yana buhi na hiya; nawara hiya, kundi yana hin-agian na hiya.’ Ngan nagtikang hira pagkalipay.

“Hito nga takna, nakadto ha uma an magurang nga anak. Han pag-uli na niya, han hiraniay na hiya han balay, hinbatian niya an tukar ngan sarayaw. Gintawag niya in usa han mga surugoon ngan nagpakiana ha iya, ‘Ano ini nga rugyaw?’ Nagbaton an surugoon, ‘Inoli an imo bugto ngan iginpaihaw ni imo tatay an pinatambok nga nati nga baka, kay inoli hiya nga maupay an lawas.’ Duro an kapungot han magurang nga bugto, sanglit waray hiya sumulod han balay; ginawas an amay niya ngan ginhangyo nga sumulod hiya. Ginbaton niya hi iya Tatay, ‘Hunahunaa daw! Sulod hini nga mga katuigan nagbudlay ako sugad hin oripon para ha imo, ngan waray gud ako sumupak han imo mga sugo bisan makausa. Ano in ginhatag nimo ha akon? Waray ngani bisan naman la kanding nga igpapahalipay ko han akon kasangkayan! Kundi ginkaragan hini nga imo anak an ngatanan mo nga hiagi ha maraot nga kinabuhi, ngan ha iya pag-oli, asay mo lugod gin-ihawan han pinatambok nga nati nga baka!’ Nagbaton ha iya an amay, ‘Anak ko, dayuday ko ikaw nga kaupod dinhe, ngan imo an ngatanan nga akon mga butang. Kundi kinahanglan maglipay ngan magrayhak kita, kay namatay ini nga imo bugto, kundi yana buhi na hiya; nawara, kundi yana hin-agian na hiya.’”

An Ebanghelyo han Ginoo.

The Apostles’ Creed | The Nicene Creed

PAG-AMPO HA PAGHALAD

Ginoo,

malipayon kami

nga naghahalad hini nga mga upa

han waray pagpapas nga pagtambal.

Nangangamuyo kami

nga makagsaurog kami

nga matinuohon hini nga misteryo

ngan matakos man hin paghalad hini

tungod han katalwasan han kalibutan.

Pinaagi kan Jesucristo nga amon Ginoo.

Amen.

Syahan nga Prepasyo han Cuaresma

Ikaduha nga Prepasyo han Cuaresma

PAG-AMPO HUMAN PANGARAWAT

O Dios,

kay ginlalamragan man nimo

an ngatanan nga katawhan

nga nakanhi ha kalibutan,

pun-a an amon mga kasingkasing

han kapawa han imo grasya

basi dayuday kami matakos

ug makalipay han imo kaharangdon

ngan mahingpit an amon paghigugma ha imo.

Pinaagi kan Jesucristo nga amon Ginoo.

Amen.

31 MARSO 2025

LUNES HAN IKAUPAT

NGA SEMANA HAN CUARESMA

murado

PAG-AMPO HA PAGTIKANG

O Dios,

kay makaaramdok man

an imo pagbag-o han kalibutan

dida han mga sakramento,

igbuot nga an imo Singbahan

matugwayan pinaagi han imo

waray katapusan nga mga larang

ngan diri mawarayan dinhi ha tuna

han imo panabang.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Is 65:17-21

Pagbasa tikang han basahan ni Isaias nga manaragna.

Nagsiring an Ginoo, “Naghihimo ako hin bag-o nga tuna ngan bag-o nga kalangitan. Hingangalimtan hin hingpit an nag-agi nga mga hinabo. Pagmalipayon ngan pagrayhak ha kadayonan dida han akon ginbuhat. Marayhak gud an bag-o nga Jerusalem nga akon hihimoon, ngan magmamalipayon an iya mga tawo. Marayhak gud ako ngahaw tungod han Jerusalem ngan han iya mga tawo. Mawawaray na pagtangis didto, waray na pagtawag hin pakibulig. Diri na mapatay an kabataan nga minasus-an pa la, ngan hilawig an kinabuhi han ngatanan nga mga tawo. Pag-iisipon nga batan-on pa adton mga usa kagatos (100) na an panuigon. Magigin tigaman han akon pagkastigo ha ira an kamatay nga diri pa maabot hito nga panuigon. Magbabalay an mga tawo ngan pag-uokyan ini nira; diri ini gagamiton hin iba nga tawo. Magtatanom hira hin mga urubasan ngan magpupulos hira han bino—diri ini pag-iimnon hin iba.

An Pulong han Ginoo.

SALMO RESPONSORIO

Sal 30:2 & 4, 5-6, 11-12a & 13b

(b) Magdadayaw ako ha imo, Ginoo,

kay gintubos mo ako.

1. Nagdadayaw ako ha imo, Ginoo,

kay imo na man gintalwas ako,

waray mo itugot mga kaaway nakon,

nga ira na la ako pagyinubiton.

Ikakadto na ako ha Kahiladman,

kundi kamatayon ko imo ginpudngan. (b)

2. Pagkanta, pagdayaw kamo han Ginoo,

kamo, iya matinumanon nga mga tawo;

ginbuhat ha imo, ayaw hingalimti,

ngan hiya, an Baraan, pasalamati.

Diri nag-iiha an iya kasina,

ha kadayonan pagkamaupay niya;

bisan pa ha gab-i may-ada mga luha,

kundi kalipay naabot pagkaaga. (b)

3. Pamatii, Ginoo, ngan kalooyi,

intawon hi ako, Ginoo, buligi!”

Imo ginlipay hin sayaw an kabido,

nalipay ako, nakuha an kasubo.

Ginoo, hi ikaw gud la an Dyos nakon,

akon ka pasasalamatan hin dayon. (b)

PAGBASA II

Jn 4:43-54

Pagbasa tikang han santos nga Ebanghelyo sumala kan Juan.

Katapos hin duha ka adlaw didto, linakat hi Jesus ngan pinmakadto ha Galilea. Hiya ngahaw an nagsiring, “Diri tinutuod an manaragna dida han iya kalugaringon nga tuna.” Han pag-abot niya ha Galilea ginkarawat hiya han mga tawo didto, kay nagpakakita hira han ngatanan nga nabuhat niya ha panahon han Pyesta han Paglabay, han paghingadto nira ha Jerusalem ha panahon han pyesta.

Binalik hi Jesus ngadto ha Cana, ha Galilea, diin ginhimo niya nga bino an tubig. May-ada didto usa nga opisyal han bungto nga may anak nga lalake nga masakit didto ha Capernaum. Han paghibaro niya nga inabot hi Jesus ha Galilea tikang ha Judea, kinadto hiya kan Jesus ngan ginhangyo niya nga masingadto ha Capernaum hin pagtambal han iya anak nga himaratyon. Nagsiring hi Jesus ha iya, “Waray gud ha iyo matoo labot kon hikit-an niyo in dagko nga mga orosahon.” Nagbaton an opisyal, “Tana gad, upod ha akon nga diri pa napatay an akon anak.” Ginsiring hiya ni Jesus, “Kadto na, mabubuhi an imo anak.”

Tinoo an tawo han mga pulong ni Jesus ngan linakat hiya. Dida ha dalan, han tipauli hiya, ginsugat hiya han iya mga surugoon upod an sumat nga buhi an iya anak.

Ginpakianhan niya hira kon ano nga oras nahiolian an iya anak. Nagbaton hira, “Nalunasan hiya han iya hiranat kakulop han ala una.” Nahinumdom an amay nga amo gud nga takna an pagsiring ni Jesus ha iya, “Mabubuhi na an imo anak.” Sanglit, tinoo hiya ngan an bug-os niya nga panimalay. Amo ini an ikaduha nga milagro nga ginbuhat ni Jesus han pag-abot niya ha Galilea tikang ha Judea.

An Ebanghelyo han Ginoo.

PAG-AMPO HA PAGHALAD

Ginoo,

makatagamtam unta kami

han mga bunga hini nga

amon halad ngada ha imo

basi, ha pagsalikway

han amon mga pagpinakasala,

bag-ohon kami pinaagi han pagtubo

ha kinabuhi nga langitnon.

Pinaagi kan Jesucristo nga amon Ginoo.

Amen.

Mga Prepasyo han Cuaresma:

Syahan | Ikaduha | Ikatulo | Ikaupat

PAG-AMPO HUMAN PANGARAWAT

Ginoo,

an imo santos nga Yukaristiya

magpabaskog pa unta

han amon kinabuhi

pinaagi han iya gahum

hin pagbag-o ha amon

ngan magdara ha amon

ngadto han kinabuhi nga dayon

pinaagi han iya gahum

hin pagsantos ha amon.

Pinaagi kan Jesucristo nga amon Ginoo.

Amen.

An PAGKASUNOD-SUNOD HAN

SANTOS NGA MISA

MGA RITO HA PAGTIKANG

ENTRANCE SONG

GREETINGS

After the entrance song, the priest and the faithful remain standing and make the sign of the cross, as the priest says:

Ha ngaran han Amay

ug han Anak

ug han Espiritu Santo.

The people answer:

Amen.

Then the priest, facing the people, extends his hands and greets all present with one of the following greetings:

An grasya han aton Ginoo, Jesucristo,

an paghigugma ha Dios

ug an pagmahal han Espiritu Santo

maada ha iyo.

The people answer:

Ngan maada man ha imo.

_____________

Other greetings:

a)      An grasya ug kalinaw ha aton Amay nga Dios,

ug han aton Ginoo, Jesucristo, maada ha iyo.

b)      An Ginoo maada ha iyo.

_____________

The priest, deacon, or other suitable minister may very briefly introduce the Mass of the day.

PENITENTIAL RITE

After the introduction to the day’s Mass, the priest invites the people to recall their sins and to repent of them in silence. He may use these or similar words:

a)

Samtang nag-aandam kita

hin pasaurog han misteryo

han gugma ni Cristo,

igtug-an ta an aton mga sala

ngan pangaro kita sa Dios hin pasaylo

ngan hin kabakod ha kasingkasing.

b)

Kay aanhi man kita

sugad hin usa nga panimalay han Dios,

upod hin pagtapod,

pangaro kita hin pasaylo sa Dios Amay,

kay tugob hiya hin kalooy ug pagpaid.

c)

Kabugtuan ko,

ha pag-andam naton

pagsaurog hini nga santos nga buhat,

panumduma ug pagbasuli ta anay

an aton mga sala.

I.

A pause for silent reflection follows. After the silence, one of the following three forms is chosen:

Nagtutug-an ako

ha makagarahum nga Dios

ug ha iyo akon kabugtuan,

kay nakasala ako ha hunahuna,

pulong, buhat ug pagpasibaya

They strike their breast

tungod han akon sala, akon sala,

han akon dako nga sala.

Sanglit nangangamaya ako

kan Santa Maria Virgen,

han mga anghel ug mga santo,

ug ha iyo, akon kabugtoan,

nga ig-ampo ako niyo

ha aton Ginoo nga Dios.

The priest says the absolution:

Kalooyan kita han makagarahum nga Dios,

pasayloan an aton mga sala

ngan dad-on kita han kinabuhi nga dayon.

The people answer:

Amen.

_____________

II.

Priest

Ginoo,

nakasala kami supak ha imo.

The people answer:

Ginoo, kalooye kami.

Priest:

Ginoo,

ipakita ha amon an imo kalooy ug gugma.

The people answer:

Ngan ihatag ha amon an imo pagtalwas.

The priest says the absolution:

Kalooyan kita

han makagrahum nga Dios,

pasayloan an aton mga sala

ngan dad-on kita han kinabuhi nga dayon.

The people answer:

Amen.

III.

Priest:

Ginpadara ka, Ginoo,

hin pagpasaylo han nagbabasul.

Ginoo, kalooye kami.

The people answer:

Ginoo, kalooye kami.

Priest:

Kinanhi ka pagtawag han mga makasasala.

Cristo, kalooye kami.

The people answer:

Cristo, kalooye kami.

Priest:

Nanginginyupo ka tungod ha amon

didto ha too han imo Amay.

Ginoo, kalooye kami.

The people answer:

Ginoo, kalooye kami.

The priest says the absolution:

Kalooyan unta kita

han makagrahum nga Dios,

pasayloan an aton mga sala

ngan dad-on kita han kinabuhi nga dayon.

The people answer:

Amen.

_____________

KYRIE

Ginoo, kalooye kami

Cristo, kalooye kami

Ginoo, kalooye kami

GLORIA

Himaya sa Dios ha kahitas-an,

ug dinhi ha tuna kalinaw han mga tawo

nga mupay an kaburut-on.

Gindadayaw ka namon.

Ginsisingba ka namon.

Ginhihimaya ka namon

tungod han waray sukol nga Imo himaya.

Ginoo nga Dios,

Langitnon nga Hadi,

Dios Amay nga makagarahom.

Ginoo, Jesucristo, bugtong nga anak,

Ginoo nga Dios,

Cordero sa Dios, Anak han Amay.

Ikaw nga nagkukuha

han mga sala han kalibutan,

karawata an amon pag-ampo.

Ikaw nga nalingkod han tuo ha Amay,

kalooyi kami.

Kay ikaw la an Gisasantosi,

ikaw la an Ginoo,

ikaw la an Gihahataasi, O Jesuscristo,

upod han Espiritu Santo,

dida han himaya han Dios nga Amay.

Amen.

PAG-AMPO HA PAGTIKANG

Afterwards the priest, with hands joined, sings or says:

Mag-ampo kita.

Priest and people pray silently for a while.

Then the priest extends his hands and sings or says the opening prayer, at the end of which the people respond:

Amen.

LITURHIYA HAN PULONG

FIRST READING

RESPONSORIAL PSALM

ALLELUIA OR GOSPEL ACCLAMATION

GOSPEL

HOMILY

PROFESSION OF FAITH

After the homily, the profession of faith is said on Sundays and solemnities; it may also be said in solemn local celebration.

The Nicene Creed:

Natoo ako hin uusa la nga Dios.

Amay nga makagarahum,

Magburuhat han langit ug tuna

Ug han ngatanan nga mga kinikita

ug diri kinikita.

Natoo ako hin uusa la nga Ginoo, Jesucristo,

Bugtong nga Anak han Dios.

Nga tikang ha Amay

nahimugso han waray pa an katuigan.

Dios nga tikang ha Dios.

Kapawa tikang han kapawa.

Tutuo nga Dios tikang han tutuo nga Dios.

nahimugso, diri kay hinimo,

Kausa han kinaiya han Amay.

Pinaagi ha iya an ngatanan nahimo.

Tungod ha aton, an mga tawo,

ngan tungod han aton katalwasan,

Linusad hiya tikang ha langit.

(Mayukbo dida hini nga mga pulong)

Iginpanamkon han Virgen Maria,

ha gahum han Espiritu Santo,

ngan nahimo nga tawo.

Iginraysang ha kros tungod ha aton,

ha ubos han sugo ni Poncio Pilato;

Ginsakit ug iginlubong,

ngan nabanhaw ha ikatolo ka adlaw,

sumala han Santos nga Kasuratan.

Sinaka ha langit,

nalingkod ha tuo han Amay.

Makanhi liwat nga mahimayaon,

paghukom han mga buhi ug han mga minatay,

ngan an iya ginhadi-an waray katapusan.

Natoo ako han Espiritu Santo.

Ginoo ug taghatag han kinabuhi,

nga natikang han Amay ug han Anak,

ginsisingba ug ginhihimaya,

upod han Amay ug han Anak,

ngan nagyakan pinaagi han mga manaragna.

Natoo ako hin uusa la,

santos, katoliko ug apostoliko nga Singbahan.

Nagtutug-an ako hin uusa la nga bunyag,

nga nagwawara han mga sala.

Namumulat ako

han kabanhaw han mga minatay,

ngan han tiarabot nga kinabuhi ha kadayunan.

Amen.

Mahihimo gamiton an masunod:

The Apostles’ Creed

Natoo ako han Dios,

Amay nga makagarahum,

magburuhat han langit ug han tuna,

ug kan Jesucristo,

iya bugtong nga Anak ug aton Ginoo;

Nga iginpanamkon

ha gahum han Espiritu Santo,

igin-anak ni Virgen Maria,

iginsakit ha sugo ni Poncio Pilato,

iginraysang ha kros,

namatay ug iginlubong,

linusad ngadto ha kahiladman.

Ha ikatolo kaadlaw nabuhi liwat.

Sinaka ha langit,

ngan nalingkod ha tuo han Amay.

Mabalik ngahaw paghukom

han mga buhi ug han mga patay.

Natoo ako han Espiritu Santo,

han Santa Iglesia Catolica,

han pagkaangbitan han mga santos,

han pagwara han mga sala,

han pagkabuhi han mga lawas

ug han kinabuhi nga dayon.

Amen.

GENERAL INTERCESSIONS

LITURHIYA HAN YUKARISTIYA

PREPARATION OF THE ALTAR AND THE GIFTS

The priest, standing at the altar, takes the paten with the bread and, holding it slightly raised above the altar, says inaudibly:

Darayawon ka, Ginoo,

Dios han kalibutan

kay tikang han imo kamahinatagon,

amon kinakarawat ini nga tinapay,

bunga han tuna

ug ha kamadoroto han tawo,

ngan amon ginhahalad ha imo

basi mahimo para ha amon

nga tinapay han kinabuhi.

Then he places the paten with the bread on the corporal. If no offertory song is sung, the priest may say the preceding words in an audible voice; then the people may respond:

Dayawon an Dios ha kadayonan.

The deacon (or the priest) pours wine and a little water into the chalice, saying inaudibly:

Tungod hini mga misteryo ha tubig ug bino,

makaangbit unta kami han pagkaDios niya

nga tungod han iya kahimo nga tawo,

nagpakatakos hin pakig-usa ha amon.

Then the priest takes the chalice, and, holding it slightly raised above the altar, says inaudibly:

Darayawon ka, Ginoo,

Dios han kalibutan

kay tikang han imo kamahinatagon,

amon kinakarawat ini nga bino,

bunga han tanom

ug ha kamadoroto han tawo,

ngan amon ginhahalad ha imo

basi mahimo para ha amon

nga irinmon nga kalagnon.

The priest bows and says inaudibly:

Karawata, Ginoo,

ngan makalipay unta ha imo

ini nga  halad nga amon ginhihimo

ha dako nga pagpaubos

ug tugob hin pagbasol.

He may now incense the offerings and the altar. Afterwards the deacon or a minister incenses the priest and people.

Next the priest stands at the altar and washes his hands, saying inaudibly:

Hugasi ako, Ginoo,

han akon pagkamaraot

ngan linise ako han akon mga sala.

Standing at the center of the altar, facing the people, he extends and then joins his hands, saying:

Kabugtuan, pag-ampo kamo

nga inin aton halad karawton han Dios,

Amay nga makagarahum.

The people respond:

Karaw’ton unta ha Ginoo

ini nga mga halad tikang ha imo mga kamot

ha pagdayaw ug paghimaya han iya ngaran,

ha aton kapulsanan ug kaupayan

han bug-os nga singbahan.

PAG-AMPO HA PAGHALAD

With hands extended, the priest sings or says the prayer over the gifts, at the end of which the people respond:

Amen.

SYAHAN NGA PREPASYO HAN CUARESMA

An kahulugan han Cuaresma

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Cristo nga amon Ginoo.

Ha ikinatuig,

nagpapamulat kami nga malipayon

han pagsalin-urog

han misteryo han Pasko

dida hin malinis nga

kasingkasing ug hunahuna.

Gindudumdum namon ini

nga mga misteryo

nga nakakahatag ha amon

hin bag-o nga kinabuhi.

Dida han pagtuman namon

han mga buruhaton

hin pagtahod ug paghigugma

matugwayan unta kami

ngadto han kahingpitan

han ka mga anak han Dios.

Upod an kaanghelesan

ngan an mga hugpo ha kalangitan,

nag-aawit kami han imo himaya,

hin waray hunong nga papering:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

IKADUHA NGA PREPASYO HAN CUARESMA

An espiritu han Pagpenitensya

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Ihinatag nimo

ini nga talagsaon nga higayon

hin pagbag-o han kinabuhi namon

dida hin pagpugong

han magraot nga karuyagon,

basi, samtang nasandig kami

ha mga butang nga lumalabay,

makabuslong kami ha mga butang

nga waray pagkapapas.

Yana upod an kaanghelesan

ug kasantosan dayuday

magdadayeg kami ha imo

hin waray hunong nga pagsering:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

IKATULO NGA PREPASYO HAN CUARESMA

An Bunga han Pagsalikway han Kalugaringon

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Ginbuot nimo

nga pasalamatan ka namon

pinaagi han pasalikway

han amon kalugaringon,

basi ha pagpuasa

mapudngan an pagpalabilabi namon

ngan ha pagpakaon han mga ginugutom

magsubad kami han imo kamahinatagon.

Niyan upod an kasantosan

ug kaanghelesan

magdadayaw kami ha imo

ha kadayunan

hin waray hunong nga pagsering:

Santos, santos, santos

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

IKAUPAT NGA PREPASYO HAN CUARESMA

An mga Bunga han Pagpuasa

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Pinaagi han pagpuasa

napupudngan an amon

mga magraot nga pamatasan,

nababangon an amon mga panlantaw,

napapalambo an imo mga hatag

ug an amon mga mag-upay nga binuhatan.

Pinaagi ha iya, an kaanghelesan

ug an ngatanan nga hugpo ha kalangitan

nagsisingba ha imo atubangan.

An amon tingog mahitampo unta

han ira pag-awit hin waray hunong

nga pagsering:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

DOMINGO HAN KATUIGAN III | PREPASYO

An Pagtalwasa Han Tawo Pinaagi hin Igkasi Tawo

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Kinita namon

an imo makatarag-ob nga himaya

dida han imo mahigugmaon nga paagi

hin pagtalwas han tawo.

Ha imo kaladnganan ginlukat mo kami

han imo diosnon nga gahum;

kundi gintalwas mo kami

pinaagi hin usa nga sugad ha amon.

Ginsalikway han tawo an imo gugma,

kundi tawo ngahaw

an nagpahioli hini nga gugma,

pinaagi kan Cristo nga amon Ginoo.

Pinaagi ha iya,

an mga kaanghelesan

nagsisingba ha imo

dida ha ira paglipay

ha imo atubangan.

An amon tingog

mahiusa han ira pag-awit

han imno hin pagdayeg nga nasering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

SEMANA | PREPASYO IV

Usa nga Upa han Pagdayaw sa Dios

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Diri ka nagkikinahanglan

han amon mga pagdayeg,

kundi an amon hingyap

hin pagpasalamat ha imo

usa ini nga upa nimo ha amon.

An amon mga pag-ampo hin pagpasalamat

diri makakadugang

han imo pagkaharangdom

kundi makakahimo ha amon

hin pagtubo dida han grasya

pinaagi kan Cristo nga amon Ginoo.

Ha amon paglipay,

Nag-aawit kami han imo himaya

upod an kaanghelesan

hin waray hunong nga pagsering:

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

SEMANA | PREPASYO V

Ginpasangyaw an Misteryo ni Cristo

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud.

nga magpasalamat kami ha imo

pinaagi kan Jesucristo nga amon Ginoo.

Tungod hin gugma,

ginsasaurog namon an iya kamatayon.

Tungod hin buhi nga pagtoo,

ginpapasangyaw namon

an iya pagkabanhaw.

Tungod hin waray paglubad nga paglaum,

naghuhulat kami

han iya mahimayaon nga pagbalik.

Niyan, upod an kasantosan

ug kaanghelesan,

nagdadayeg kami ha imo nin pag-awit

hin waray hunong nga pagsering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

VIRGEN MARIA I

An Pakairoy ni Maria

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

dida hini nga pagsaurog (han …)

han baraan nga Maria, virgen sa gihapon.

Tungod ha gahum han Epiritu Santo,

nagpanamkon  hiya

han imo bugtong nga Anak

ngan, dida han himaya han iya pagkauray,

ginpakita niya ha kalibutan

an waray katapusan

nga kapawa,

hi Jesucristo nga amon Ginoo.

Pinaagi ha iya, an kaanghelesan

ug an kagamhanan ha langit

nagdadayaw ug nagsisingba han imo himaya.

An amon tingog mahitampo unta han ira awit

hin waray hunong nga pagsering:

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

APOSTOL I

Magmarangno han bungto han Dios

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

Tungod kay ikaw

an Magmarangno ha kadayunan,

diri nimo ginpapasagdan an imo panon,

kundi pinaagi han mga apostol,

dayuday nimo kami

binabantayan ug pinananlipdan.

Hira nga imo gintungdan

nga liwan han imo Anak

nagpapadayon hin panginano ha amon

tikang han ira namumutangan ha langit.

Sanglit upod han ngatanan nga langitnon

nga hugpo kaangelesan,

pag-aawiton namon an imo himaya

hin waray hunong nga pagsering:

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MGA MARTIR

Tigaman ug Susguranan han Pagkamartir

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

An imo baraan nga martir, hi N.

nagsunod han susgaranan ni Cristo

ngan nag-ula han iya dugo

tungod han himaya han imo ngaran.

An iya kamatayon nagpakita han imo gahum

nga nasilhag dida han amon kamaluya.

Ginpili nimo an magluya

ngan gintagan mo hira hin kusog

basi makasaksi ha imo

pinaagi kan Jesucristo nga amon Ginoo.

Ha malipayon nga kasingkasing,

amon gin-aawit dinhi ha tuna

an imno han han kaangelesan didto ha langit

han ira paghimaya ha imo

ha kadayunan hin nasering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MAGMARANGNO HAN SINGBAHAN

An Pagkaada hin mga Baraan nga Magmarangno

dida han Singbahan

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

Nagsasaurog an Singbahan hini nga pyesta

ha pagpasidungog han baraan nga N.

Gin-aghat nimo kami

pinaagi han iya santos nga kinabuhi.

Gintutdoan pinaagi han iya pagwali,

ngan ginpanalipdan

pinaagi ha iya pag-ampo.

Naduyog kami

han kaangelesan ug kasantosan

han ira pag-awit

hin waray hunong nga nasering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MGA VIRGEN UG MGA RELIHIYOSO

Tigaman hin Kinabuhi nga Igintubyan sa Dios

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Ginpapasidunggan ka namon

dida han imo kasantosan

nga naghalad han ira kinabuhi

ngada kan Cristo

tungod han ginhadian han langit

Iginpakita nimo an imo gugma

ha pagtawag ha amon

ngada han amon syahan nga pagkasantos

ngan gin-aabiabi nimo kami

ha pakatagamtam dinhi ha tuna

han mga tiarabot nga upa.

Upod an kaanghelesan ug kasantosan,

nagdadayaw kami han imo himaya

dida hin waray hunong nga pigsering:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MGA BARAAN NGA KALALAKEN’AN UG KABABAYEN’AN

Tigaman hin Kinabuhi nga Igintubyan sa Dios

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo.

Ginhihimaya ka

dida han hugpo han kasantosan

ngan, dida han pagpudongpudong

han ira upa,

ginhihingpit nimo an imo hatag.

Dida han ira kinabuhi ha tuna,

Gintatagan nimo kami hin susgaranan.

Dida han amon pakig-usa ha ira,

gintatagan nimo kami han ira panabang.

Dida han ira pag-ampo para han Singbahan,

Gintagan nimo kami

hin kusog ug panalipod.

Ini nga mga hugpo han  mga saksi

nag-aaghat ha amon

hin pagpadayon dida han imo dalan

ngan hin pakadaog, upod ha ira,

han waray pagpapas

nga pudongpudong han himaya

pinaagi kan Jesucristo nga amon Ginoo.

Sanglit upod an mga arkanghel

ug mga anghel

ngan han hugpo han kasantosan,

nag-aawit kami

han waray hunong nga imo pagdayaw:

Santos, santos, santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MINATAY I

An Paglaum han Pagkabanhaw dida kan Cristo

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

Dida ha iya limanrag ha amon

an paglaum han baraan nga pagkabanhaw

basi adton nasasamdong

kay maabot manta an kamatayon,

magmalipay tungod han saad han kinabuhi

nga diri nga gud matatapos.

An kinabuhi, Ginoo,

hadton Imo magtinumanon,

diri natatapos, igo la nga nababalhin;

ngan kon naguguba na ini

nga urokyan dinhe ha tuna,

may-ada diri matatapos nga urokyan

nga andam didto ha langit.

Sanglit

upod han ngatanan nga langitnon

nga hugpo kaangelesan,

pag-aawiton namon an imo himaya

hin waray hunong nga pagsering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

MINATAY II

Hi Cristo Namatay para kita Mabuhi

An Ginoo maada ha iyo.

Ngan maada man ha imo.

Bayawa an iyo mga kasingkasing.

Binabayaw na namon ngadto han Ginoo.

Pagpasalamat kita han Ginoo naton nga Dios.

Angay ug sadang hiya pasalamatan.

Amay nga makagarahum,

angay ug sadang gud

nga magpasalamat kami ha imo

pinaagi kan Jesucristo nga amon Ginoo.

Ginbuot Niya nga mamatay ha Krus

Basi tungod han Iya kamatayon,

matalwas an ngatanan.

Igin-ula Niya an Iya kinabuhi

Basi an ngatanan magkamay-ada kinabuhi

Para gud la ha Imo ha kadayunan.

Sanglit upod an hugpo

han kaanghelesan ha langit

Magdadayeg kami han Imo himaya

Dida hin waray hunong nga pagsering:

Santos, santos santos…

Ikaduha nga Yukaristihanun nga Pag-ampo

Ikatulo nga Yukaristihanun nga Pag-ampo

IKADUHA NGA YUKARISTIHANUN NGA PAG-AMPO

The priest, with hands extend, says:

Santos ka nga gayud, Ginoo

burabod han ngatanan nga kahingpitan.

He joins his hands and holding them outstretched over the offerings, says:

Sanglit nangangamuyo kami

nga ipalusad mo an imo Espiritu

basi iya santoson ini nga mga halad,

He joins his hands and, making the sign of the cross over the bread and chalice, says:

ngan tungod ha amon

mahimo nga Lawas + ug Dugo

ni Jesucristo nga amon Ginoo.

He joins his hands.

San-o niya itubyan ha kamatayon

an iya kalugaringon,

He takes the bread and, raising it a little above the altar, continues:

kinuha hiya hin tinapay

ngan nagpsalamat ha imo.

Iya ginpinitpinit,

ihinatag han iya mga tinun-an

ngan nagsering:

He bows slightly.

KARAW’TA NIYO

NGAN KAON KAMO NGATANAN HINI:

KAY AMO INI AN AKON LAWAS

NGA IGTUTUBYAN TUNGOD HA IYO.

He shows the consecrated host to the people, places it on the paten, and genuflects in adoration. Then he continues:

Sugad man, kahuman han panihapon,

He takes the chalice and, raising it a little above the altar, continues:

iya kinuha an kalis

ngan nagpasalamat liwat ha imo.

Ihinatag niya ha iya mga tinun-an

ngan nagsering:

He bows slightly.

KARAW’TA NIYO

NGAN INUM KAMO NGATANAN HINI:

KAY AMO INI AN IRINMAN

HAN AKON DUGO,

AN DUGO HAN BAG-O

UG WARAY PAGKAPAPAS NGA GINSAARAN

NGA IG-UULA TUNGOD HA IYO

UG HAN NGATANAN NGA MGA TAWO

BASI MAPASAYLO AN MGA SALA.

BUHATA INI NIYO

NGA HINUMDUMAN HA AKON.

He shows the chalice to the people, places it on the corporal and genuflects in adoration.

An misteryo han pagtoo.

People with celebrant and concelebrants

Ginoo, pinaagi han imo

pagkamatay ug pagkabanhaw,

gintalwas mo kami.

Ikaw an Manunubos han kalibutan.

Then, with hands extended, the priest says:

Ha pagdumdum

han iya kamatayon ug pagkabanhaw,

amon ginhahalad ha imo, Ginoo,

ini nga tinapay han kinabuhi

ug irinman han katalwasan

ha pagpasalamat ha imo

kay ginpakatakus mo kami

hin pag-atubang ug pag-ataman ha imo.

Nangangamaya kami ha imo

nga kami ngatanan

nga nagsasasaro han Lawas

ug Dugo ni Cristo,

magkaurosa pinaagi han gahum

han Espiritu Santo.

Ginoo, hinumdumi an imo Singbahan

ha bug-os nga kalibutan

ngan hingpita hiya dida ha paghigugmaay,

upod kan N., amon papa

ug kan N., amon Obispo

ug an ngatanan nga kinarawat

han sakramento han orden.

____________

In Masses for the dead the following may be added.

Hinumdumi hi N.

nga imo gintawag ngada ha imo

tikang han tunan-on nga kinabuhi.

Dida han bunyag, upod kan Cristo,

namatay hiya,

Makaangbit man liwat hiya

han kan Cristo pagkabanhaw.

____________

Hinumdumi liwat an amon kabugtu-an

nga pinahuway na puno hin paglaum

nga hira mababanhaw.

Pasudla hira

ug an ngatanan nga mga minatay

ngada han kapawa ha imo himaya.

Kalooye kami ngatanan,

Basi matakus kami makaangbit

han kinabuhi nga dayon,

upod kan Maria, Virgen nga Iroy han Dios,

kan San Jose, iya esposo,

han baraan mga apostol,

ug an ngatanan nga mga Santos

nga nakalipay ha imo

ha ngatanan nga katuigan.

Itugot nga magdayeg

ug maghimaya kami ha imo.

He joins his hands.

Pinaagi kan Jesucristo nga imo Anak.

He take the chalice with the host, lifting up, sings or says:

Pinaagi ha iya, dida ha iya, upod ha iya,

dida  han pagkausa han Espiritu Santo,

ha imo an ngatanan nga himaya ug pagdayeg,

makagarahum nga Amay,

ha dayon nga katuigan.

The people respond:

Amen.

Rito han Komunyon

IKATULO NGA YUKARISTIHANUN NGA PAG-AMPO

The priest, with hands extended, says:

Celebrant alone

Santos ka nga gayud, Ginoo,

ug an ngatanan nga imo tinuha

naghahatag ha imo hin angay nga pagdayeg;

kay pinaagi han imo Anak,

hi Jesucristo nga amon Ginoo,

ug tungod han nabubuhat ha Espiritu Santo,

an ngatanan imo ginbubuhi ug ginsasantos;

dayuday nagtitirok ka

hin pinili mo nga mga tawo,

basi tikang han pagpuni-as

ngadto han katunod han adlaw,

mamay-ada puraw nga halad

ha paghimaya han imo ngaran.

He joins his hands and, holding them outstretched ever the offerings, says:

Celebrant with concelebrant

Sanglit, Ginoo,

gindadara namon nganhi ha imo

ini nga mga upa.

Nangangamaya kami

nga imo ini santoson

pinaagi han gahum

han amo ngahaw nga Espiritu,

He joins his hands and, making the sign of the cross over both bread and chalice, says:

basi mahimo nga Lawas + ug Dugo

han imo Anak,

hi Jesucristo nga amon Ginoo,

kanay sugo nagsasaurog kami

hini nga yukaristiya.

He joins his hands.

The words of the Lord in the following formulas should be spoken clearly and distinctly, as their meaning demands.

Kay hadto nga gab-i

han paglingoa ha iya,

He takes the bread and, raising it a little above the altar, continues:

kinuha hiya hin tinapay,

ngan ha imo nagpasalamat ug nagdayeg.

Iya ginpinitpinit

ug ihinatag ha iya mga tinun-an

ngan nagsering:

He bows slightly.

KARAW’TA NIYO

NGAN KAON KAMO NGATANAN HINI:

KAY AMO INI AN AKON LAWAS

NGA IGTUTUBYAN TUNGOD HA IYO.

He shows the consecrated host to the people, places it on the paten, and genuflects in adoration.

Then he continues:

Kahuman han panihapon

iya kinuha an kalis

ngan nagpasalamat ug nagdayeg ha imo.

He takes the chalice and, raising it a little above the altar, continues:

Ihinatag niya han iya mga tinun-an

ngan nagsering:

He bows slightly.

KARAW’TA NIYO

NGAN INOM KAMO NGATANAN HINI:

KAY AMO INI AN IRINMAN

HAN AKON DUGO,

ANG DUGO

HAN BAG-O UG WARAY

PAGKAPAPAS NGA GINSAARAN

NGA IG-UULA TUNGOD HA IYO

UG HAN NGATANAN NGA MGA TAWO

BASI MAPASAYLO AN MGA SALA

BUHATA INI NIYO

NGA HINUMDUMAN HA AKON.

He shows the chalice to the people, places it on the corporal, and genuflects in adoration.

Then he sings or says:

Celebrant alone

An misteryo han pagtoo.

People with celebrant and concelebrants

Pinaagi han imo kamatay,

ginpuo nimo an kamatayon,

pinaagi han imo kabanhaw,

ginbalik nimo an amon kinabuhi,

Ginoo Jesucristo, pakadi nga mahimayaon.

With hands extended, the priest says:

Celebrant with concelebrant

Ha pagdumdum, Ginoo,

han kamatayon han imo Anak

ha pagtubos ha amon,

han iya pagkabanhaw ug pagsaka ha langit,

samtang namumulat kami

han iya pagbalik,

amon ginhihimo ini

nga buhi ug puraw nga halad

hin pagpasalamat ha imo.

Siplati nga mapuanguron

ini nga halad han imo Singbahan

ug ini nga Unong nga nakapahimuot ha imo,

ngan itugot nga kami adton ginbubusog

han Lawas ug Dugo han imo Anak,

mapuno han iya Espiritu Santo,

ngan magin-usa nga lawas

ug usa nga espiritu dida kan Cristo.

Celebrant alone or one concelebrant

Himuon unta kami niya

nga waray pagkatapos nga upa ha imo,

basi makaangbit kami han surondanon

han imo mga pinili

upod kan Maria, Virgen nga Iroy sa Dios;

upod han imo mga apostol,

han mga martir, (kan N..)

ug han ngatanan nga mga santos,

kanay dayuday nga panabang

amon ginlalauman.

Ini nga Unong

nga nakapabalik ha amon ngada ha imo,

makapalusad unta han kalinaw

ug kauswagan han bug-os nga kalibutan.

Rig-ona an pagtoo

ug paghigugma han imo singbahan

nga ngalalakaton dinhi ha tuna:

upod han imo surugoon, hi N., amon papa

ug kan N., amon obispo,

upod han ngatanan nga mga obispo

ngan hadton kinarawat

han sacramento han orden

ug han bug-os nga bungto nga imo pinili.

Pamatii, maloloy’on nga Amay

ug mga pag-ampo hinin nagkakatitirok yana

dinhi ha imo atubangan;

pag-urosaha ha paghigugma ug kalooy

an imo mga anak nga nagsasarang

ha bawbaw han kalibutan.

*** Karaw’ta an amon kabugtuan

ug an ngatanan nga magtadong

nga tinalikod na hinin kalibutan

ngada han imo ginhadian

diin hingyap namon

nga magkaurosa kami

dida hin dayon nga pakaangbit

han imo himaya.

____________

In masses for the dead:

*** Hinumdumi hi N.

nga imo gintawag ngada ha imo

Tikang ha tunan-on nga kinabuhi.

Dida han bunyag upod kan Cristo

namatay hiya;

makaangbit man liwat hiya

han kan Cristo pagkabanhaw.

Kon banhawon na niya an mga ninatay,

inin lawas namon nga tunan-on

masusugad han iya lawas nga mgahimayaon;

karaw’ta nga mapuangoron

ngada han imo ginhadian

an amon kabugtuan ug an ngatanan

nga magtadong nga namatay na.

Naglalaum kami nga didto

makakaangbit han imo himaya,

diin imo papahiron an amon mga luha.

Didto hiton nga adlaw,

Makakabuslong na kami ha imo nga amon Dios.

Mahinunugad kami ha imo ha kadayonan

ngan magdadayeg kami ha imo

hin waray katapusan.

____________

Tungod kan Jesucristo nga amon Ginoo,

taghatag han ngatanan nga kaupayan.

He takes the chalice with the host, lifting up, sings or says:

Pinaagi ha iya, dida ha iya, upod ha iya,

dida  han pagkausa han Espiritu Santo,

ha imo an ngatanan nga himaya ug pagdayeg,

makagarahum nga Amay,

ha dayon nga katuigan.

The people respond:

Amen.

Rito han Komunyon

RITO HAN KOMUNYON

LORD’S PRAYER

The priest sets the down the chalice and paten and with hands joined sings or says one of the following:

1. Kay gintutduan man kita han aton Ginoo ngan ginhimo nga bungto pinaagi han pulong han Dios, ayaw kita pag-alang hin pagsering:

2. Dida kan Cristo pinangako kita. Yana, kay mga anak man kita han Dios, ayaw kita pag-alang hin pagsering:

3. Kay ginpasaylo kita han Amay, paggiparopasaylo kita hin kinasing-kasing dida ha pagsering:

4. Mag-ampo kita tungod han pag-abot han ginhadian han Dios sumala han gintutdo ni Jesus ha aton.

5. Upod in pagtapod sa Dios nga nagpakaon ha aton ha panahon hin panginahanglan, mag-ampo kita sumala han gintutdo ni Jesus ha aton:

6. Kay gin-agda man kita han Manunubos, pag-urosa kita pag-ampo han pangadion nga iya gintutdo ha aton:

He extends his hands and he continues, with the people:

Amay namon,

nga aada ka mga langit;

Pagdayawon an imo ngaran;

Ikanhi mo ha amon an imo ginhadian,

Ipasunod an imo pagbuot dinhi ha tuna,

sugad han pagsunda didto ha langit.

Tagan mo kami niyan

han karan-on namon ha ikina-adlaw;

Pagwad-on mo an amon mga sala

sugad han pagwara namon

han nakasala ha amon;

ngan diri mo kami bayaan,

basi diri kami pagdag-on han mga panulay,

kundi bawia kami ha karat-an.

He extends his hands extended, the priest continues alone:

Bawia kami, Ginoo,

ha ngatanan nga karat-an;

tagi kami hin kalinaw hini nga mga adlaw

basi pinaagi han panabang

han imo kamaloloy-on,

dayuday mahigawas kami han sala

ngan matalwas kami

ha ngatanan nga kasamukan,

samtang  malipayon kami nga nagpapamulat

han pag-abot ni Jesucristo

nga amon manunubos.

He joins his hands.

DOXOLOGY

The people end the prayer with the acclamation:

Kay imo man an ginhadian,

an gahum ug han himaya

yana ug ha kadayonan.

SIGN OF PEACE

Then the priest, with his hands extended, says aloud:

Ginoo, Jesucristo,

kay nagsering ka man han imo mga apostol:

“An kamurayaw ibibilin ko ha iyo,

an akon kamurayaw ihahatag ko ha iyo;”

ayaw asay pagkulawe an amon mga sala,

kundi an pagtoo han imo Singbahan;

ngan sumala han imo kaburut’on

ihatag ha amon

an kamurayaw ug pagkaurusa.

He joins his hands.

Ikaw nga buhi ug naghahadi

Ha dayon nga katuigan.

The people answer:

Amen.

The priest, extending and joining his hands, adds:

An kamurayaw  han Ginoo

dayuday maada ha iyo.

The people answer:

Ngan maada man ha iyo.

Then the deacon (or the priest) may add:

Ipakita ta yana nga an kamurayaw

naghahadi dinhi ha aton.

All make an appropriate sign of peace, according to local custom.

BREAKING OF BREAD

Then the following is sung or said:

Cordero ha Dios,

nga nagkukuha ka

han mga sala ha kalibutan,

kalooye kami.

Cordero ha Dios,

nga nagkukuha ka

han mga sala ha kalibutan,

kalooye kami.

Cordero ha Dios,

nga nagkukuha ka

han mga sala ha kalibutan,

tagi kami hin kamurayaw.

This may be repeated until the breaking of the bread is finished, but the last phrase is always tagi kami hin kamurayaw.

Meanwhile, he takes the host and breaks it over the paten. He places a small piece of in the chalice, saying inaudibly:

Ini nga pagsakot han lawas ug dugo

ni Jesucristo nga amon Ginoo,

makahatag unta hin kinabuhi nga dayon

ha amon nga nakarawat ha iya.

PRIVATE PREPARATION OF THE PRIEST

Then the priest joins his hands and says inaudibly:

Ginoo Jesucristo,

Anak han buhi nga Dios,

tungod han pagbuot han Amay,

ug pagbulig han Espiritu Santo,

gintubos mo an kalibutan

han imo kamatayon:

Tungod han gisasantosi mo

nga Lawas ug Dugo,

gaw’sa ako han ngatanan ko

nga mga sala

ug han ngatanan nga karat’an.

Dayuday papagtumana ako

han imo mga sugo

ug ayaw itugot

nga mahimulag ako ha imo.

or:

Ginoo Jesucristo,

tungod hini nga pagkaon han imo Lawas

ug pag-inum han imo Dugo,

diri unta ako paghukman ha karat’an:

kundi tungod han imo kalooy

matambal unta ako

ha bug-os nga lawas ug kalag.

COMMUNION

The priest genuflects. Taking the host, he raises it slightly over the paten and, facing the people, says aloud:

Iini an Cordero han Dios,

nga nagkukuha han mga sala han kalibutan.

Baraan adton gintatawag

ngada han panihapon han Cordero.

He adds, once only, with people:

Ginoo,

diri ako takos hin pagkarawat ha imo,

kundi pagluwas la hin pulong,

ngan mag-uupay ako.

Facing the altar, the priest says inaudibly:

An Lawas ni Cristo magdara unta ha akon

ngadto  han kinabuhi nga dayon.

He reverently consumes the body of Christ. Then he takes the chalice and says inaudibly:

An Dugo ni Cristo magdara unta ha akon

ngadto  han kinabuhi nga dayon.

He reverently drinks the blood of Christ.

After this he takes the paten of other vessel and goes to the communicants. He takes a host for each one, raises a little, and shows it, saying:

Lawas ni Cristo.

The communicant answers:

Amen.

and receives communion.

When a deacon gives communion, he does the same.

If any are receiving in both kinds, the rite described elsewhere is followed. When he presents the chalice, the priest of deacon says:

Dugo ni Cristo.

The communicant answers:

Amen.

and drinks it.

COMMUNION SONG

While the priest receives the body of Christ, the communion song is begun.

The vessels are cleansed by the priest or deacon or acolyte after the communion or after the Mass, if possible at the side table.

Meanwhile he says inaudibly:

Ginoo,

karaw’ton ko unta ini nga mga upa

ha malinis nga kasingkasing.

Makahatag unta ha akon

hin kusog ug tambal

yana  ug ha kadayunan.

PERIOD OF SILENCE

Then the priest may return to the chair. A period of silence may now be observed, or a psalm or song of praise may be sung.

PRAYER AFTER COMMUNION

Then, standing at the chair or at the altar, the priest sings or says:

Mag-ampo kita.

Priest and people pray silently for a while, unless a period of silence has already been observed. Then the priest extends his hands and sings or says the opening prayer, at the end of which the people respond:

Amen.

RITO HAN PAGTAPOS

If there are any brief announcements, they are made at this time.

GREETINGS

The rite of dismissal takes place.

Facing the people, the priest extends his hands and sings or says:

An Ginoo maada ha iyo.

The people answer:

Ngan maada man ha iyo.

BLESSING

The priest blesses the people with these words:

Bendisyonan kamo

han makagarahum nga Dios

Amay, Anak, + ug Espiritu Santo.

The people answer:

Amen.

DISMISSAL

The dismissal sends each member of the congregation to good works, praising and blessing the Lord.

The deacon (or the priest), with hands joined, sings or says:

a. Human na an misa.

Balona niyo an kamurayaw ni Cristo.

b. Kadto na kamo nga manurayaw

paghigugma ug pag-ataman han Ginoo.

c. Kadto kamo ngan balona niyo

an kamurayaw ni Cristo.

The people answer:

Salamat sa Dios.

The priest kisses the altar as at the beginning. Then he makes the customary reverence with the minister and leaves.

MGA MISA HIN PATAY

RITO NGAN MISA HAN PAGLUBONG

HA PORTAHAN HAN SINGBAHAN

This may also be used in the house before proceeding to the church.

Ha ngaran han Amay…

An grasya ni Jesucristo nga aton Ginoo,

an paghigugma sa Dios,

ug an pagmahal han Espirtu Santo maada ha iyo.

Ngan maada man ha imo.

Pasalamati ta an Dios

ngan Amay han aton Ginoo Jesucristo,

an amay han pagkalooy ngan Dios han pagsarig,

nga asay an nagpapakusog ha aton

dida han ngatanan nga aton kakurian,

basi liwat mahibaro kita magpasarig

hadton aada hin magkalain-lain nga kakurian

pinaagi han pagsarig

nga ginbuhat ha aton ngahaw han Dios.

The priest may sprinkle the body with holy water, saying these or similar words:

Mag-ampo kita.

Pamatii, Ginoo,

an amon pangamuyo ha imo kalooy

basi an kalag han imo surugoon, hi N.,

nga gintawag mo pagbaya

hinin tunan-on nga kinabuhi,

katagan hin kalinaw ug kapawa

ngan mahitampo hiya han imo mga santos.

Pinangangaro namon ini

pinaagi kan Jesucristo nga amon Ginoo.

Amen.

The procession to the sanctuary follows.

PAG-AMPO HA PAGTIKANG

O Dyos, Amay nga makagarahum,

an amon pagtoo nagtutug-an

nga an imo Anak namatay ug nabanhaw.

Itubyan nga mapuanguron

nga tungod hini nga misteryo

an imo suruguon, hi N.,

nga namatay dida ha iya,

mabanhaw nga malipayon pinaagi ha iya.

Nga upod ha imo ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAGBASA I

Kin 3:1-9

Pagbasa tikang han basahan han Kinaadman.

Kundi pinananalipdan han Dyos an mga magtadong ngan diri hira mag-aantos hin kasakitan. Usa ini nga tinuyaw nga sayop hin paghunahuna nga mapatay an mga magtadong ngan nga an ira kamatayon usa nga makalilisang nga karat-an. Nabaya hira ha aton kundi diri ini usa nga karat-an. Ngani murayaw an kinabuhi han mga magtadong. Daw nag-aantos hira hin sirot, kundi may-ada hira buhi nga paglaom han kinabuhi nga waray kamatayon. Gutiay la an ira mga pag-antos kon igtatanding han mga kaupayan nga ira kakarawaton. Ginsarihan hira han Dyos, sugad hin bulawan nga ginpurog pinaagi hin kalayo ha hudno, ngan hinbaroan nga takos hira hin pakig-usa ha iya. Iya ginkarawat hira sugad han pagkarawat niya han mga halad nga hayop nga pagsusunogon dida ha altar han mga nasingba ha iya. Kon kumanhi na an Dyos hin pagbalos han mga magtadong, makakapulaw hira han mga magraot sugad hin mga uga nga uhot nga naglalalaga. Maghahadi hira han mga nasod ngan mga katawhan, ngan magigin hadi nira ha kadayonan an Ginoo. Adton mga nasarig han Dyos makakasabot han kamatuoran han iya mga paagi. Mag-uokoy upod han iya gugma adton nagin matinumanon ha iya, kay maloloy-on ngan mapinairon hiya han iya mga pinili.

An Pulong han Ginoo.

SALMO REPONSORIO

Sal 116: 5, 6, 10-11, 15-16ac

(b) Maglalakat ako ha atubangan han Ginoo

ha tuna han mga buhi.

1. Maloloy-on ngan maupay an Ginoo,

an aton Dyos mapinairon hin duro. (b)

1. Gin-aagak niya an kablas nga tawo,

han kataragman gintalwas niya ako. (b)

2. Natoo pa bisan nagsiring na ako,

“Nahirugmok na gud ako hin kompleto;”

bisan kon nahadlok ngan nasiring ako,

“Waray nagud usa nga kasarigan ko.” (b)

4. Ha pagtan-aw han Ginoo

mahal gudman an kamatayon han ‘ya mga baraan.

Imo ako surugoon, O Ginoo,

tikang hin kamatay gintalwas mo ako. (b)

PAGBASA II

Lc 7:11-17

Pagbasa tikang han santos nga Ebanghelyo sumala kan San Lucas.

Waray pag-iha kinadto hi Jesus hin bungto nga Nain an ngaran. Inupod ha iya an iya mga tinun-an ngan hin dako nga hugpo hin mga tawo. Han pag-abot niya ha ulpotan han bungto, amo man liwat an paggawas han mga tawo nga naglulubong hin minatay. An minatay amo gud la nga anak hin balo nga babaye, ngan gin-updan an babaye hin damo nga mga tawo tikang ha bungto. Han pakakita ha iya han Ginoo, inalpan an Ginoo hin kalooy ha iya, ngan nagsiring an Ginoo ha iya, “Ayaw pagtangis.” Hinarani hiya ngan gindun-an an lungon, ngan inukoy an magparasag nga mga tawo. Siniring hi Jesus, “Ikaw nga olitawo, nasiring ako ha imo, buhat!” Liningkod an minatay ngan nagtikang hin pagyakan, ngan iginhatag hiya ni Jesus ngadto han iroy niya. Pinangulba an ngatanan, ngan nagdayaw hira han Dyos, “Nagpakita ha butnga naton in dako nga manaragna!” ngan, “Kinanhi an Dyos hin pagtalwas han iya katawhan!” Nahibantog ini nga sumat mahitungod kan Jesus ha bug-os nga Judea ngan ha mga higrani nga katunaan.

An Ebanghelyo han Ginoo.

PAG-AMPO HAN PAGHALAD

Tungod han katalwasan

han imo suruguon, hi N.,

ginhahalad namon ini nga mga upa

ngan nangangamuyo kami han imo kalooy;

basi hiya nga waray magruhaduha

hin pagtoo nga an imo Anak

amo an mahigugmaon ngà magtaralwas,

kumita ha iya nga maloloy-on nga hukom.

Nga buhi ug naghahadi ha dayon nga katuigan.

Amen.

Prepasyo han mga Minatay I

Prepasyo han mga Minatay II

PAG-AMPO HUMAN PANGARAWAT

Ginoo nga Dyos,

kanay Anak nagbilin ha amon

nga balon ha paglalakaton

dida han sakramento han iya lawas,

itubyan nga mapuanguron,

basi pinaagi hini nga sakramento,

ini nga amon bugto, hi N.,

makaangbit han dayon nga sasaro

didto ha langit.

Pinaagi kan Jesucristo nga amon Ginoo.

Amen.

KATAPUSAN NGA PAGPAGIKAN

Accompanied by servers with holy water and incense, the priest, takes his place near the bier, facing the people.  First, he pronounces an invitation with these or similar words:

Sugad han nababatasan han magtinuohon,

aton iglulubong an patay nga lawas

han aton bugto.

An ngatanan nga binuhat

mabalik ngadto sa Dios.

Pag-ampo kita

nga mabanhaw liwat ini nga lawas

han aton bugto

ngan mahingpit sugad han mga santos.

Mahitampo unta hiya

han mga santos ug magtinuohon.

Kalooyan unta han Dios kon paghukman na hiya.

Malukat unta hiya han kamatayon

ug pasayloon an iya mga sala.

Mahiusa unta hiya han Amay

ug mahiuli ngadto han balay

dida han sugbong

han maupay nga Magmarangno.

Maangkon unta niya an dayon nga kalipay,

an pagmahal han mga santos

dida han urukyan han kadayunan.

The body is sprinkled with holy water and is incensed.

Maloloy-on nga Amay,

ha imo mga kamot itinutubyan namon

an kalag han amon bugto.

Dako an amon paglaum nga mababanhaw hiya

ha katupusan nga adlaw

upod hadton nagkamatay dida kan Cristo.

Ginoo, ha dako nga kapaid,

karawata an amon pag-ampo,

basi kabuksan an ganghaan han himaya

kon sumulod ha an imo suruguon.

Mahitampo unta liwat kami ha kadayunan

ha imo ug han amon bugto.

Tagi gad hiya, Ginoo,

hin dayon nga pagpahuway.

Ngan sumulhog ngada ha iya

an waray pagkatapos  nga kapawa.

Tugwayan ka unta han mga anghel

ngadto han kahimayaan.

An mga martir naghuhulat ha imo pag-abot.

Updan ka unta nira ngadto ha Jerusalem,

an santos nga bungto.

LAIN NGA PAG-AMPO HA PAGLUBONG

PAG-AMPO HA PAGTIKANG

Amay, makagarahum nga Dyos,

an amon bugto, hi N.,

tinuo nga hi Cristo

amo an nabanhaw nga Ginoo.

Buhii hiya tikang han sala

ngan tagi hiya hin kagawasan

han imo hingpit nga kalipay.

Mahiupod ha imo an amon bugto

didto han himaya han imo ginhadian

ha katapusan nga adlaw.

Pinaagi han amon Ginoo, Jesucristo,

Imo Anak, nga upod ha Imo

ug han Espiritu Santo,

buhi ug naghahadi,

Dyos, ha dayon nga mga katuigan.

Amen.

PAG-AMPO HA PAGHALAD

Makagarahum nga Amay,

makahugas ini nga sakripisyo

han mga sala han amon bugto hi N.

dida han dugo ni Cristo.

Ginlinisan mo hiya

dida han katubigan han bunyag.

Dida han imo mahigugmaon nga kalooy,

tagi gad hiya hin pasaylo ug kalinaw.

Pinaagi kan Cristo nga amon Ginoo.

Amen.

Prepasyo han mga Minatay I

Prepasyo han mga Minatay II

PAG-AMPO HUMAN PANGARAWAT

Ginoo,

dida hini nga sakramento

gintagan mo kami

han ginraysang ug nabanhaw nga Anak.

Dad-a ngadto han himaya

han pagkabanhaw

an amon bugto hi N.,

nga ginpuraw pinaagi hini

nga santos nga misteryo.

Pinaagi kan Cristo nga amon Ginoo.

Amen.

LAIN NGA MGA PAGBASA HA MISA HIN PATAY

SYAHAN

PAGBASA I

2 Cor 4: 14-5:1

Pagbasa tikang han Ikaduha nga Surat ni San Pablo ngadto han mga taga Corinto.

Maaram kami nga an Dyos nga nagbanhaw han Ginoo nga Jesus magbabanhaw man liwat ha amon upod kan Jesus ngan magdadara ha amon upod ha iyo ngadto ha atubangan han Dyos. Para ha iyo kaupayan ini ngatanan; ngan samtang nga an grasya han Dyos hiaagoman hin damo pa gud nga mga tawo, maghahalad hira hin darudamo nga mga pagpasalamat ha pagpasidungog han Dyos. Tungod hini diri gud kami nahuhulop. Bisan kon nagtitikaluya na an amon lawas, nagtitikakusog kami ha espiritu adlaw-adlaw. Ngan ini nga gutiay ngan lumalabay la nga kakurian nga gin-aantos namon mahatag hin dako kaupay ngan waray kataposan nga balos, nga labaw pa gud han mga kakurian. Kay natutok kami diri ha mga butang nga kinikita, kundi ha mga butang nga diri kinikita. Kay lumalabay la an mga butang nga kinikita; kundi nagpapadayon an mga butang nga diri kinikita. Maaram kita nga kon mabungkag ini nga tulda nga aton inuokyan nga amo an aton tunan-on nga lawas, may gin-andam han Dyos nga balay didto ha langit nga uokyan naton. Hiya ngahaw an naghimo hini nga balay nga waray kataposan.

An Pulong han Ginoo.

SALMO RESPONSORIO

Sal 124: 2-3, 4-5, 6-7

(b) Natikang han Ginoo an tambulig,

nga naghimo han langit ug han tuna.

1. Kon di’ pa dapig an Ginoo ha aton,

han pagsulong han mga kaaway naton;

bangin buhi kita nga paglalam-oyon,

tungod han duro nga kasina ha aton. (b)

2. Bangin kita igin-anod na han baha,

ngan ginlapwas pagud hadton tubig ada.

Hadto pa gud nagkakalulumos kita,

tungod hadton sulog nga nagrurumpat na. (b)

3. Ha Ginoo pagpasalamat gud kita

waray h’ya tumogot mapuo kit’ nira.

Sugad mga tamsi nga nakabuhi na,

tikang hadton bitik nagdakop ha ira. (b)

PAGBASA II

Jn 14: 1-6

Pagbasa tikang han santos nga Ebanghelyo sumala kan Juan.

Nagsiring ha ira hi Jesus, “Ayaw kamo kabaraka ngan kagupong. Too kamo han Dyos ngan too man kamo ha akon. Damo in mga kwarto didto han balay han akon Amay, ngan makadto ako hin pag-andam hin dapit para ha iyo. Diri ako magsusumat hini ha iyo kon diri pa ini tinuod. Ngan katapos ko kadto ngan pag-andam hin dapit para ha iyo, mabalik ako ngan pauupdon ko kamo ha akon, basi kon hain ako aadto man liwat kamo. Maaram na kamo kon uunanhon niyo pagsangpot ngadto han akon kakadtoan.” Nagsiring ha iya hi Tomas, “Ginoo, diri kami maaram kon tikain ka; uunanhon man namon paghibaro han dalan nga tipakadto?” Nagbaton ha iya hi Jesus, “Amo ako an dalan, an kamatuoran, ngan an kinabuhi; waray makakadto han Amay kon diri pinaagi ha akon.”

An Ebanghelyo han Ginoo.

IKADUHA

PAGBASA I

Rom 8:31-35, 37-39

Pagbasa tikang han Surat ni San Pablo ngadto han mga taga Roma.

Kon naugop ha aton an Dyos, hin-o pa man in matipa ha aton? Waray ngani niya pugngi an iya kalugaringon nga Anak, kundi iginhalad hiya niya para ha aton ngatanan! Iginhatag ngani niya ha aton an iya Anak—diri ba niya liwat ihahatag ha aton an ngatanan nga mga butang? Hin-o man in masumbong kontra han pinili nga mga tawo han Dyos? An Dyos ngahaw an naghukom nga diri hira salaan! Hin-o man ngay-an an maghuhukom ha ira ha karat-an? Diri hi Cristo Jesus nga namatay, nga ginbanhaw, ngan aadto na ha tuo han Dyos. Nanginginyupo hiya han Dyos para ha aton!

Niyan, hin-o man in makakapabulag ha aton tikang han gugma ni Cristo? Makakahimo ba an kagul-anan, o an kakurian, o an pagpakurii, o an kagutom, o an kakablasan, o an kataragman, o an kamatayon?

Diri, ha butnga hini ngatanan may-ada kita hingpit nga pagdarag-an pinaagi ha iya nga naghigugma ha aton! Kay maaram ako nga waray gud bisan ano nga makakapabulag ha aton han iya gugma: bisan pa an kamatayon o an kinabuhi; bisan pa an mga anghel o an iba nga kagamhanan; bisan pa an panahon yana o an tiarabot; bisan pa an mga kahitas-an o an mga kahiladman—waray gud bisan ano ha ngatanan nga mga binuhat nga makakapabulag ha aton han gugma han Dyos pinaagi kan Cristo Jesus nga aton Ginoo.

An Pulong han Ginoo.

SALMO RESPONSORIO

Sal 103: 8 & 10, 13-14, 15-16, 17-18

(b) An Ginoo maloloy-on ug mahigugmaon.

1. An Ginoo maloloy-on ug mahigugmaon,

mahinay masina, may gugma nga dayon.

Diri kita niya ginsisirotan,

sumala ha igo ha aton ug kaangayan.

Diri man kita niya ginbabalosan,

sumala han aton mga kasal-anan. (b)

2. Sugad nga an amay han iya anak maloloy-on,

amo man an Ginoo hadton ha iya mahadlokon.

Maaram hiya kon ano an iya ginhimo ha aton,

nga tapotapo kita, hiya nanunumdom. (b)

3. An kinabuhi han tawo sugad la hin banwa,

bukad ha kapatagan nga namumukad na.

Paghuypa han hangin, nawawara dayon,

ngan diri na gud ini hira kikitaon. (b)

4. Kundi an gugma han Ginoo nagpapadayon,

han mga tawo nga ha iya mahadlokon;

ngan magpapadayon an iya kaupayan,

ngadto han ngatanan nga mga katulinan,

ngadto han nagtutuman han ginsaaran,

ngan hadton nasugot han iya kasugoanan. (b)

PAGBASA II

Mt 10: 28-31

Pagbasa tikang han santos nga Ebanghelyo sumala kan Mateo.

Ayaw kamo kahadlok han makakamatay han lawas, kundi diri makakamatay han kalag; asay lugod kahadloki niyo an Dyos nga makakamatay han kalag ngan han lawas didto ha impyerno. Usa ka sentabo an igpapalit niyo hin duha nga balinsasayaw kundi waray usa nga balinsasayaw nga nahuhulog ha tuna kon diri pagbuot han Amay niyo. An ha iyo nga bahin, gin-ihap na bisan ngani an ngatanan nga mga buhok han iyo ulo. Sanglit ayaw kamo kahadlok; mahal pa kamo kaupay kay hin damo nga mga balinsasayaw!

An Ebanghelyo han Ginoo.

IKATULO

PAGBASA I

Is 35: 3-6, 10

Pagbasa tikang han basahan ni Isaias nga manaragna.

Pakusga an mga kamot nga kinakapoy ngan an mga tuhod nga magluya. Sidnga an ngatanan nga nagtuturaw, “Pagdasig ngan ayaw kamo kahadlok! Tikanhi na an Dyos hin pagtalwas ha iyo, Tikanhi na hin pagkastigo han iyo mga kaaway.” Makakakita an mga buta, ngan makakabati an mga bungol. Maglulukso ngan magsasayaw an mga piay, ngan maggogogliat adton mga ngula tungod hin kalipay. Mag-aawas didto han kamingawan in mga sapa hin tubig. Maabot hira nga malipayon ngadto ha Jerusalem, nga nagkakanta ngan naggogogliat tungod hin kalipay. Magmamalipayon hira ha kadayonan, nga talwas na hira han ira kabidoan ngan kagul-anan.

An Pulong han Ginoo.

SALMO RESPONSORIO

Sal 138:1, 2ab,  2c-3, 6, 7

(b) An imo gugma, Ginoo,

tubtob gud ha kadayonan.

1. Nagpapasalamat ak’ ha im’, Ginoo,

tikang gud han bug-os nga kasingkasing ko.

Nagkakanta ako pagdayaw ha imo,

atubangan han kadiyosan nga palso. (b)

2. Gin-atubang ko baraan mo nga Templo,

nayukbo nga nadayaw han ngaran nimo.

Tungod han imo gugma nga kadayonan,

ngan han imo pagkamatinumanon man. (b)

3. Imo ginpakita nga labaw han tanan,

an im’ mga sugo ngan an imo ngaran.

Han akon pagtawag imo ginbaton man,

Im’ ak’ ginpakusog han imo kakusgan. (b)

4. Magkanta han dako nim’ nga kagamhanan,

6bisan kon an Ginoo hitaas gudman.

Hiya napaid han ubos an kahimtang,

han mapahitas-on di’ h’ya katagoan. (b)

5. Kon ginlilibotan ak' hin kakurian,

Im’ gintatalwas han mga kataragman.

O Ginoo, an im' gugma an padayon.

Hingpita gad adton imo gintikangan. (b)

PAGBASA II

Jn 16: 1-7

Pagbasa tikang han santos nga Ebanghelyo sumala kan Juan.

Nagsering hi Jesus ha iya mga tinun-an: Iginsumat ko ini ha iyo basi diri lumuya an iyo pagtoo ha akon. Paiiwason kamo nira ha ira mga sinagoga. Maabot an panahon nga an magpapatay ha iyo makakahunahuna nga nag-aalagad hiya han Dyos. Bubuhaton nira ha iyo ini nga mga butang, kay waray hira makakilala han Amay o ha akon. Kundi iginsumat ko ini ha iyo, basi kon buhaton na nira ini, mahinunumdom kamo nga iginsumat ko ini ha iyo. Waray ko igsumat ha iyo ini nga mga butang ha tinikangan, kay kaupod pa man ako niyo. Kundi yana, makadto na ako han nagsugo ha akon; kundi waray ha iyo napakiana ha akon, ‘Tikain ka?’ Ngan yana nga ginsumatan ko na kamo, nagmamabidoon kamo. Kundi susumatan ko kamo hin tinuod: mauruupay para ha iyo nga malakat ako, kay kon diri ako lumakat, diri makanhi ha iyo an Parabulig. Kundi kon lumakat ako, ipadadara ko hiya nganhi ha iyo.

An Ebanghelyo han Ginoo.

LAIN NGA PAGHUBAD HAN MT 1:16, 18-21, 24

Pagbasa tikang han santos nga Ebanghelyo sumala kan Mateo.

An basahan han katulinan ni Jesucristo, nga anak ni David, nga Anak ni Abraham.

Nagin amay hi Abraham ni Isaac, hi Isaac an amay ni Jacob, hi Jacob an amay ni Juda ngan han iya mga kabugtuan. Nagin amay hi Juda ni Fares ngan Zara nga an iroy amo hi Tamar. Nagin amay hi Fares ni Esrom, hi Esrom an amay ni Aram, hi Aram an amay ni Aminadab. Nagin amay hi Aminadad ni Naason, hi Naason an amay ni Salmon, hi Salmon an amay ni Boas nga an iroy amo hi Rajab. Nagin amay hi Boas ni Obed nga an iroy amo hi Rut. Nagin amay hi Obed ni Jesse, hi Jesse an amay ni Hadi David.

Nagin amay hi David ni Solomon nga an iroy amo an nagin asawa anay ni Urias. Nagin amay hi Solomon ni Rehoboam, hi Rehoboam an amay ni Abia, hi Abia an amay ni Asap. Nagin amay hi Asap ni Josafat, hi Josafat an amay ni Horam, hi Horam an amay ni Ozias. Nagin amay hi Ozias ni Joatam, hi Joatam an amay ni Acaz, hi Acaz an amay ni Esequias. Nagin amay hi Esequias ni Manases, hi Manases an amay ni Amon, hi Amon an amay ni Josias. Nagin amay hi Josias ni Jeconias ngan an iya mga kabugtuan han panahon ha pagkabihag ha Babilonia.

Katapos han pagkabihag ha Babilonia, nagin amay hi Jeconias ni Salatiel, hi Salatiel an amay ni Sorobabel, hi Sorobabel an amay ni Abiud. Nagin amay hi Abiud ni Eliakim, hi Eliakim an amay ni Azor, hi Azor an amay hi Sadok. Nagin amay ni Sadok ni Aquim, hi Aquim an amay ni Eliud, hi Eliud an amay ni Eleazar. Nagin amay hi Eleazar ni Mattan, hi Mattan an amay ni Jacob, hi Jacob an amay ni Jose, an bana ni Maria nga tikang ha iya natawo hi Jesus nga ginngangaranan nga Mesiyas.

Kon sugad an ngatanan nga katulinan tikang kan Abraham ngadto kan David maabot hin katorse nga katulinan; tikang kan David ngadto han pagkabihag ha Babilonia, katorse nga katulinan; tikang ha Babilonia ngadto han Mesiyas, katorse nga katulinan.

An Ebanghelyo han Ginoo.

The Apostles’ Creed | The Nicene Creed

pagampokita.com

Table of Contents

AN MGA MAHISULOD

1 MARSO 2025

2 MARSO 2025

3 MARSO 2025

4 MARSO 2025

5 MARSO 2025

6 MARSO 2025

7 MARSO 2025

8 MARSO 2025

9 MARSO 2025

10 MARSO 2025

11 MARSO 2025

12 MARSO 2025

13 MARSO 2025

14 MARSO 2025

15 MARSO 2025

16 MARSO 2025

17 MARSO 2025

18 MARSO 2025

19 MARSO 2025

20 MARSO 2025

21 MARSO 2025

22 MARSO 2025

23 MARSO 2025

24 MARSO 2025

25 MARSO 2025

26 MARSO 2025

27 MARSO 2025

28 MARSO 2025

29 MARSO 2025

30 MARSO 2025

31 MARSO 2025

Santos nga Misa

MGA RITO HA PAGTIKANG

LITURHIYA HAN PULONG

LITURHIYA HAN YUKARISTIYA

SYAHAN NGA PREPASYO HAN CUARESMA

IKADUHA NGA PREPASYO HAN CUARESMA

IKATULO NGA PREPASYO HAN CUARESMA

IKAUPAT NGA PREPASYO HAN CUARESMA

DOMINGO HAN KATUIGAN III | PREPASYO

SEMANA | PREPASYO IV

SEMANA | PREPASYO V

VIRGEN MARIA I

APOSTOL I

MGA MARTIR

MAGMARANGNO HAN SINGBAHAN

MGA VIRGEN UG MGA RELIHIYOSO

MGA BARAAN NGA KALALAKEN’AN UG KABABAYEN’AN

MINATAY I

MINATAY II

IKADUHA NGA YUKARISTIHANUN NGA PAG-AMPO

IKATULO NGA YUKARISTIHANUN NGA PAG-AMPO

RITO HAN KOMUNYON

RITO HAN PAGTAPOS

MGA MISA HIN PATAY

RITO NGAN MISA HAN PAGLUBONG

LAIN NGA PAG-AMPO HA PAGLUBONG

LAIN NGA MGA PAGBASA HA MISA HIN PATAY

SYAHAN

IKADUHA

IKATULO

Lain nga Paghubad han Mt 1:16, 18-21, 24